
	“УЛСЫН ХЭВЛЭЛИЙН ХЭРЭГ ЭРХЛЭХ ХОРОО” Улаанбаатар хотноо 1963 онд эрхлэн хэвлүүлсэн номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Эл толилуулан буй өгүүллэг болбол, тухайлсан нэгэн үйл явдлыг өгүүлэхээс бүхэл бүтэн нэгэн үеийг үзүүлж, XVI зууны хоёрдугаар хагасын оросын нийгэмлэгийн боловсрол хэр байдал, зан заншил, шүтлэгийн зүйл, бодох ухаарах зүйлийг нь үзүүлэхийг гол болгосон билээ.

	 


ГУРАВДУГААР ДЭВТЭР

	I

	Гэртээ харьж явах үедээ Обломов хөл нь газар хүрэхгүй баяртай сайхан, сэтгэл нь хөөрч, нүд нь гялалзана. Үс нь хүртэл гал шатах шиг санагдаж байв.

	Тэр их баяр хөөр болсон чигээрээ өрөөндөө ортол гэнэт нүдний нь цог бууран аягүйцсэн гайхсан байртай нэгэн чиг гөлөрсөн нь Тарантьев зөөлөн сандал дээр сууж байв.

	— Чамайг чинь хүлээгээд ирж өгөхгүй юү бол оо вэ? Хаагуур тэнэж явдаг юм? гэж Тарантьев ширүүнээр асууж үсэрхэг гараа өөдөөс нь сарвайлаа, — Чиний энэ хөгшин чөтгөр чинь бас үг дуулахаа бүр больж гүйцжээ. Идэх юм өгөөч гэсэн байхгүй, архи авчир гэхэд хүртэл байдаггүй шүү гэв.

	Ийм үед нутгийн нь энэ этгээд орж ирсэнд сэтгэл гутсандаа Обломов алмайрч, хааш хэрэг:

	— Би энд модон дотуур жаал зугаалж яваад ирлээ гэв.

	Хуучин удаан амьдарч байсан буртагт байдлаа мартаж, бүгчим муухай агаарт нь байж чадахааргүй болжээ. 

	Тарантьев нэгэн агшин зуур өөрийг нь тэнгэр дээрээс угз татан балчигт унагах шиг боллоо. Тарантьев юунд ирсэн юм бол, удахаар ирсэн юм болов уу, үгүй юү гэж дотроо бодон, лав хоол идэхээр үлдэнэ гэх байх, тэгвэл Ильинскийнд очиж чадахгүйд хүрнэ гэж зовж байв. Бага сага юм өгөөд ч болов явуулчих арга юу бил ээ? гэдэг ганц бодол Обломовын дотор эргэлдэн, царай өгөлгүй, дуугүй, юү гэхийг нь хүлээж байлаа.

	— За нутгийн танил минь, чи нөгөө байрыг очиж үзэхгүй яагаад байна аа? гэж Тарантьев асуухад, Обломов өөдөөс нь харахгүйг хичээн:

	— Одоо түүнийг үзэхийн хэрэг байхгүй. Би... тийшээ нүүж очихгүй гэв.

	— Юу-у? Юу очихгүй гэж? гэж Тарантьев сүржин асуугаад, — Хөлсөлж авч орхиод суухгүй гэнэ ээ? Хэлэлцээр яах вэ? гэлээ.

	— Ямар хэлэлцээр?

	— Чи бүр мартаж орхисон уу? Чи жилийн хугацаагаар гэрээ хийсэн шүү дээ. Найман зуун рубль аль, тэгээд дуртай тийшээ яв. Дөрвөн хүн ирж үзсэн, хөлслөх гэхэд нь, нэг нь бүр гурван жилээр хөлслөх гэхэд үгүй гэсэн гэлээ.

	Зусланд гарах өдөр нь Тарантьев нэг бичиг авч ирснийг Обломов яараад уншилгүй гарын үсэг зурснаа сая санаж «Би яасан болчимгүй юм хийчхэв ээ!» гэж бодлоо.

	— Надад байрны хэрэг алга, би гадаадад явах гэж байна... гэтэл Тарантьев тас дайран:

	— Гадаадад гэнэ ээ? Нөгөө германтай цуг уу? Чи яаж чадах вэ. Явахгүй гэлээ.

	— Яагаад явахгүй юм бэ? Миний паспорт хүртэл байна. Чамд үзүүлье, авч явах хайрцаг хүртэл авчихсан.

	— Явахгүй гэж Тарантьев хайнгууд өгүүлээд, — Чи зүгээр хагас жилийн хөлс урьдчилаад өгөөд орхи гэв.

	— Надад мөнгө байхгүй шүү дээ.

	— Хаана дуртай газраасаа олж үз. Манай энэ хамаатан бүсгүйн ах Иван Матвейч зан чанга, тоглоом тохуунд дургүй хүн шүү. Юу юуны тухандгүй дээд газар мэдэгдэнэ. Салж болохгүй ажил гарна. Би тэгээд өөрийнхөө мөнгөөр төлчихсөн. Чи надад өгөөд орхи гэлээ.

	— Чи хаанаас тийм их мөнгө ол оо вэ? гэж Обломовыг асуухад:

	— Чамд ямар хамаа байна. Хуучин авлага авсан. Аль мөнгө, би мөнгөө авах гэж ирсэн юм гэв.

	— За яах вэ? Би удалгүй очиж тэр байрыг чинь өөр хүнд хөлсөлье. Би одоо яарч байна... гэж Обломов хэлээд гадуур цамцаа өмсөв.

	— Чамд ер нь ямар байр хэрэгтэй юм бэ?

	Түүнээс илүү байр бүх хот даяар байхгүй. Чи хараа ч үгүй шүү дээ? гэж Тарантьевыг хэлэхэд Обломов хариуд нь:

	— Би үзье ч гэж хүсэхгүй байна. Би юунд тийшээ нүүж очих юм. Надад хол... байна гэв.

	— Юунаас тэр вэ? гэж Тарантьев ширүүнээр асуусанд, юунаас болохыг Обломов хэлсэнгүй сүүлд нь, — Төвөөс хол юм гэлээ.

	— Ямар төвөөс тэр вэ? Төв чамд ямар хэрэгтэй юм? Хэвтэж байхад уу?

	— Үгүй, Би хэвтэхээ нэгэнт байсан.

	— Яаж тэр вэ?

	— Яах вэ. Би... өнөөдөр гээд юм хэлэх гэтэл Тарантьев тас дайрч:

	— Юу? гэлээ

	— Гэртээ хоол идэхгүй.

	— Мөнгө өгөөд орхи, тэгээд л яадаг сан бэ, 

	— Юун мөнгө? гэж Обломов унтууцан дуугараад, — Би удахгүй тэр байраар чинь очиж, эзэгтэйтэй нь ярилцана гэлээ.

	— Юун эзэгтэй? Миний хамаатан бүсгүй юү? Тэр юү мэдэх юм? Бүсгүй хүн шүү дээ! Үгүй чи ахтай нь ярилц, үзнэ ээ гайгүй гэв.

	— За яах вэ би очиж ярилцана.

	— Чи бас их очих вий. Чи зүгээр тэр мөнгө өгч орхиод явж үз.

	— Надад мөнгө байхгүй, би хүнээс зээлэх хэрэгтэй болж байна.

	— Ядаж одоо миний хөлсөлсөн тэрэгний хөтчид өгөх арван нэгэн рублийг өгөөд орхи гэж Тарантьев шална.

	— Чиний тэр хөтөч хаана байгаа юм. Тэгээд юун арван нэгэн рубль вэ?

	— Би хөтчийг явуулчихсан. Юу юун их мөнгө вэ гэж. «Элсэн дундуур уу?» гээд арван нэгэн рублиэр ч бас явах дургүй байсан шүү. Эндээс буцахад бас арван нэг, ингээд хорин хоёр рубль.

	— Эндээс өртөөний сүйх тавин?! мөнгөөр явдаг юм май! гээд арван таван рубль өгөхөд Тарантьев авч өвөртлөв.

	— Чи долоон рублийн өртэй хоцорлоо гээд, — Алив хоол идэх юм аль гэв.

	— Юун хоол?

	— Би одоо хот орж амжихгүй. Зам зуур буудалд л юм идсэн болохоос биш. Эндхийн юм их үнэтэй, таван рубль лав авна бий гэлээ.

	Обломов дуугүй, дөрвөн рубль гаргаад хаячхав. Тарантьевыг бушуу яваасай гэж тэсэж ядахад, наадах нь бас явж өгөхгүй байсаар байв.

	— Алив надад жаахан идэх юм авчир гэж хэлээч гэв.

	— Үгүй чи буудалд хоол иднэ гэсэн шүү дээ гэхэд

	— Тэр чинь үдийн хоол идэх юм шүү дээ. Одоо тэгэхэд дөнгөж хоёр цаг болж байна гэв.

	Захарыг дуудаад, идэх юм өг гэхэд Захар Тарантьев руу аягүй харан хүйтнээр:

	— Юу ч байхгүй, бэлэн юм алга. Үгүй Михей Андреич, та эзний цамц, хантааз хоёр хэзээ авчрах гэж байна аа? гэв.

	— Юуны чинь цамц, бас хантааз бил ээ? Аль хэдийний өгөөд орхих чинь билээ гэж Тарантьевыг хэлэхэд Захар:

	— Хэзээ тэр вэ? гэж асуув.

	— Танайхыг нүүж байхад, чамд өөрт чинь өгсөнгүй юү? чи нэг юманд хийж орхиод бас нэхэж байх юм...

	Захар бүр гайхаж орхиод, 

	— Ээ бурхан минь! Илья Ильич энэ чинь яасан шившигтэй юм бэ? гэж Обломов руу харан дуу тавив.

	Тарантьев үүнд, 

	— Уухай маяглаад бай, өөрөө архинаас өгөөд л уучихаа байлгүй. Тэгээд бас нэхнэ ээ! гэхэд Захар өөдөөс нь:

	— Үгүй, би хүн болсоор эзний юм архинаас өгч ууж үзээгүй, харин та... гэж хариуцтал Обломов хажуугаас нь:

	— Захар, боль! гэж ширүүн дуугарав.

	— Манай шалны сойз, хоёр аяга та аваачсан уу, үгүй юү? гэж Захар дахин асуусанд:

	Тарантьев шатаж:

	— Юун сойз вэ? гэж хашхираад, — Муу хөгшин хар чөтгөр, алив зүгээр идэх юм аваад ир! гэхэд Захар:

	— Яаж аашилж байгааг нь Илья Ильич та харж байгаа биз? Идэх юм байхгүй. Гэрт талх ч байхгүй, Анисья гадагшаа явчихсан гэж хэлээд гарч одов.

	— Чи өөрөө хаана хоол иддэг юм бэ? гэж Тарантьев асуулаа. Обломов модон дотуур зугаалж, гэртээ хоол идэхгүй байх... гэдэг хачин юм аа нээрээ. Чи байрандаа хэзээ орох юм, очиж үз, намар юу юугүй болоод ирлээ гэв.

	— За, за мөдхөн... 

	— Мөнгө аваачиж өгөхөө бүү мартаарай.

	— За, за, за гэж Обломов үгийг нь унтууцан таслав.

	— Байранд чинь юм хэрэггүй биз? Найз минь чамд зориулж шал цонх, адар, үүд хаалга сэлтийг нь будсан. Зуу гаруй рубль орсон.

	— За за, сайн... А-а би чамд нэг юм хэлэх гэсэн юм, чи дээд газарт очиж өгөөч, итгэмжилсэн бичиг батлуулах хэрэгтэй юм гэж Обломов гэнэт санаа авч өгүүлэхэд, 

	— Би чиний юмыг хөөцөлдөж өгдөг хүн юм уу? гэж Тарантьев хэллээ.

	— Би чамд хоол идэх мөнгө нэмнэ гэхэд

	— Тийш гүйхээр чиний мөнгөнөөс илүү гутлаа урж гүйцнэ гэлээ.

	— Чи яах вэ, очиж үз, би мөнгө өгнө гэхэд:

	— Би тэр дээд газарт чинь очиж болохгүй гэж Тарантьев эвгүйгээр дуугарахад Обломов:

	— Яагаад вэ? гэв.

	— Өштөн хүмүүс бий, намайг хөнөөх арга зам хайж, хорон санаа өвөрлөж явдаг юм.

	— За, за яамай би өөрөө очъё гэж хэлээд саравчтай малгайгаа авав.

	— Нөгөө байраа очиж үз, Иван Матвеич цөмийг хийгээд өгнө. Тэр чинь, гэнэт өөдөлсөн герман хүнтэй адилгүй алт шиг хүн. Жинхэнэ оросын албан хаагч, гучин жил нэг сандал дээр сууж байгаа, зүтгэлтэй, албан газрынхаа хамаг ажил хэргийг хөдөлгөдөг, мөнгө хөрөнгөөр яггүй, тэгсэн мөртөө тэрэг хөлслөхгүй, минийхээс дээргүй цамц өмсөнө, нам дуугаар ярьдаг, ёстой л хэвтээ хонь босгохгүй хүн дээ, харийн нутгаар чиний тэр... юу шиг хэсүүчлэхгүй... 

	— Тарантьев! Чи өөрөө мэдэхгүй юмны тухайд дуугүй байж бай! гэж Обломов зандраад ширээ цохилоо.

	Обломовыг ийнхүү үзэгдээгүй хачнаар аашилсанд Тарантьев бүлтийн гайхаж, Штольцоос өөрийгөө дор үзсэнд гоморхохоо ч мартаж орхижээ.

	— Чи чинь одоо хачин... болжээ. Яасан догшин юм бэ! гэж амандаа үглээд малгайгаа авлаа.

	Малгайгаа ханцуйгаараа арчиж, харснаа тавиур дээр байсан Обломовын бүрх малгайг мөн харав.

	— Чи бүрх малгай өмсдөггүй шүү дээ. Чамд тэр саравчтай малгай байна гээд Обломовын малгайг аван өмсөж үзээд, — Үүнийгээ зун өмсүүлээч найз аа... гэв.

	Обломов юм дуугаралгүй малгайгаа толгой дээрээс нь авч түрүүчийн байранд нь тавиад, гараа элгэн дээрээ зөрүүлэн Тарантьевын явахыг хүлээж зогслоо.

	Тарантьев үүдээр эвгүйхэн хулган гарахдаа 

	— Чөтгөр алгад чамайг! Чи, найз минь, одоо нэг л... биш ээ... За Иван Матвеичтэй ярилцаад үз, бас мөнгө аваачихгүй байгаад үзээрэй гайгүй гэлээ.

	 

	 

	II

	Тарантьев яваад өглөө. Обломовын дотор тавгүй болж, эвгүй сэтгэгдлээс удтал салж чадахгүй байв. Тэгж сууснаа өнөө өглөөний явдал санаанд нь орж, Тарантьевын орж ирсэн аягүй явдал мартагдаж, дахин сайхан ааштай, инээмсэглэх болов.

	Толины өмнө зогсож галстукаа1 удаан засаж, инээмсэглэн, Ольгагийн халуун үнсэлтийн ор байна уу, үгүй юү гэж харна.

	Сэтгэл нь хөдлөн, баярлаж, аяархнаар, 

	— Хоёр удаа «Хэзээ ч үгүй» гэж хэлсэн. Гэхдээ хоорондоо хэчнээн их ялгаатай вэ? Нэг нь өнгөрч улираад, нөгөөдөх нь цэцэг шиг сайхан дэлгэрч байна гэж хэллээ.

	Тэгээд улам бүр гүнзгий бодолд автлаа. Хайр сэтгэлийн үүлгүй сайхан баяр өнгөрч, хайр сэтгэл үнэхээр үүрэг болж ирээд амьдралын бүх юмтай хутгалдаж, эгэл явдлуудын нэгэн боллоо. Гоё сайхан өнгө нь гандаж ирлээ гэдгийг мэдэрч байлаа.

	Сүүлчийн нь улбар туяа өнөөдөр өглөө гялсхийгээд өнгөрсөн байж болно. Цаашдаа хайр сэтгэл хурц гялалзахаа больж амьдралыг зүгээр аятай сайхан болгож, амьдрал өөрөө хайр сэтгэлийг хамран авна. Хайр сэтгэл тэгээд амьдралын хүчтэй чухаг хэдий боловч нууц оньс нь байх болно.

	Өнөөгөөс эхлээд хайр сэтгэл илрэн гарах нь жирийн, зүй зохисын дагуу хэрэг болно.

	Сэтгэл булааж татсан тал нь өнгөрч, нарийн чанд түүх эхлэх цаг нь болж байна. Дээд газар очно. Дараа нь Обломовка эдлэнд очиж, байшин барина. Зөвлөлд эдлэнгээ барьцаална, зам засна, тариачидтай элдэв үл дуусах ажил төрөл хийнэ. Ажлын эмх журам тогтоож, тариалах, хураах, цайруулах тооцоо бодно. Эдлэн захирагчийн санаа зовсон байрын царайг харж, тайж нарын сонгуульд оролцон, шүүхийн хуралдаанд суулцах болно.

	Хааяа нэг л Ольга хайрын нүдээр харж баярлуулан, дуртай сайхан дууг минь дуулж, бушуухан нэг үнсэх жишээтэй. Цаашаа дахиад л ажилд явах, хот явах, мөн л эдлэнгийн захирагчтай уулзах, тооцоо бодох ажил үргэлжилнэ.

	Зочид хүрээд ирэхэд хүртэл баярлах юмгүй, яриа үүсээд, нэг нь завод дээрээ төчнөөн сав дарс гаргаж байгаа, нөгөө нь санд өчнөөн тохой цэмбэ өгч байгаа... гэх жишээтэй юм ярина. Энэ тэгээд юү юм бэ? Би ийм л амьдралын тухай санааширч байсан гэж үү? Энэ тэгээд амьдрал мөн үү? Гэтэл амьдрал гэгчийн учир үүнд л байдаг юм шиг дүр гаргацгаадаг. Ийм амьдрал Андрейд хүртэл таалагддаг.

	Гэрлэх хурим хийх гэдэг харин амьдралын нандин сайхан юм, дэлгэрчихсэн гоё цэцэг мөн. Тэгээд Ольгаг ямар янзаар адис авах, гэрлэх ном уншуулахаар сүмд хөтлөн орохыг тухайлан бодов. Ольга гашуун жүржийн цэцэг толгой дээрээ хатгаж, урт нөмрөг өмсөөд явахад улс бахдан гайхаж шивнэлдэнэ. Ольга жаахан зовсхийж, сэтгэл нь догдолсон, толгойгоо ихэмсэг, дэгжин бөхийлгөсөөр өөрийг нь сугадаж, улс амьтан руу яаж харахаа мэдэхгүй байна. Нэг инээмсэглээд орхисноо, гэнэт нулимс нь гарна, эсвэл хөмсөгний нь дээд атираа хөдөлж ямар нэгэн юм бодож байх шиг болно.

	Гэртээ зочдыг тараад явчихсан хойно гоё хувцсаа тайлаагүй хэвээрээ, өнөөдрийнх шигээ ухасхийн тэвэрч аваад...

	«Бушуухан Ольга дээр очъё, ганцаараа ингэж юм бодож, сэтгэл хөдлөн сууж чадахгүй нь ээ. Бүгдэд, бүх хорвоод ярьж дуулгая... үгүй эхлээд Ольгагийн эгчид, дараа нь бэйлд дуулгаж, Штольцод захиа бичье, яасан их гайхах бол! Дараа нь Захарт хэлнэ. Баярласандаа хөлд сөгдөн мөргөж хашхирах вий. Захарт хорин таван рубль өгнө. Анисья гүйж ирээд гарыг минь үнсэнэ. Арван рубль өгнө. Дараа нь... дараа нь баярласандаа хорвоогоор нэг хашхирна, улс амьтан цөм «Обломов жаргалтай байна, Обломов гэрлэж байна гэж ярьтал хашхирна даа. Одоо Ольга дээр бушуухан очъё. Хоёр амьдралаа нэг болгох нандин яриа болж удтал хоёулаа шивнэлдэх болно» гэж бодов.

	Тэгээд Ольга руу гүйж очив. Дээрх санаашрал бодлыг нь инээмсэглэн сууж сонсоод, харин эгчид нь хэлэх гэж ухасхийвэл нь Ольга хөмсгөө айхтар зангидсанд Обломов айчхав.

	— Хэнд ч үг бүү цухуйлга! гэж Ольга уруулдаа хуруугаа хүргэн, өөр өрөөнөөс эгчийгээ дуулчих вий гэж айн аяархан ярь гэж занган, — Цаг нь болоогүй байна гэв.

	Обломов яарч, 

	— Бидний хооронд хамаг яриа тохирсноос хойш, хэзээ цаг нь болох юм бэ? Одоо тэгээд юу хийх вэ? Юунаас эхлэх вэ? гэж шалан, — Ямар гар хумхиад суултай биш. Жинхэнэ амьдрал эхэлж, үүрэг тулгарах болж байна... гэв.

	Ольга өөдөөс нь хянуур харан, 

	— Тийм ээ, эхэлж байна гэлээ.

	— Харин тэгээд л би анхны алхам хийж, эгчид чинь дуулгая гэсэн юм... 

	— Энэ чинь эцсийн алхам.

	— Анхны алхам нь тэгээд юү вэ?

	— Анхны алхам уу... нөгөө дээд газарт очиж, бас нэг юм бичих ёстой байгаа шүү дээ.

	— Тийм ээ... би маргааш... 

	— Өнөөдөр хийхэд яагаад болохгүй юм бэ?

	— Өнөөдөр... өнөөдөр, ийм өдөр чамаас холдох гэдэг Ольга минь, юу гэсэн үг вэ!

	— За яах вэ. Маргааш болж. Дараа нь?

	— Дараа нь эгчид чинь дуулгаж, Штольцод захидал бичнэ.

	— Үгүй дараа нь Обломовка руу явах хэрэгтэй... тосгонд очоод юу хийх хэрэгтэй байгааг Андрей Иваннович бичсэн шүү дээ. Танай тэнд ямар ажил байгааг би мэдэхгүй, байшин энэ тэр барина гэсэн үү, үгүй юү? гэж Ольга эгцлэн харж асуув.

	— Бурхан минь! Штольцын үгэнд орох юм бол энэ насанд эгчид чинь дуулгах цаг олдохгүй. Эхлээд суух байшин барьж, дараа нь зам засаж, сургууль байгуулах... хэрэгтэй гэж байгаа юм... эд бүгдийг бүхэл насан турш хийж барахгүй. Ольга хоёулаа цуг явъя, тэгвэл... 

	— Бид хаана очих юм бэ? Тэнд чинь суух байшин бий юм уу?

	— Үгүй хуучин байшин маань муухан. Шатны довжоо нь бодоход хэдийний ганхаж орхисон байх... 

	— Бид тэгээд юунд орох юм бэ? гэж Ольгаг асуухад:

	— Энд суух байр эрэх хэрэгтэй гэв.

	— Үүний тулд бас л хот явах хэрэгтэй. Энэ чинь хоёрдугаар алхам.

	— Дараа нь... гэж Обломовыг эхэлтэл Ольга:

	— Үгүй чи энэ хоёр алхмаа хийж орхи. Цаана нь... 

	«Энэ юү гэсэн үг вэ? Хоёр амьдралыг нэг болгох нандин яриа, удаан шивнэлдсэн юм юу ч үгүй. Юм бүхэн өөр байдалтай болох юм. Энэ Ольга яасан хачин хүн бэ? Нэг юман дээр тогтнох гэж үгүй, ийм нандин үеийг эргэцүүлэн үзэж сайхан санаашралд автах гэж байдаггүй, Сайхан бодолд автаж, элдвийг санаашрах хэрэгцээ огт байдаггүй хүн шиг байх юм. Даруй л тэр дээд газарт очих, байр олох хэрэгтэй гээд л яг Андрей шиг. Эд цөм, яарч амьдрахаар санаа нийлчихсэн улс шиг ямар хачин юм бэ» гэж Обломов гуниглан бодлоо.

	Дараа өдөр нь Обломов албаны тэмдэгт хуудас аван хот руу эхлээд нөгөө дээд газарт очихоор явахдаа ийш тийшээ харан эвшээлгэж дурамжхан явлаа. Тэр газар хаана байдгийг сайн мэдэхгүй болохоор чухам аль газарт батлуулдгийг асуух гэж Иван Герасимовичийнд орлоо.

	Цаадах нь Обломовыг үзэж баярлаад, өглөөний цай уулгалгүйгээр явуулах дургүй байлаа. Дараа нь Иван Герасимович өөрөө мөн ажил төрлөөс хоцорчихсон хүн болохоор нэг танил руугаа асуух гэж хүн явууллаа.

	Өглөөний цай, зөвлөлдөөн гурван цаг хүртэл үргэлжлээд, албан газарт очиход нэгэнт оройтжээ. Мөн дараа өдөр нь Бямба гараг байсан тул албан газар цуглахгүй, дараачийн даваа гараг хүртэл хойшлохоос өөр аргагүй болов.

	Обломов Выборгийн зүг, шинэ байраа очиж үзэхээр явлаа. Урт урт хашаа, булан тохой тойрч удаан явжээ. Тэгж тэгж нэг замын цагдаатай дайралдаж асуувал зэргэлдээ өөр хэсэгт бий, энэ гудамжаар яв гэж нэг байшин гэх юмгүй, хашаа ногоо, хатсан шавар шалбааг туйпуу, тэрэгний мөр гарсан гудамж руу заав.

	Обломов дахин цаашаа хашааны ёроолоор сагсайсан халгай, хашааны цаанаас харагдах тэс моддыг шохоорхон харсаар явлаа. Замын цагдаа ашгүй нэг хашаанд хуучин байшин руу заагаад, «За энэ хуучин байшин даа» гэж хэлэв.

	«Коллежийн дунд түшмэл байсан Пшеницыний бэлэвсэн гэргийн байшин» гэж хаалган дээрээ бичсэнийг Обломов уншаад хөтчөө хашаан дотор ор гэв.

	Хашаа дотроо нэг л өрөөний хэр зайтай байсанд тэрэгний арлын үзүүр нөгөө буланд мөргөж хэсэг тахиа үргэж орхив. Тахиа дуугарцгааж сүйд майд болон үргэн зайлж зарим нэг нь айсандаа бүр нисэж байлаа. Бас том хар нохой гинжнээсээ дүүлэн баруун зүүн тийшээ дүүлэн зүтгэж, морины хамарт хүрэхийг мэрийнэ»

	Обломов тэргэн дээрээ байхад байшингийн цонхтой яг зэрэгцээд зовлонтой байлаа. Олон өнгийн цэцэг тавьсан цонхоор хүний толгой цухалзав. Обломов арай хийж тэрэгнээсээ буухад нохой улам догшрон тэмүүлнэ.

	Дээшээ довжоон дээр гартал дотуур урт цамцныхаа хормойг бүсэндээ хавчуулсан, үрчгэр эмгэнтэй дайралдаж орхилоо.

	— Та хэнтэй уулзах гээ вэ? гэж хөгшин асуусанд:

	— Гэрийн эзэгтэй Пишеницын авгайтай уулзах гэсэн юм гэв.

	Хөгшин гайхах байртай доошоо хараад, 

	— Та Иван Матвеичтай уулзах гэсэн юм биш биз? Өөрөө гэртээ байхгүй, Албанаасаа буцаж ирээгүй байна гэхэд нь Обломов.

	— Би гэрийн эзэгтэйтэй уулзах гэсэн юм гэв.

	Энэ зуур байшин дотор сандран үймэлдсээр байлаа. Энэ тэр цонхоор хүний толгой цухуйж, хөгшний араас хаалга жаахан онгойсноо дахин хаагдах зуур янз янзын хүний царай цухуйж харагдана.

	Обломов эргэн харахад хашааны дотор эрэгтэй эмэгтэй хоёр хүүхэд өөдөөс нь сониучирхан харж байлаа.

	Нэг газраас дах нөмөрсөн нойрмог тариачин эр гарч ирээд саравчлан байж Обломов руу бас тэрэг рүү залхуурангуй харна.

	Нохой огцом бүдүүнээр хуцсан хэвээр, Обломовыг хөдлөх юм уу, морь хөлөө цавчаад орхихын хамт гинжээ чангаан борж цовхчино.

	Хашаанаас цаашаа баруун тийш байцаа тарьсан ногооны газар үргэлжилсэн, зүүн талд хэдэн мод ногоон будагтай модон сэхээвч харагдана.

	— Та Агафья Матвеевнатай уулзах гэсэн юм уу? Ямар хэрэгтэй юм? гэж хөгшин асуусанд Обломов өөдөөс нь:

	— Гэрийн эзэгтэйд хүн уулзъя гэж байгааг хэлж үз. Би энд байр хөлсөлж авсан юм... гэв.

	— Та тэгвэл энд суух шинэ хүн, Михей Андреичийн танил байх нь ээ? Жаахан азнаж үз, би хэлээд орхиё гэв.

	Ингээд хөгшнийг үүд онгойлгоход үүдэнд толгойгоо наалдуулаад байсан хэдэн хүн цочин зайлж, өрөө рүү гүйж оров. Бас нэг хүзүү, гарын шуу сэлт нь ил, цагаан царайтай, толгой нүцгэн, нэлээд махлаг бүсгүй байсныг Обломов харж амжлаа. Гаднын хүн өөрийг нь харчихсанд тэр бүсгүй инээмсэглээд мөн л цаашаа яаран холдов.

	Эмгэн эргэж ирээд, 

	— Та өрөөнд орно уу гэж үүдний жижиг өрөөгөөр дагуулан өнгөрөөд, зочдын нэлээд том өрөөнд оруулж жаахан хүлээхийг гуйлаа.

	— Эзэгтэй одоо гарч ирнэ гэж эмгэн нэмж хэлэв.

	Обломов өрөөг эргэцүүлэн харах зуураа, «Нөгөө нохой хуцсаар л байна шүү» гэж бодов.

	Гэнэт танил юмнууд нүдэнд тусч, өрөөгөөр өөрийн нь юм дүүрэн байх ажээ. Ширээнүүдийг тоос дарчихсан, сандлыг бөөнөөр нь орон дээр овоолсон, дэвсгэр сав суулга, шүүгээ сэлт эмх журамгүй хааш яаш тавигдсан байлаа.

	— Энэ юү болж байна? Засаж барьсан юмгүй Ямар муухай юм бэ? гэж Обломов дуугарав.

	Гэнэт ар талд нь үүд чахнаж, сая хүзүү, шуу сэлт нь ил харагдсан нөгөө бүсгүй өрөөнд орж ирлээ.

	Бүсгүйн нас гуч эргэм. Царай нь гойд цагаан махлаг болоод хацрын нь улаан мэдэгдэхгүй байгаа мэт санагдана. Хөмсөг гэх юм бараг үгүй, хөмсөг байж таарах газар нь шингэхэн цайвар үс жаахан төвийж гялалзсан зурвас болон харагдана.

	Боровтор нүд нь, нүүр царайныхаа байртай нийцсэн найрсаг дөлгөөн. Гар нь цагаан боловч хатуу, хөх судас тэнд энд товойж харагдана.

	Хувцас нь бариухан таарсан. Хувцаслаж барихдаа янз маяг огт хэрэгсдэггүй, доогуураа бүдүүн, бэлхүүсээрээ нарийн харагдахын тулд илүү банзал ч давхарлаж өмсдөггүй хүн бололтой. Иймээс хүзүүн дээрээ алчуур тохоогүй, зүгээр хувцастайгаа байж байхдаа хүртэл уран зураач юм уу, барималчин хүнд эрүүл чийрэг бие махбодын загвар болж өгч чадахаар боловч, бүсгүйн даруу төлөв байдалд харшлахгүйгээр ажээ. Гоё алчуур, гоёлын малгай хоёртой өмссөн бошинзыг нь харьцуулбал элэгдсэн хуучин юм шиг харагдана.

	Гаднаас хүн ирнэ гэж бодоогүй байсан болохоор Обломовыг өөртэйгөө уулзъя гэлээ гэхээр гэртээ өмсдөг ердийн бошинз дээрээ гоёлын алчуур нөмөрч, гоё малгай өмсжээ. Эзэгтэй хулгасхийн орж ирээд Обломов руу зовонгуйран харж зогсов.

	Обломов угтан босоод мэхийн ёслов.

	— Пишеницыний авгайтай уулзах завшаан надад тохиолдож байна уу? гэж асуухад орж ирсэн хүн:

	— Тийм ээ, гээд, — Та манай ахтай ярилцах гэсэн юм болов уу? гэж шийдмэг бишээр дуугараад, — Ах албан дээрээ байгаа, таван цагаас нааш ирдэггүй юм гэлээ.

	Авгайг диван дээр өөрөөсөө аль болох хол суусан хойно Обломов, 

	— Үгүй, тантай уулзах гэж ирсэн юм гэлээ. 

	Эзэгтэй нөмрөг адил бүхэл биеийг нь бүтээж шал руу үзүүр нь унжсан алчуурынхаа үзүүр лүү харан сууна.

	— Би байр хөлсөлж авсан юм. Тэгсэн чинь одоо байр байдал өөр болж, хотын нөгөө талд байр эрэх хэрэгтэй болоод байна. Энэ тухай тантай ярилцах гэж ирсэн юм гэв.

	Эзэгтэй дуугүй, гөлийсхийн сонсоод бодол болов. Тэгснээ, 

	— Одоо манай ах эзгүй байна гэж хэллээ.

	— Үгүй энэ байшин чинь ингэхэд таных юм байгаа биз? гэж Обломовыг асуухад:

	— Минийх ээ гэж товчхон хариуллаа.

	— Тэгэхлээр би таныг өөрөө шийдэж болох юм гэж бодсон... 

	— Үгүй ах алга байна шүү дээ. Тэр маань хамаг юмаа мэддэг юм гэж юм унших адил өгүүлээд Обломов өөд эгцэлж нэг харснаа дахин алчуурынхаа үзүүр лүү харчихлаа.

	«Энэ бүсгүй энгийн боловч аятайхан царайтай юм. Лав сайн зантай хүн байж таарна» гэж бодлоо. Энэ үеэр бүсгүй хүүхдийн толгой хаалгаар цухуйсанд Агафья Матвеевна сэмхэн занаж толгойгоороо зангасанд хүүхэд далд оров.

	— Танай ах хаана алба хаадаг юм бэ?

	— Захиргааны газарт.

	— Ямар захиргааны газарт вэ?

	— Тариачдыг бүртгэдэг газар... ямар нэртэй юм бэ, би мэдэхгүй.

	Эзэгтэй цайлган аятайхан инээмсэглэснээ, царай нь даруй хэвийн байдалдаа орчхов.

	— Та энд ахтайгаа хоёулхнаа суудаггүй юм уу? гэж Обломов асуухад:

	— Үгүй, талийгаач нөхрөөс үлдсэн хоёр хүүхэд бий. Хүү найман нас хүрч, охин зургаан настай болж байгаа юм гэж эзэгтэй дуртайяа өгүүлэхэд царай нь нэлээд сэргэж ирэв. — Бас манай өвчтэй эмэг эх байдаг юм. Арай ядан л явах төдий, тэгэхдээ ганцхан сүмд л очдог юм. Уул нь Акулинатай хоёулаа зах ороод ирдэг юм сан, энэ жил Николай гэгээний мэндэлсэн өдрөөс хойш тэгэхээ больсон, хөл нь хавагнаад байгаа. Сүмд хүртэл голдуу л шатны гишгүүр дээр суух болсон. Ингээд л гүйцээ дээ. Зарим үед хамаатан бүсгүй айлчилж ирдэг, мөн Михей Андрейч орж гардаг гэлээ.

	— Михей Андрейч танайд олон ирдэг үү? гэж асуухад:

	— Заримдаа сараар айлчилдаг, ах тэр хоёр их үерхдэг, дандаа л цуг байдаг улс... ингээд ярих юм санаандаа орсон бүхнийг дуусаад эзэгтэй дуугүй боллоо.

	— Танай энд ямар нам гүм юм бэ? Нохой хуцахгүй байгаа бол, амьд амьтан ганц ч үгүй юм байна гэж бодож болмоор байна шүү гэж Обломовыг хэлэхэд эзэгтэй хариуд нь инээмсэглэв.

	— Та гадагшаа юманд их явдаг уу? гэж асуухад эзэгтэй:

	— Зун хааяа явдаг. Саяхан нэг баасан гарагт дарийн завод очиж үзсэн.

	— Тэнд хүн олон очдог юм уу? гэж Обломов задайсан алчуурын завсраар диваны дэр адил товойн харагдах хатуу том боловч хэзээ ч сэтгэл догдлон оволзох гэж байдаггүй хөхийг нь харан асуужээ.

	— Үгүй энэ жил цөөн байсан. Өглөөгүүр бороо ороод байхаар нь тараад явцгаачихсан. Уул нь олон хүн байдаг юм.

	— Та өөр хаана очдог вэ?

	— Очдог газар ч гэж цөөн дөө. Ах Михей Андрейчтэй хоёулаа загасанд явж, загасны шөл хийж уудаг юм. Харин бид үргэлж л гэртээ байдаг юм.

	— Нээрээ гэртээ л суугаад байдаг гэж үү дээ?

	— Нээрээ үнэн шүү. Өнгөрсөн жил Колпинийн2 тийшээ нэг очиж, тэнд модон дотор жаал явсан. Зуны тэргүүн сарын хорин дөрвөнд ахын нэр нэгт гэгээний мэндэлсэн баярын өдөр, тэдний албан газрын бүх түшмэл ирж хоол иддэг юм.

	— Та айл хунараар айлчилдаг уу?

	— Ах явдаг. Би ч яах вэ хүүхдүүдтэйгээ улаан өндөгний баяр, бас бурхны мэндэлсний баяраар л нөхрийнхөө төрөл хамаатныд айлчилдаг даа гэв.

	Цаашаа яриад байх юмгүй боллоо.

	— Танайд цэцэг их байх юм. Та цэцэгт дуртай юм уу? Тэгэхэд эзэгтэй инээмсэглэв.

	— Үгүй, бидэнд цэцэг арчилж байх зав байхгүй. Хүүхдүүд л Акулинатай цуг гүнгийн цэцэрлэгт ороход цэвэрлэгч өгсөн байна билээ. Харин алтаргана, зул цэцгүүд манай энд бий, нөхрийг амьд байхад ургуулдаг байсан юм.

	Энэ үеэр гэнэт Акулина өрөөнд гүйн орж ирэхэд том гэгчийн тахиа гарт нь тийчгэнэн дуугарч, далавчаа сарвагануулна.

	— Агафья Матвеена, энэ тахиаг мухлагийн эзэнд өгөх юм уу? гэж асуухад, эзэгтэй ичингүйрэн:

	— Юу вэ, чи яаж байна! Яв, яв! Айлчин байхыг чи харахгүй байна уу? гэв.

	Акулина тахианы хөлөөс барьж, толгойг нь унжуулан, 

	— Би дөнгөж асуугаад л гарах гэсэн юм. Далан мөнгө өгье гэж байна гэж хэлэхэд эзэгтэй:

	— Гар, гал зуухны өрөө рүү оч гэснээ, үүнийг биш ээ, толботой бор тахиаг гэж яаран нэмж хэлээд ичиж гараа алчуур доогуураа хийн доошоо харчихлаа.

	— Аж ахуйн ажил төрөл өө! гэж Обломов дуугарав.

	— Тийм ээ, манайх олон тахиатай, бид өндөг дэгдээхэй худалддаг юм. Энэ гудамжинд зуслан, гүнгийн ордноос хүн ирж манай юмыг худалдаж авдаг юм гээд Обломовыг нэлээд сайн эгцэлж харав.

	Эзэгтэй мэддэг юмныхаа тухай ярихаараа мэдэмгий, санаа зовсон царайтай болж, мохоодуу харагдахаа ч болилоо. Учир зорилгыг нь өөрөө сайн мэдэх зүйлтэй хамаараагүй асуудал бүхний хариуд зүгээр инээмсэглээд дуугүй өнгөрнө.

	— Эднийг уул нь янзалж тавих хэрэгтэй юм даа гэж Обломов овоолоостой юмаа зааж хэлсэнд:

	— Бид янзалъя гэсэн чинь ах дургүйцсэн гэж даруй тосож хэлээд Обломов өөд зоримог эгцлэн харлаа. «Ширээ шүүгээнд нь юу ч байдаг юм бүү мэд. Сүүлд алга болчихвол биднээс салахгүй» гэсэн юм гээд дуугүй болон инээмсэглэв.

	— Танай ах чинь яасан их хянуур хүн бэ! гэж Обломов хэллээ.

	Эзэгтэй дахин үл мэдэг инээмсэглэснээ, царай нь ердийн байдалтай боллоо.

	Тухайн байдалд юу хийж, ямар үг хэлэхээ мэдэхгүй болохоор ийнхүү инээмсэглэн аятайхнаар булзааруулдаг ажээ.

	— Ахыг тань хүлээгээд удах болох нь ээ, би одоо байр хэрэглэхээргүй байдалтай болчихлоо, тэгэхлээр энэ байраа өөр хүнд шилжүүлж өгөхийг бодно уу, би ч өөрөө мөн суух хүн эрье гэж байна гэдгийг та ахдаа хэлж өгнө үү гэж Обломов хэллээ.

	Эзэгтэй нүдээ жигдээр ирмэн мохоодуу байртай чагнана.

	— Бас гэрээний тухай та дурсаж үзээрэй... гэхэд:

	— Үгүй, ах одоо гэртээ алга байна. Та зүгээр маргааш дахин ирвэл дээр дээ. Маргааш хагас сайн өдөр албанд очдоггүй юм гэж давтана.

	— Би даан ч их ажилтай, ганц ч минутын чөлөө байдаггүй гэж Обломов учирлан, — Та ганцхан үүнийг л хэлж орхиорой. Урьдчилга танайд өгнө, суух хүн би олъё, тэгэхлээр... гэхэд гэрийн эзэгтэй мөн л:

	— Ах алга байна шүү дээ. Яагаад ч юм ирэхгүй байна гэж гудамж руу харснаа, — Үүгээр цонхны дэргэдүүр л өнгөрдөг юм сан. Явж өнгөрөх нь харагддаг юм, алга л байна гэж нэгэн аяар дуугарав.

	— За би явъя даа... гэж Обломов хэллээ.

	— Ахыг ирэхээр тэгээд юү гэх вэ? Та хэзээ нүүх юм бэ? гэж эзэгтэй диван дээрээс босож асуув.

	— Миний саяны гуйсныг хэлж үз. Байдлаас болоод ... гэтэл бас л:

	— Та уул нь маргааш ирээд өөрөө ярилцсан бол... гэв.

	— Би маргааш ирж чадахгүй.

	— За яах вэ нөгөөдөр бүтэн сайн өдөр ир. Хоолны дараа манайх архи, зууш хоёртой байдаг... Михей Андрейч ирдэг.

	— Михей Андрейч бас ирдэг юм гэж үү? гэж Обломовыг асуухад;

	— Нээрээ үнэн шүү гэв.

	Обломов унтууцан, 

	— Нөгөөдөр ч би бас чадахгүй гэж шалтаг заав.

	— Тэгвэл дараагийн долоо хоногт болж дээ... гэж хэлээд, — Та хэзээ нүүж ирэх вэ? Би уул нь шал угаалгаж, тоос арилгуулах юм сан гэж асуулаа.

	— Би нүүж ирэхгүй.

	— Яагаад тэр вэ! Юмыг чинь бид хааш нь хийх юм бэ?

	Обломов цээж рүү нь эгцлэн харж, үгээ салган байж, 

	— Та ахдаа үүнийг хэлж үз. Байдлаас болоод би... гэтэл эзэгтэй гудамжны наадах хашаан дээгүүр хараад нэгэн аяар:

	— Яагаад ингэж ирэхгүй байна вэ. Харагдахгүй юм. Би ахын алхааг мэднэ. Гудамжны зам модон дээгүүр хэн явж байгаа нь дуулддаг юм. Энүүгээр явах хүн цөөн л дөө гэв.

	— Та миний хэлсэн юмыг ахдаа дамжуулж үзээрэй гэж Обломов мэхийгээд гарахдаа хэлэв.

	Юманд сэтгэл зовохыг мэддэггүй эзэгтэй энэ удаа үгээрээ Обломовыг хорих гэж оролдох мэт сандран, 

	— Одоо нэг хагас цаг болоход ах ирнэ дээ гэлээ.

	— Би цаашаа хүлээж амжихгүй нь гэж Обломов шийдээд хаалга нээлээ.

	Довжоон дээр гараад ирэхийг нь харахтайгаа хамт нохой боргоож, гинжээ чангаан цовхийв. Тохойгоо дэрлээд унтаж байсан хөтөч морь тэргээ ухрааж эхлэхэд тахианууд дахин сандран тархаж, цонхоор хэд хэдэн толгой цухуйв.

	Обломовыг тэргэндээ суухад эзэгтэй, 

	— Таныг ирээд явлаа гэж би ахад хэлэх шив дээ гэж сэтгэл зовсон байртай нэмэн асуулаа.

	— Байдал нөхцөлөөс болж би энэ байранд сууж чадахгүй болоод өөр хүнд дамжуулан хөлсөлнө... ах чинь өөрөө ч мөн хайж байвал зүгээр байна гэсэн гээрэй.

	Эзэгтэй үгийг нь хааш хэрэг сонсон, 

	— Энэ үеэр л дандаа хүрээд ирдэг юм сан... Таныг дахин ирнэ гэсэн гэж хэлье гэхэд

	— Тийм ээ, би мөдхөн ирнэ гэж Обломов дуугарав. 

	Нохой бахардан борж, тэрэг хашаанаас гараад, засан янзлаагүй гудамжны овон товон дээгүүр хайвганаж гарав.

	Гудамжны адагт дунд эргэм насны, элэгдсэн пальтотой, том цаастай юм сугавчилсан, тэнгэр цэлмэг, халуун өдөр байсан боловч калош3 өмссөн нэг хүн дайралдлаа.

	Тэр хүн ийш тийшээ харж хурдан алхлахдаа явган хүний модон замыг цөмлөх гэсэн шиг чанга гишгэнэ. Обломов эргэж харахад тэр хүн Пшеницийн хашаа руу орчихлоо.

	«Ах нь энэ ирэв бололтой за яршиг. Бас л нэг цагийн яриа болно. Юм ч идмээр, халуун ч байна. Ольга бас намайг хүлээж байгаа... Сүүлд нь болохоос» гэж шийдээд:

	— За бушуухан явж үзээрэй гэж хөтчид хэлэв.

	Хажуу талын хашаануудыг харж явснаа «өөр байр эрэх учиртай. Бас л буцаж Марксын юм уу Коюшепный гудамж руу очих хэрэгтэй гэж гэнэт санаад, —  За сүүлд болъё» гэж шийдэн хөтчөө

	— Бушуухан яваарай! гэв.

	 

	 

	III

	Зуны адаг сарын сүүлчээр бороожиж зуслангийн пийшинтэй айлуудын яндангаас утаа гарах болж, пийшингүй байшингийн улс хацраа боож явах болоод, яваандаа зуслангийн газар бага багаар эзгүйрч байв.

	Обломов хот руу ер явдаггүй байж байтал нэг өглөө цонхны нь дэргэдүүр Ильинскийнхний гэрийн хэрэгсэл сэлтийг ачин өнгөрлөө. Нэг байрнаас нөгөө рүү нүүх, явах замдаа нэг газар ороод хоол идчих, өдөртөө хэвтэлгүй өнгөрөх зэрэг одоо Обломовт онцын хүнд хэрэг шиг санагдахгүй боловч хаашаа очиж хаана хоргодохоо мэдэхгүй байв.

	Цэцэрлэг, төгөл эзгүйрч, Ольгагийн цонхны хаалт хаагдсан хойно зусланд ганцаараа үлдэнэ гэдэг огт болшгүй хэрэг санагдана.

	Ольгагийн хоосон өрөөгөөр орж, цэцэрлэгээр тойрч, толгой дээр гараад буухад зүрх нь бачуурч байлаа.

	Захар, Анисья хоёрыг Выборгийн тэндэх нөгөө айлд очиж бай гээд өөрөө хот руу орж, буудлын газар хоол идсэн болоод орой Ольгагийнд сууж өнгөрөв. Байр олтлоо Пшеницийнд суухаар шийджээ.

	Хотод намрын орой нь цэцэрлэг, төгөл дотор өнгөрүүлдэг зуны нарлаг урт өдөр, оройн цагтай адилгүй ажээ. Энд Ольгатай өдөртөө гурав дахин уулзаж чадахгүй, тавхан мод газрын зайтай байсантай адил Катя гүйгээд ирэх юм уу, Захар зурвас аваачаад өгч чадахгүй боллоо. Зуны тэр оргилон дэвжиж байсан янаг хайрын бүх явдал зогсож, дотоод агуулга нь дутагдан цаашаа нэг л залхуурангуй болчихсон мэт санагдана, 

	Хоёулаа заримдаа хагас цагаар дуугүй сууна. Ольга ажилдаа улайрч, зүүний үзүүрээр оёх хээнийхээ нүхийг тоолно. Обломов элдвийн юм эргэцүүлэн бодож одоогийнхоос хол, алс хэтийн юм санааширна.

	Хааяа л Ольга руу сүрхий харж байснаа хайрын сэтгэлд гүнээ автан зарсхийх юм уу, Ольга Обломов руу халти хартал бишрэн энхрийлсэн, туйлгүй жаргалтай сайхан байгаа байдал харцанд нь илт байхыг харж инээмсэглэнэ. Шинэ байрандаа юмаа засаж янзлаагүй, энэ долоо хоногтоо тэндээсээ нүүх санаатай гэдэг шалтгаар гурван өдөр дараалан Ольгагийнд ирж хоол идлээ.

	Дөрөв дэх өдөртөө очиход нэгэнт эвгүй санагдаад, Ильинскийнхний байшингийн хажуугаар жаал эргэлдэж байснаа санаа алдаад гэр лүүгээ буцав.

	Тав дахь өдөр нь тэднийхэн гэртээ хоол идсэнгүй.

	Зургаа дахь өдөр нь Ольга нэг дэлгүүрт ир, өөрөө тэнд очно, тэндээс гэрээ хүртэл явган цуг явъя, сүйх хойноос дагана биз гэж хэлүүлжээ.

	Эд бүгд тун зохимж муутай, хэн хэний нь таних улс дайралдаж, толгой дохиж, зарим нь юм ярих гэж зогсох ажээ.

	Эвгүй байдалд орохоос айсандаа Обломовын хар хөлс гарч, 

	— Ээ бурхан минь, яасан зовлонтой юм бэ, энэ чинь! гэв.

	Ольгагийн эгч мөн уйтгарлангуй том нүдээрээ өөдөөс нь харж, өөрөөс нь болоод толгой нь өвдсөн юм шиг хөөрөгтэй спиртээ бодлогошрон үнэрлэнэ. Бас наашаа ирэхэд холыг яана. Выборгийн тэндээс яваад л байдаг, барагддаггүй, орой бас буцаад бүтэн гурван цаг явах болно.

	— Эгчид чинь хэлье, тэгвэл би өглөөнөөс аван танайд байж болно, хэн ч юу ч гэхгүй гэж Обломов шалахад, Ольга өөдөөс нь:

	— Чи нөгөө дээд газар орсон уу? гэж асуув.

	Обломов «ороод, хамаг хэргийг бүтээчихсэн» гэж хэлчихмээр санагдавч, Ольга өөдөөс нь хянуур сайн хараад л худлаа гэдгийг царайгаар мэдэж орхино гэж мэдэн хариуд нь санаа алдав.

	— Тэр ямар их бэрхтэй ажил гэдгийг чи мэддэг сэн ч болоосой! гэж хэллээ.

	— Тэр байрныхаа эзэгтэйн ахтай ярилцсан уу, өөр байр олсон уу? гэж Ольга дараа нь доош харсаар асуухад;

	— Тэр хүн өглөөгүүр гэртээ ерөөс байхгүй, оройд би энд ирчих юм гэж Обломов боломжтой шалтаг олсонд баярлан хэлэв. 

	Үүнд одоо Ольга санаа алдаад хариу юм дуугарсангүй. Обломов сэтгэлийг нь засаж 

	— Маргааш эзэгтэйн ахтай заавал ярья. Маргааш бүтэн сайн өдөр, тэр хүн албанд явахгүй гэв.

	— Эд бүгдийг бүтээхээс нааш эгчид хэлж болохгүй, мөн уулзахаа ч цөөлөх хэрэгтэй гэж Ольга бодлогошрон дуугарахад Обломов хулчийж:

	— Тийм ээ, тийм... тэр зөв гэлээ.

	— Чи бүтэн сайн өдөрт манайд ирж хоол идэж бай. Бидний уулздаг өдөр шүү дээ. Дараа нь яах вэ лхагва гарагт нэг ирж болох юм. Дараа нь бид театрт уулзаж болно. Бид очих өдрөө хэлнэ. Биднийг очих газарт чи мөн очиж бай гэж шийдэв.

	Ийнхүү яаж уулзах тухай Ольга өөрөө санаачлах болсонд Обломов баярлаж, 

	— Тийм ээ, энэ чинь зөв гэлээ.

	— Сайхан өдөр болох цагт би зуны цэцэрлэгт очиж зугаална. Чи мөн тийшээ очиж байж болно. Энэ бидэнд нөгөө цэцэрлэг... цэцэрлэгийг маань санагдуулах болно! гэж учиртайгаар давтан хэллээ.

	Обломов дуугүй гарыг нь үнсээд, бүтэн сайн өдөр хүртэл уулзахгүйгээр салав. Ольга хойноос нь уйтгарлангуй харцаар үдээд төгөлдөр хуурын ард суун хөгжмийн уянгад автлаа. Зүрх нь нэг юманд гүнээ гашуудан хөгжимд дуулж байгаа дуу нь ч мөн уйлан гаслах адил. Дуулах гэсэн нь нэг л дуулж болсонгүй.

	Дараа өдөр нь Обломов босож, зусланд өмсдөг байсан хачин цамцаа өмсөв. Халаад өмсөхөө аль хэдийний больж шүүгээнд далд хийлгэжээ.

	Захар хуучин заншлаараа халуун кофе цай, боов тавьсан тавиураа займчуулсаар ширээ рүү ирэхэд Захарын араас нь Анисья үүдээр цээжээ цухуйлган Захарыг тавиуртайгаа ширээнд хүрч чадахыг харж зогсоно. Эсэн мэнд хүрчихвэл бушуухан үүдээ хаачихна. Тавиур дээрээс нэг юм унаад орхивол бусдыг нь барьж авахаар ухасхийж очно. Захар тэгэхэд унасан юмыг эхэлж харааснаа, эхнэрээ загнаж тохойгоороо ёврохыг завдан далайдаг билээ.

	— Ямар сайхан кофе вэ? Хэн чанасан юм бэ? гэж Обломов асуулаа.

	— Эзэгтэй зургаан өдөр турш юм чанаад байгаа. «Та дэндүү их ханд хийж дутуу буцалгаж байна. Алив би чанаад өгье» гэсэн гэж Захар хариулав.

	— Сайхан чанажээ, баярлалаа гээрэй гээд Обломов дахин нэг аяга хийж авав.

	Хажуугийн үүд нь дутуу онгойсон өрөө рүү Захар заагаад, 

	— Эзэгтэйн өрөө энэ байна даа. Эдний хоол ундны шүүгээ энд байгаа юм байх. Эзэгтэй энд л юм хийдэг юм. Эдний цай, сахар, кофе цай сэлт энд байдаг юм гэв.

	Эзэгтэйн зөвхөн нуруу, шилэн хүзүү, доошлоод цагаахан хүзүүний нь хагас, нүцгэн тохой л Обломовт харагдав.

	— Тохойгоо ингэтэл хөдөлгөн юү хийж байгаа юм бэ? гэж Обломов асуусанд:

	— Хэн мэдэх вэ. Нэхсэн юм индүүдэж байгаа юм уу даа гэлээ. 

	Эзэгтэйн тохой хэрхэн хөдөлж, нуруу нь яаж нэг бөхийж, нэг тэнийж байгааг Обломов харна.

	Доошлоод эзэгтэйг бөхийхөд, цэвэрхэн аятайхан банзал, цэвэрхэн оймс, махлаг аятайхан булчинтай хөл харагдана.

	«Жижиг түшмэлийн гэргий гэх, тохой нь бол гүнгийн хатанд ч байсан гологдохооргүй, бас хонхортой шүү!» гэж Обломов бодлоо.

	Үдийн алдад Захар, эдний жигнэсэн бялуу боовноос идэж үзэхгүй сэн болов уу? Эзэгтэй хэлээч гэсэн юм гэж асуухаар орж ирэв.

	— Өнөөдөр бүтэн сайн өдөр, бялуу жигнэсэн юм.

	— За даа юун сүрхий л бялуу байв гэж, сонгино, лууван хоёртой байгаа л биз гэж Обломов хааш хэрэг дуугарлаа.

	— Бялуу ч манай Обломовкад жигнэдгээс муугүй, тахианы дэгдээхэй, шинэ мөөг хийж жигнэсэн юм.

	— Үгүй тэгвэл сайхан юм байж таарна. Авчраач! Эдний хэн нь бялуу жигнэдэг юм бэ? Тэр нэг хирдээ баригдсан тариачин авгай юу?

	— Тэр яаж чаддаг юм гэж Захар басламжлангуй дуугараад, — Эзэгтэй байхгүй сэн бол тэр чинь юү ч хийж чадахгүй амьтан. Эзэгтэй өөрөө үргэлж л гал зууханд хөдлөх юм. Энэ бялууг Анисьятай хоёулаа жигнэсэн юм гэлээ.

	Таван минутын дараа хажуугийн өрөөнөөс алчуураараа дутуу халхлагдсан нүцгэн гар халуун уур савссан том хэсэг бялууг зүсэж тавьсан таваг барьсаар цухуйв.

	Обломов бялууг аваад цаашаа шагайж, бүсгүйн төвийсөн том хөх, нүцгэн мөр лүү ширтэж, 

	— Гялайлаа гэж эелдгээр дуугарвал үүд бушуухан хаагдаж орхилоо.

	— Та архи уухгүй сэн болов уу? гэж асуухад, 

	— Би уудаггүй, гялайлаа гэж Обломов улам ч эелдэг дуугараад, — Танайд ямар архи байдаг юм бэ? гэв.

	— Манай өөрийн, гэртээ нэрсэн архи. Бид өөрсдөө хар хадны навчаар хандалж хийдэг юм гэж эзэгтэйн дуугарахад,

	— Би хар хадны навчаар хийснийг ердөөсөө ууж үзээгүй юм, амсаад үзэж болох уу? гэв.

	Дахин нүцгэн гар таваг дээр хундагатай дарс барин цухуйв. 

	Обломов архи уучихсанд их сайхан санагдлаа.

	— Их баярлалаа гээд үүд рүү харах гэтэл үүд хаагдаж орхисонд, — Та юунд царайгаа харуулахгүй, сайхан нойрссон эсэхийг тань асуух зав өгөхгүй байна вэ? гэж зэмлэв.

	Эзэгтэй үүдний цаана инээгээд, 

	— Би гэр зуурын хувцастай, гал зууханд юм хийж байгаад ирлээ. Би одоохон хувцсаа өмсье, ах ч мөд мөргөлөөс наашаа ирнэ гэж хариулав.

	— Жич танай ахын тухайд байна аа, түүнтэй ярилцах юм бий. Миний байгаа өрөөнд орно уу гэж хэлээрэй гэв.

	— За би ирэхээр нь хэлье.

	— Хэн танайд ингэж ханиадаг юм бэ? Хэн ингэж хуурай ханиадаг юм бэ? гэж асуухад

	— Манай эмгээ, одоо найман жил ингэж ханиаж байгаа хүн гээд үүд дахин хаагдав.

	«Энэ яасан... энгийн хүн бэ. Бас нэг юм энэ бүсгүйд байна аа... Журам ёс сахих аятайхан ааштай юм!» гэж Обломов бодов.

	Өнөө хүртэл эзэгтэйн тэр ахтай танилцаж амжаагүй байгаа ажээ. Хааяа л өглөө эрт, орон дотроосоо хашааны сараалжны цаагуур том цаастай юм сугавчилсан хүн сүүдгэнэн өнгөрөөд гудамжны булан тойрч өнгөрөх, дараа нь таван цагийн хэрд мөн нөгөө цаасан дугтуйтай юмаа сугавчилсаар өнгөрч довжооны цаагуур далд ороод явахыг хардаг байлаа. Ах нь гэртээ байгаа үгүй хоёр нь мэдэгдэхгүй байв.

	Гэтэл тэнд хүн амьтан суудаг нь ялангуяа өглөөгүүр мэдэгдэнэ. Гал зууханд юм цохих, давтах чимээ, бүсгүйчүүл юм угаах зайлах, барлаг түлээ хагалах юм уу, хоёр дугуйтаар ус зөөх чимээ дуулдана. Нөгөө өрөөнд хүүхэд уйлах юм уу, эмгэний хуурай хөхүүлж ханиах дуулдана.

	Обломов дөрвөн өрөө, өөрөөр хэлбэл наран талын залгаа дөрвөн гол өрөөг цөмийг эзэлнэ. Эзэгтэй гэрийнхэнтэйгээ арын хоёр өрөөнд, ах нь дээд давхрын гэрэлтэй гэгддэг өрөөнүүдэд сууна.

	Обломовын ажлын болон унтах өрөө хашаа руу харсан цонхтой, зочдын өрөө цэцэрлэг рүү, том өрөөний цонх төмс байцаа тарьсан ногооны газар луу харжээ. Зочдын өрөөний цонхонд гандсан сатинаар хөшиг хийсэн байлаа.

	Үнэт модыг дуурайлгасан будагтай жирийн сандлууд хана дагуулан тавьсан, толины дор тоглоомын дөрвөлжин ширээтэй, цонхон дээр таримал цэцгүүдтэй ваар өрж, уран дууч шувуухайтай дөрвөн тор хананд хаджээ.

	Эзэгтэйн ах өлмий дээрээ гэтэн орж ирээд Обломовыг амар мэнд мэдсэний хариуд гурав дахин мэхийн хүндлэв. Энгийн албан газрын түшмэдийн өмсдөг ямбаны гадуур цамцныхаа товчийг бүрэн товчилсон тул дотуур хувцас өмссөн эсэх нь мэдэгдэхгүй, галстукаа зүгээр зангидаад үзүүрийг нь доош далд хийжээ.

	Дөч эргэм настай духан дээрээ нэг согсоо босоо үстэй, мөн хоёр шанаа дээрээ нохойн дунд зэргийн хэмжээний чих мэт сагсайлган хаясан хоёр туг үстэй хүн байв. Хонин бор нүд нь юм руу гэнэт эгцлэн харахгүй, эхлээд нууцхнаар хяламхийснээ хоёр дахь удаадаа сая эгцлэн харна.

	Гараасаа ичээд байх янзтай юм ярих үедээ хоёулыг нь ардаа нуух юм уу, нэгийг нь энгэр лүүгээ хийж нөгөөг нь ардаа нууна. Даргадаа бичиг үзүүлэх юм уу, тайлбарлаж байхдаа нэг гараа ардаа байлгаж нөгөө гарынхаа дунд хурууг дээш нь харуулан хааяа нэг мөр юм уу, үг болгоомжлон заагаад гараа бушуухан нуучихна. Гар нь арай бүдүүн, арай их улаан, ялихгүй чичирдэг байсан болохоор түүнийгээ хүний нүдэнд нэг их ил үзүүлээд байхын хэрэггүй гэж үздэг байсан нь учир шалтгаангүй ч хэрэг биш байж болох юм.

	Обломов руу нэг хяламхийснээ сүүлд нь эгцлэн харж, 

	— Та намайг ир гэж тушаасан бил ээ гэв.

	— Тийм ээ, байрын тухай тантай ярилцъя гэсэн юм. Суу л даа та, гэж эелдгээр өгүүлэв.

	Иван Матвеевич хоёр гуйлгасны дараа суухыг зүрхлэхдээ биеэ урагш бөхийн хөлөө хойш атийж, гараа ханцуй дотроо нуучихлаа.

	— Би өөр байр олж суухаас өөр аргагүй байдалтай боллоо. Тэгэхлээр энэ байраа өөр хүнд өгмөөр байна гэж Обломовыг хэлэхэд Иван Матвеевич амаа гараараа таглан ханиаснаа бушуухан нууж хариуд нь:

	— Одоо суух хүн олоход бэрх дээ. Зуны сүүлээр та ирсэн бол олон хүн ирж үзэж байсан л даа... гэв.

	Обломов үгийг нь таслан, 

	— Би ч ирсэн л дээ, та үгүй байсан гэхэд цаад түшмэл:

	— Манай дүү дуулгаж байсан. Үгүй та байрны тухайд бүү зов. Энд таатай байна. Энэ шувуунууд танд тээртэй байгаа юм биш байгаа? гэв.

	— Юун шувуу? гэхэд

	— Энэ тахианууд гэлээ.

	Обломов хэдийгээр хар өглөөнөөс аван цонхон дор нь тахиа дэгдээхэй, бүдүүн нарийнаар үргэлж дуугарахыг дуулдаг байсан боловч түүнийг анхаарах сэхээгүй байв. Ольгагийн дүр ямагт сэтгэлд нь хадаастай, хавьдаа болж байгаа юмыг ажиглахтай үгүйтэй байлаа.

	— Тэр зүгээр ээ, таныг би тэр дууч бялзуухайн тухай ярьж байгаа юм байх гэж бодсон юм. Өглөөнөөс аваад л жиргэж гардаг юм гэхэд Иван Матвеевич хариуд нь:

	— Бид тэднийг гаргаж орхиё гэв.

	— Тэр ч бас яах вэ. Би зүгээр энд суух нөхцөлгүй болоод байна гэхэд Иван Матвеевич өөдөөс нь:

	— Тааллаараа бол доо. Суух хүн олдохгүй бол гэрээний тухайд яах вэ? Та тохиролцсон ёсоороо хөлс төлнө гэхэд танд хохиролтой болох юм даа гэв.

	— Танд хэдий хэр юм өгөх ёстой юм бэ? гэж Обломов асуулаа.

	— За би сампин аваад ирье гээд нөгөө гэрээ сампин хоёр авч ирэв.

	— Ингэхлээр байрны хөлс найман зуун рубль урьдчилгаанд зуун рубль авсан одоо долоон зуун рубль үлджээ гэлээ.

	— Намайг энд хоёр долоо хоног ч суугаагүй байхад та бүтэн жилийн хөлс авах гэж үү? гэж Обломов үгийг нь таслан асуухад:

	— Өөрөөр яах вэ? гэж Иван Матвеевич зовох байртай товчхон өгүүлээд, — Дүү шударга бусаар хохирох болно. Өөрөө ядуу бэлэвсэн хүн, энэ байрныхаа хөлсөнд авсан юмаар л амьдардаг юм. Өндөг, дэгдээхэй худалдаад хүүхдэдээ хувцас авах юм болохоор биш дээ гэлээ.

	— Больж үз дээ. Би хоёр долоо хоног ч суугаагүй байхад юунд, яалаа гэж ингэх юм бэ, би чадахгүй гэж хэлэхэд, 

	— Энд гэрээнд дурдсан байна гэж Иван Матвеевич дунд хуруугаараа хоёр мөр зааж, хуруугаа ханцуйндаа нуугаад, — Үүнийг уншиж үзнэ үү гэв. 

	«Обломов би хугацаанаасаа өмнө байрнаасаа гарах болбол байраа өөр хүнд хөлсөлсөн хөлсөөрөө шилжүүлж өгөх юм уу, эсвэл дараа оны зургаадугаар сарын нэгэн хүртэл бүтэн жилийн хөлс Пшеницийнд төлөх болно» гэснийг Обломов уншиж үзлээ.

	— Яаж болох юм бэ? Энэ чинь шударга биш байна шүү дээ, гэж хэлэхэд Иван Матвеевич:

	— Хууль ёсоор ийм л юм даа. Та өөрөө гарын үсэг зурсан шүү дээ. Гарын үсэг энэ байна гэлээ.

	Гарын үсгийн дор дахин хуруугаараа заагаад нуучхав.

	— Хэдэн рубль гэнэ? гэж Обломов асуухад Иван Матвеевич нөгөө хуруугаараа сампин хийгээд хийсэн даруй бушуухан атгаж байж, — Мөн морины саравч, тэрэгний саравчны зуун тавин рубль гээд нэмж хийв.

	Обломов үүнд, 

	— Надад морьд байхгүй. Би морь авч байдаггүй, морь тэрэгний саравчнууд надад ямар хэрэгтэй юм бэ? гэж унтууцан маргахад:

	— Гэрээнд байна гэж Иван Матвеевич хуруугаараа мөр зааж өгүүлэн, — Михей Андреич таныг морьд авч байна л гэсэн шүү дээ гэв.

	— Михей Андреич худлаа хэлжээ гэж Обломов зэвүүрхэн хэлээд, — Тэр гэрээгээ өгөөд орхи! гэлээ.

	— Хуулбар нь энэ байна. Ёстой гэрээ бол дүүгийн юм гэж Иван Матвеевич гэрээг авч зөөлөн дуугараад, — Үүнээс гадна байцай манжин болон бусад ногоо нэг хүнд хоёр зуун тавь орчим рублийнхийг хэрэглэнэ гэсэн ... гээд дахин сампинд хийх гэв.

	— Юун ногооны газар? Юун байцай? Би мэдсэн юм огт алга. Та юу болж байна аа? гэж Обломов бараг сүрдмээр ширүүн асуулаа.

	— Энд гэрээнд байна. Михей Андреич таныг идэшний ногоо сэлттэй нь хөлсөлж байгаа юм л гэсэн.

	— Та нар надгүйгээр миний юү идэж хэрэглэхийг шийднэ гэсэн чинь юү болж байна аа? Би ямар ч манжин, ямар ч байцай хэрэглэхгүй гээд Обломов босов.

	Иван Матвеевич бас суудлаасаа босож:

	— Өршөөж үз, яалаа гэж танаас гадуур тэгж болох билээ. Гарын тань үсэг энэ байна гээд бүдүүн хуруу дахин гарын үсгийн доод талд чичгэнэж бичигтэй цаас бүхлээрээ мөн гарт нь чичгэнэлээ.

	— Бүгд хэчнээн гэж нэхэж байгаа юм бэ, та? гэж Обломов унтууцан асуулаа.

	— Адар, хаалга будаж, гал зуухны өрөөний цонхыг шинэчилж хийсэн, үүд хаалга янзалсан сэлтийг зуун тавин дөрвөн рубль, хорин найман мөнгө. Ингээд гүйцээ! гэж товчхон өгүүлээд, хоёр гараа гэрээтэй цуг ардаа нуучхав.

	— Би хаанаас ийм их мөнгө олох юм бэ? Надад мөнгө байхгүй. Тэр байцай, манжин чинь надад мөн ч их хэрэгтэй зүйл дээ, хөөрхий! гэж дуу алдав.

	— Тааллаараа л бол доо! гэж Иван Матвеевич намуухнаар нэмж хэлээд, — Та бүү сэтгэл зов л доо. Энд танд тавтай байх болно. Мөнгө ч яах вэ... манай дүү хүлээнэ гэв.

	— Би энд сууж болохгүй, сууж байх нөхцөлгүй байна. Дуулж байна уу, та? гэхэд

	— Сонслоо, тааллаараа л бол гэж Иван Матвеевич дуулгавартайгаар хэлээд алхам ухрав.

	— За яамай, би бодож үзье, энэ байрыг өөр хүнд өгөхийг бодъё гэж Обломов хэлээд түшмэл рүү толгой дохиход:

	— Хэцүү дээ... гэхдээ тааллаараа л болж үз гээд Иван Матвеевич гурав дахин мэхийн хүндэтгээд гарч одлоо.

	Обломов хэтэвчээ гаргаад мөнгөө тоолбол дөнгөж гурван зуун тавин рубль байсанд алмайрч орхив.

	— Би мөнгөө хааш нь алга болгочхов оо? гэж гайхаж, бараг хэлмэгдэн өөрөөсөө асуув, — Зуны эхээр тосгоноос мянга хоёр зуун рубль ирүүлсэн, одоо тэгэхэд дөнгөж гурван зуун рубль үлдсэн байх юм.

	Мөнгө зарсан зарлагаа санан бодож гарсанд дөнгөж хоёр зуун тавин рублийг юунд зарснаа л саналаа.

	— Мөнгө хаашаа алга болж орхив оо? гэж хэллээ.

	— Захар! Захар! гэж дуудсанд.

	— Юу гээ вэ, та? гэж хариу дуугарав.

	— Манай хамаг мөнгө яаж орхисон юм бэ? Манайх мөнгөгүй болчихсон байна шүү дээ гэж асуув.

	Захар өвөр хармаагаа тэмтэрч эхэлснээ, нэг тавин мөнгө, нэг цагаан мөнгө хоёр гаргаж ширээн дээр тавилаа.

	— Нүүж байхад тэрэгний хөлсөнд өгөөд үлдсэн мөнгө. Танд өгөхөө мартаж орхиж

	— Чи юунд надад задгай мөнгө өгөөд байна аа? Найман зуун рубль хаашаа орчихсоныг чи хэлээд аль?

	— Би яаж мэдэх юм. Таны юунд мөнгө зардгийг би ямар мэдэх биш. Бас тэр тэрэг, сүйхний улсад юу ч өгдөг юм билээ.

	— Тийм тийм, тэрэг хөлсөлж их мөнгө зарсан гэж Обломов Захар луу харан санаж, — Бид зусланд очиход хөтчид хэдийг өгснөө санахгүй байна уу? гэж асуухад:

	— Яаж санаж байх юм бэ? Нэг удаа л та гучин рубль өг гэсэн, өгсөн. Түүнийг л санаж байна гэж Захар хариуллаа.

	— Чи уул нь тэмдэглэдэг байсан бол сайн сан гэж Обломов зэмлэн хэлээд, — Бичиг үсэггүй хүн муу юм даа гэв.

	— Нэг насаа бичиг үсэг мэдэхгүй явсаар өнгөрүүлж байна аа, бурхны авралаар бусдаас дор явсангүй ээ! гэж Захар хажуу тийшээ харан маргалаа.

	«Тосгонд сургууль байгуулах хэрэгтэй юм. Штольцын хэлдэг зөв» гэж Обломовт бодогдлоо.

	— Энэ Ильинскийнхэнд бичиг үсэгтэй л зарц байсан гэлцдэг. Тэгсэн мөнгөн сав суулгыг нь хулгайлаад авчихсан гэнэ билээ гэж Захарыг нэмж хэлэхэд Обломовын дотор:

	«За тэр шүү! Тэр бичиг үсэгтэн цөмөөрөө айхтар эх захаа алдсан, буудлын газраар хуур хөгжим бариад л тэнэж явдаг аягүй л бол... яах улс. Үгүй сургууль байгуулахад эрт байна» гэж бодогдлоо.

	— За өөр юунд мөнгө зарлаа даа? гэж асуухад:

	— Би яаж мэдэх юм бэ? Тэр Михей Андреичид зуслан дээр өгч байсан... 

	Тэр мөнгөний тухай санасандаа Обломов баярлаж 

	— Нээрээ тийм. Ингэхлээр хөтчид гучийг. Тарантьевт лав л хорин тавыг өгсөн байх... өөр яалаа? гэж Захар луу бодол болж, асуух байртай харахад Захар баргар царайлан өөдөөс нь жишүү харна.

	— Анисья юм санахгүй байгаа? гэж Обломовыг асуухад:

	— Тэр тэнэг эм юу санадаг юм. Эмс ер юү мэдэж байсан бил ээ? гэж Захар басамжлангуй дуугарав.

	— Санахгүй байна аа! гэж Обломов цөхрөн хэлээд, — Арай хулгайч авсан юм биш байгаа даа гэлээ.

	— Хулгайч бол цөмийг нь л авах байсан биз гээд Захар гарч явлаа.

	Обломов зөөлөн сандал дээр суугаад бодол болов. 

	«Хаанаас би мөнгө олох вэ? Тосгоноос хэдийд хэчнээн юм ирүүлдэг бол?» гэж хүйтэн хөлсөө чийхартал бодон бодон суув.

	Цаг руу хартал хоёр цаг болж Ольгагийнх руу явах болчихсон байв. Өнөөдөр тэднийд очиж хоол идэх учиртай өдөр билээ. Сэтгэл нь бага багаар сэргэж, хөлсний тэрэг дуудуулаад Морскойн гудамж руу явав.

	 

	 

	IV

	Байрны эзэгтэйн ахтай ярилцсан гэж Ольгад дуулгаад энэ долоо хоногийн дотор байраа хүнд шилжүүлж өгөх найдвар байна гэж бас хэллээ.

	Хоолны цаг болтол Ольга эгчтэйгээ айлд очиж ирэхээр явсанд Обломов ойр хавиар байр сураглаж үзэв. Хоёр байшинд ортол нэгэнд нь дөрвөн өрөөтэй нэг байр дөрвөн мянгаар хөлсөлнө, нөгөөд нь таван өрөөтэй нэг байр зургаан мянган рублиэр хөлсөлнө гэж байв.

	— Ямар муухай юм бэ! Яасан айхтар юм! гэж Обломов үглэн чихээ дарж, гайхаж орхисон хашаа харгалзагч нараас түргэхэн холдов. Энэ мөнгөн дээр Пшеницынд өгөх мянга гаруй рублийг нэмж хэлмэгдсэндээ хэд болохыг нь ч бодож амжилгүй алхаагаа нэмэн Ольга дээр гүйж ирэв.

	Тэднийд олон улс цугларсан, Ольга зугаа наргиантай, юм ярьж дуу дуулж олонд бахдагдаж байв. Ганцхан Обломов л хааш хэрэг сонсоно. Ольга тэгэхэд ганцхан Обломовыг л битгий уруу харж, дорой царайлан суугаасай, сэтгэл нь сэргэж сайхан байгаасай гэж өөрт нь зориулан дуулж, юм ярьж байсан билээ.

	— Маргааш театрт ир, манайх тусдаа лоож захиалсан гэж Ольга хэлэв.

	«Орой шавар шавхайн дундуур ийм хол газар» гэж Обломовт бодогдсон боловч нүд рүү нь эгцлэн хараад инээмсэглэхэд нь хариу инээмсэглэн зөвшөөрөв.

	— Ер нь голд нэг суудал өөртөө байнга захиалаарай. Дараачийн долоо хоногт Маевийнхан ирнэ. Эгч тэд нарыг лоождоо суулгаарай гэж урьсан байна билээ гэж нэмж хэлээд, Обломовыг яаж баярлах нь вэ гэж өөдөөс нь эгцлэн харав.

	«Бурхан минь, надад дөнгөж гурван зуун рубль байдаг» гэж Обломов хирдхийн бодов.

	— Бээлийг гуйхгүй юу, тэндхийнхнийг цөмийг нь танина. Маргааш лав хүн явуулаад суудал захиж орхино гэв.

	Тэгээд дахин инээмсэглэхэд нь Обломов бас даган инээмсэглэж, инээмсэглэсээр бэйлээс гуйсанд бэйл мөн инээмсэглэсээр хүн явуулж захиалахаар болов.

	— Одоо суудал ав, дараа нь чи ажлаа дуусахаар манай лоожид жинхэнэ эрхийнхээ ёсоор суудаг болно гэж Ольга хэлээд хамгийн жаргалтай сайхан байхдаа инээмсэглэдгээрээ тэнүүн сайхан инээмсэглэв.

	Цэцэг мэт сайхан инээмсэглэлээр чимэглэгдсэн хэтийн явдлын наагуурх хөшигний үзүүрийг Ольга ийнхүү ялихгүй жаахан сөхсөнд Обломовын дотор гэнэт хэчнээн жаргалтай сайхан болоод явчхав аа.

	Обломов мөнгөний тухай ч мартаж орхиж.

	Дараа өдөр нь эзэгтэйн ахын сугавчилсан цаас цонхны дэргэдүүр гялсхийн өнгөрөхөд итгэмжлэх бичгийн тухай сая санаж Иван Матвеевичийг тэр бичгээ дээд газраар батлуулаад өгнө үү гэж гуйв. Цаадах нь итгэмжилсэн бичгийг уншиж үзээд нэг бүрхэгдүү зүйл байна, би тодруулан засаж өгье гэжээ.

	Өргөдөл бичиг шинээр хуулан бичигдэж, дээд газраар арай гэж нэг юм батлагдаад, шууданд өгөгдлөө. Обломов энэ тухай Ольгад очиж баяр хөөр болон дуулгаад өөрөө удтал тайвширлаа.

	Хариу иртэл шинэ байр эрэхийн хэрэггүй, мөнгө ингэсхийгээд аргацааж байж болохтой болсонд Обломов баярлав.

	Уул нь эднийд сууж байсан ч болох юм. Ганцхан, юм бүхнээс л хол. Эднийх гэр орондоо эмх журамтай, ажил төрөл нь урагштай явах юм гэж Обломовт бодогдлоо.

	Үнэхээр ч эдний ажил төрөл урагштай сайн байлаа. Обломов хэдийгээр тусдаа хоол иддэг байсан боловч, хоол ундны нь байдалд эзэгтэй санаа тавина.

	Илья Ильич нэг дор гал зуухны өрөөнд ортол Агафья Матвеевна, Анисья хоёр бараг тэврэлдэж орхисон байж байлаа.

	Нэг нэгнийхээ сэтгэлд дулаан санагддаг хүн, алсаас нэг нь нөгөөгөө мэдэн татагддаг төрөл дотно сэтгэл гэж байдаг бол энэ нь Агафья Матвеевнагийн Анисьяд сайн байдаг шиг илтэд харагдаж байсан удаа ер үгүй. Бие биеэ дөнгөж харсан, анх хөдөлсөн, ам нээсэн цагаасаа аван нэг нэгнийгээ ойлгож, бие биеэ үнэлжээ.

	Анисья шилээвэр, алчуур хоёр аваад, ханцуй шамлан орж хагас жил хэртэй гал түлж бариагүй гал зуухны өрөөг тавхан минутын дотор цэвэрлэж, янзалж байгаа, адар хана, ширээний тоосыг сойзоор яах ийхийн завгүй унагааж, шал, тавиур сэлтийг хэр амархан шүүрдэж, зуухны үнсийг яаж нүд ирмэхийн зуур аваад хаячхаж байгаа зэргийг хараад Анисьягийн ямаршуу хүн болохыг, аж ахуйд нь хэчнээн сайн туслагч байж чадахыг Агафья Матвеевна даруй үнэлжээ.

	Агафья Матвеевна гал зуухандаа ажил зонхилж Акулинын ялихгүй эвгүй хөдөлгөөн бүрийг шонхрынх шиг хөмсөггүй нүдээрээ үл андан ажиж, тэрийг ав, үүнийг тавь, халаа, давсал гэж тушаахыг нь Анисья мөн нэг хараад л, зах дээр очиж харсан төдийгөөр ихдээд л хуруугаа хүргэн үзмэгцээ тахиаг хэдэн сартай, загас баригдаад хэдий хэр болсон, жимс, ногооны шинэ хуучин гэх зэргийг эндэлгүй мэдэж байгааг нь үзээд л гайхан хүндлэх болжээ. Анисья тэгээд өөрийгөө хийвэл зохистой ажлаа хийлгүй дэмий өнгөрчээ, уул нь Обломовын гал зууханд л эргэлдэж баймаар ч үгүй хүн байжээ. Хурдан шалмаг хөдөлгөөн, төрөлхийн хөнгөн шингэн нь Захарын унагасан аяга тавгийг шүүрч авахад л хэрэг болдог, өөрийн нь туршлага, нарийн ухааныг нөхрийн нь муу атаа, бүдүүлэг дээрэнгүй ааш ямагт дарангуйлж байдаг энэ газарт тохирсон хүн ч биш байжээ гэж бодогджээ. Хоёр бүсгүй нэг нэгнийгээ ойлгож, салдаггүй сайн боллоо.

	Обломовыг гэртээ хоол идэхгүй өдөр Анисья ажилд дуртайдаа л эзэгтэйн гал зууханд байлцаж, нэг булангаас нөгөө рүү ухасхийж, нэг тогоо гаргаж, нөгөөг тавин, тэр зуураа шүүгээний нүдийг мөн амжин татаж хэрэгтэй юмаа аваад, Акулинаг учир олж амжаа ч үгүй байхад хааж орхих жишээтэй.

	Үүнийхээ шанд Анисья хоол идэж, өглөө оройд тав зургаан аяга кофе цай ууж эзэгтэйтэй өөртэй нь удаанаар яриа дэлгэн сууж, заримдаа энэ тэрийг итгэлцэн шивнэлдэнэ.

	Обломовыг гэртээ хоол идэх өдөр эзэгтэй Анисьяд тусалж, халуун хоол гаргах болсон үгүйг, хоолыг улаан дарсаар юм уу цөцгийгөөр амталсан алин нь дээр болохыг, загасыг тэгж биш, ингэж чана гэж хэлж өгөх юм уу, хуруугаараа заана... 

	Хоёр бүсгүй аж ахуйн ажил төрлийн талаар зөвхөн хоол зууш хийх төдийд биш мөн оёх хатгамаллах, утас тааруулах, хувцас угаах нарийн торгон хувцас, нэхмэл сүлжмэл эд бээлий зэргийг цэвэрлэх, элдэв янзын даавуун дээр тогтсон тосон толбыг арилгах, гэр зуур эмийн оронд хэрэглэдэг өвс ургамлын чанар гэх мэтчилэн үе улиран, амьдралд ажиглагдсан элдэв төрлийн туршлагаа солилцож, хэчнээн их юм мэдэж авдаг байсан гэж санана.

	Илья Ильич өглөө есөн цагийн алдад босно. Албандаа яарч яваа Иван Матвеевичийн сугандаа хавчуулсан цаас бичиг заримдаа цонхны торон цаагуур гялсхийгээд өнгөрч харагдана. Дараа нь кофе цай ууна. Кофе цай нөгөө л сайхан янзаараа, цөцгий өтгөн боов нь аманд үйрсэн, амттай хэвээрээ л байна.

	Дараа нь янжуур асааж, өндгөө дарсан тахиа дуугарах, дэгдээхэй шуугилдах, уран шувуу, дууч бялзуухай жиргэхийг чагнана. Шувуухайнууд Хөдөө тосгон, Обломовка эдлэнг санагдуулах юм» гээд аваачуулсангүй.

	Дараа нь зуслан дээр эхэлсэн номоосоо цааш нь уншиж сууна, заримдаа номоо барьж диван дээр хажуулдаад уншина.

	Нам гүм, хааяа л нэг цэрэг явах юм уу, бүсэндээ сүх хавчуулсан тариачин эрчүүд бөөнөөрөө яваад өнгөрөхөөс өөр юмгүй. Хааяа нэг үүргийн худалдаачин энэ бөглүү газар луу тэнэж ирээд сараалжин хашааны цаана зогсож «Алим, Астарханийн шийгуа аваарай» гэж хагас цаг хэртэй хашхичихад аргагүй л нэг юм авсан болоход хүрнэ.

	Заримдаа эзэгтэйн охин Маша ирж, гадаа грууди, шар мөөг зэргийн мөөг худалдаж байна, авахгүй болов уу гэж ээж асуулгалаа гэж ирнэ. Үгүй бол өөрөө эзэгтэйн хүү Ваняг дуудаж ирүүлээд үзсэн номыг нь асууж, юм уншуулах юм уу, бичүүлнэ. Сайн унших юм уу, бичих нь үү гэж харна.

	Хүүхдүүд гарахдаа үүд хаялгүй орхичихвол эзэгтэйн нүцгэн хүзүү, үргэлж хөдлөн гялалзсан тохой, нуруу сэлт харагдана.

	Эзэгтэй үргэлж юм хийж, нэг юм индүүдэж, үрж арчиж л байна. Ёсорхож, алчуур нөмөрдгөө нэгэнт болиод, дутуу хаагдсан үүдний завсраар Обломов өөрийгөө харж байгааг заримдаа үзээд инээмсэглэснээ, дахин том ширээн дээрээ цаад юмаа индүүдэж, арчиж эхэлнэ.

	Обломов заримдаа номоо барьсаар үүд рүү очиж, эзэгтэй рүү шагайгаад эзэгтэйтэй яриа үүсгэнэ.

	— Та дандаа л юм хийж байх юмаа гэж нэг өдөр асуулаа.

	Эзэгтэй инээмсэглээд, дахин кофе цай нухах тээрмийн гарыг хичээн эргүүлж гарсанд тохой нь шаламгайлан тойрч хөдлөхөд Обломовын нүд эрээлжилмээр боллоо.

	— Та ингээд ядарчихна шүү дээ гэж хэлэхэд

	— Үгүй ээ би дасчихсан юм гэж эзэгтэй тээрмээ түжигнүүлсээр хариуллаа.

	— Ажилгүй цагтаа та юу хийдэг юм бэ?

	— Ажилгүй гэж юу гэсэн үг вэ? Хийх ажил дандаа байна. Өглөө хоол зэхнэ, хоолны дараа юм оёно, оройдоо бас оройны хоол гэж байна шүү дээ.

	— Та орой хоол иддэг юм гэж үү?

	— Орой хоол идэхгүй яах юм бэ? Хоол иднэ ээ. Баярын өмнөхөн оройн мөргөлийн газарт очдог. 

	— Тэр чинь сайн даа. Аль сүмд очдог вэ? гэж Обломов сайшаан хэлэхэд:

	— Манай сүмд... 

	— Та юм уншдаг уу? гэж асуухад эзэгтэй өөдөөс нь гөлрөн хараад дуугүй байлаа.

	— Танайд ном бий юү? гэж асуухад:

	— Ахад ном бий, гэхдээ өөрөө уншдаггүй юм. Буудлын газраас сонин авдаг, ах заримдаа дуудаж өгдөг юм... Энэ Ваняд их олон ном бий гэв.

	— Та ер хэзээ ч амардаггүй юм гэж үү дээ?

	— Нээрээ тийм шүү, үнэн.

	— Театрт очиж юм үздэггүй юү?

	— Ах л баярын үеэр очдог байх.

	— Та өөрөө?

	— Би хэдийдээ очих вэ? Оройн хоол яах вэ? гэж эзэгтэй өөдөөс нь жишүүхэн харж асуув.

	— Тогооч бүсгүй таныг үгүйгээр...

	— Акулина юу даа? гэж эзэгтэй гайхан маргаад, — Яаж болох юм бэ? Намайг үгүй бол Акулина юу хийж чадах вэ дээ. Оройн хоолыг өглөө болоход ч хийж чадахгүй. Хамаг түлхүүр надад байдаг юм гэв.

	Жаал дуугүй байцгаав. Обломов бүсгүйн махлаг, бөөрөнхий тохойг шохоорхон харна.

	— Таны гар яасан сайхан юм бэ, одоо ч ингээд л зурчхаж болмоор гэж Обломов гэнэт хэллээ.

	Эзэгтэй инээмсэглээд, жаахан зовчихлоо.

	— Ханцуйтай болохоор тээртэй юм гэж эзэгтэй учирлаад, — Одоо чинь их айхавтар ханцуйтай хувцас хийх болжээ, муухай болчхоод болохгүй байлгүй гэв.

	Тэгээд дуугүй болчихсонд Обломов ч бас дуугүй боллоо.

	— Энэ кофег тээрэмдэж дуусаад л сахар нүдье. Бас тахианд хүн явуулахаа мартчих вий дээ гэж амандаа үглэнэ.

	— Та нөхөртэй суувал зүгээр юм аа. Та ажилсаг сайн эзэгтэй юм гэж Обломовыг хэлэхэд инээмсэглээд, том шилэн сав руу кофегоо юүлэв.

	— Нээрээ шүү гэж Обломовыг давтан хэлэхэд:

	— Олон хүүхэдтэй намайг хэн авах вэ дээ? гэж эзэгтэй хариулаад дотроо нэг юм тоолж эхэллээ.

	— Хориод ширхэг байх нь ээ... тэр арай цөмийг нь хийчихгүй байгаа? гэж бодол болон хэлээд шилэн саваа шүүгээнд хийж, гал зуух руу яарав. Обломов өрөөндөө ороод ном уншиж эхэллээ.

	— Хэчнээн залуу, сайхнаараа байгаа бүсгүй вэ, ямар их ажилсаг хүүхэн бэ! Үнэхээр хүнтэй суумаар хүн юм аа гэж Обломов ганцаараа яриад, Ольгагийн тухай бодолд автлаа.

	Тэнгэр сайхан өдөр Обломов саравчтай малгай өмсөөд гарч, ойр хавиар тойрно, тэгэхдээ нэг газар шаварт орж, өөр бас нэг газар нохойд боргоогдоод буцаж ирнэ.

	Гэртээ ирэхэд ширээн дээр хоол зэхчихсэн, зэхсэн хоол нь амттай, цэвэрхэн нь аргагүй байна. Хааяа таваг барьсан нүцгэн гар үүдэн завсраар цухуйж, амталсан боов идэж үзэхгүй юү гэнэ.

	Обломов дуурь үзэхээр явахдаа;

	— Энд чимээ шуугиангүй, сайхан л юм, ганцхан уйтгартай юм гэдэг байв.

	Нэг өдөр театраас орой буцаж ирээд хөтөчтэй хоёулаа бараг цаг шахуу үүд цохив. Нохой гинжээ чангаан тэмүүлж хуцсаар байгаад сөөж орхилоо. Обломов даарч, уур нь хүрчхээд маргаашдаа л нүүнэ гэв. Гэвч маргааш, нөгөөдөр нь, долоо хоног өнгөрсөн авч Обломов нүүхгүй л байлаа.

	Очиж болохгүй өдрүүдэд Ольгатай уулзахгүй дууг нь сонсож, ямагт хайр, жаргал, энхрийллээр гэрэлтэж байдаг харцыг нь харахгүй байх Обломовт хүнд байдаг байлаа.

	Гэхдээ очиж болдог өдөрт зуных шигээ жаргаж, Ольгагийн дуулахыг уяран чагнах юм уу, нүд рүү нь харан сууна. Гаднын хүний дэргэд бол бусдыг хааш хэрэг харах мөртөө өөр лүү нь гүн их учиртай тусах харцыг нь нэг хараад л сэтгэл тэнийдэг байв.

	Гэхдээ өвөл ойртох тутам тэдний уулзах цөөрөв. Ильинскийнд зочид олон ирэх болж, Обломовт бүхэл өдөржингөө Ольгатай хоёр үг солих арга олдохгүй байх боллоо. Хоёулаа харц л солилцоно. Ольгагийн харц заримдаа ядарч цөхөрсөн байртай байх болжээ.

	Ольга бүх зочдыг хөмсөг зангидан харна. Обломовт хоёр ч удаа уйтгартай санагдаж нэг өдөр хоолны дараа малгайгаа авахаар завдлаа.

	Ольга гэнэт хажууд нь ирчхээд, малгайнаас нь барьж аван, 

	— Хаачих нь вэ? гэж гайхан дуугарав.

	— Гэртээ харих уу даа... 

	— Яах юм бэ? гэж Ольга асуухад өрөөсөн хөмсөг нь дээшээ болжээ, — Та хариад юу хийх юм бэ?

	— Би зүгээр... гэж Обломов нойронд автахын эрхэнд нүдээ арайхийн том харж өгүүлэв.

	— Хэн таныг явуулах юм бэ. Арай унтах гэж байгаа биш биз? гээд ширүүнээр хоёр нүд рүү нь ээлжлэн эгцэлж харав.

	— Яалаа гэж! Өдөр унтах шүү! Би зүгээр уйдаад байна гэж Обломов марган хэлээд малгайгаа тавьчихлаа.

	— Өнөөдөр театрт очно гэж Ольгагийн хэлэхэд

	— Лоожид хамт суухгүй, тусдаа гэж Обломов нэмэн дуугарав.

	— Тэгээд юу гэж? Бид хоёр бие биеэ харж, завсарлагаагаар чи манай лоожид орж ирнэ, тарах үед чи хүрч ирээд намайг сугадан сүйхэнд хүргэж өгнө. Эд бүгд юу ч биш үү, тэгээд?.. Та очиж үзээрэй! Бас ямар шинэ авир гэгч вэ, энэ чинь! гэж захирангуй дуугарав.

	Яая гэх вэ, Обломов театрт очиж, тааз засал сэлтийг нэгмөсөн үмхэж орхих гэсэн юм шиг нэг эвшээлгэж, шилээ сэм маажиж, хөлөө нэг зөрүүлж үзэнхэн сууна.

	«Үгүй бушуухан нэг тийшээ болж, Ольгатай цуг суудаг болох юм сан. Ингэж хол явдгаа байх сан. Зун тэгж сайхан байснаа, одоо ингэж хааяа, нэг хулгайгаар уулзаж, сэтгэлтэй сайн болчихсон бандийн дүр гаргаж байх гэдэг... үнэнээ хэлэхэд би гэрлэчихсэн байсан сан бол өнөөдөр театрт ирэхгүй байх сан. Энэ дуурийг би зургаа дахь удаагаа үзэж байна» гэж бодно.

	Завсарлагаагаар Ольгагийн лоожид ороод, хоёр айхавтар дэгжин харчуулын хоорондуур арайхийж зүтгэж байж Ольгад сая нэг юм ойртжээ. Таван минутын дараа Обломов тэндээсээ хулган гарч, голын сандал руу очих хаалган дээр олон хүний дунд орж зогсов. Үзэгдэл эхэлж, хүн болгон суудал руугаа очихыг яарч байлаа. Ольгагийн лоожид байсан дэгжин хоёр мөн эдэн дотор байсан бөгөөд Обломовыг харсангүй.

	— Сая Ильинскийнхний лоожид ямархан эрхэм байв аа? гэж нэг нь нөгөөгөөсөө асуухад, цаадах нь:

	— Обломов гэгч л юм гэнэ билээ гэж тоомсоргүй дуугарав.

	— Обломов гэдэг чинь юун хүн бэ, тэгээд?

	— Энэ үү... газрын эзэн, Штольцын найз хүн.

	— Уухай! гэж нөгөөдөх нь учиртай дуугараад, — Штольцын найз гэнэ ээ. Энд тэгээд юү хийж байдаг юм бэ? гэхэд:

	— Хэн мэдэх вэ! гэж нэг нь хариулаад цөм суудал руугаа явцгаав. Гэвч энэ шалихгүй яриа Обломовын сэтгэлийг дүйвүүлж орхилоо.

	«Юун эрхэм бэ?.. Обломов гэгч л юм гэнэ билээ... Энд юү хийж байдаг юм?.. хэн мэдэх вэ?» гэсэн яриа толгойноос нь гарч өгөхгүй.

	«Гэгч л юм гэнэ билээ шүү!» Би энд юү хийж байгаа юм бэ? Юу хийх гэж? Ольгад хайр сэтгэлтэй байгаа, би Ольгаг... Гэсэн хэдий боловч, энд намайг юу хийж байна бэ? гэдэг асуулт олны дунд нэгэнт гараад ирлээ. Ажаад авчхаж... «Бурхан минь, яана вэ, нэг юм хийх л ёстой болж байна шүү дээ...» гэж бодлоо.

	Тайзан дээр юу гарч байгаа, ямар баатрууд, бүсгүйчүүл гарч байгааг нэгэнт анзаарахгүй болжээ. Найрал хөгжим нижигнэсээр байхад Обломов юм дуулахгүй сууна. Тал тал тийшээ гөлгөнөн, театрт танил хүн хэчнээн байгааг энд нэг, тэнд, бас тэнд нэг гэж тоолон суув. Газар сайгүй таних улс суужээ, цөм л «Ольгагийн лоожид тэр ямар хүн ороод гарав аа» гэж асууж, «Обломов гэгч л юм гэнэ бил ээ!» гэцгээж байгаа даа гэж бодов.

	«Тийм ээ, би үнэхээр «гэгч л» нэг хүн! гэж гуньхран хүлцэнгүйеэ бодож, — Намайг Штольцтой үерхдэг болохоор л таньж байна. Би юунд Ольга дээр ордог юм бэ? За, за тэр дэгжин хоёр над руу харж байгаад Ольгагийн лоож руу харж байна!» гээд лоож өөд хартал Ольгагийн дуран өөр лүү нь чиглэсэн байв.

	«Ээ бурхан минь. Ольга надаас нүд салгахгүй байна! Надад юу нь тэгж аятай санагдсан юм бол? Мөн ч айхавтар чухаг эрдэнэ олдож дээ! За тэр толгой дохиод, тааз руу хар гэж зангаж байна... Нөгөө дэгжин харчуул янз нь инээлдэж байгаа бололтой, над руу харж байна, бурхан минь, бурхан минь!» гэж боджээ.

	Обломов дахин сэтгэл хөдлөн шилээ хүчлэн маажиж, дахин хөлөө зөрүүлж үзэв.

	Ольга дэгжин хоёрыг театраас гэр лүүгээ очиж цай уу гэж урьж, жүжгийн дуу дуулж өгнө гэж ам өгөөд, Обломовыг хамт явалц гэсэн билээ.

	«Үгүй, өнөөдөр ч очихгүй, ажлаа хурдхан нэг тийш нь болгох хэрэгтэй байна, тэгээд бас... тосгоноос итгэмжилсэн хүн маань яагаад хариу ирүүлэхгүй байна аа?.. Би ч уул нь аль хэдийн яваад өгөх сөн. Явахынхаа өмнө Ольгатай гэрлэчихвэл зүгээр сэн... бурхан минь, Ольга над руу харсаар л байна. Золигийн хэрэг ээ бас!»

	Обломов дуурь үзэж дуусгалгүй гэр лүүгээ явчихлаа.

	Энэ сэтгэгдэл нь цаашдаа бага багаар арилан, Обломов дахиад л Ольгатай хоёулхнаа байхдаа өөдөөс нь харж, жаргалын дээдийг амсан, улсын дунд дуу дуулахыг нь нулимсаа барьж байж бахдан, гэртээ ирсэн хойноо, Ольгагийн үгнээс зөрчиж диван дээр хэвтэнэ. Гэхдээ үхчихсэн юм шиг гулдайн унтахын тулд биш, Ольгагийн тухай санаашран бодож, ингэж жаргана, тэгж жаргана гэж дотроо төсөөлөн, хожим Ольга ирээд гэрэл гэгээтэй болгох, хавь орчинд гэрэл гэгээ нь тусах гэр орныхоо хэтийн сайхан төлөвийг санаандаа дүрслэн бодож, сэтгэлээ догдлуулахаар хэвтэнэ. Хэтийн тухай ийнхүү санаашран байхдаа заримдаа санаандгүй, заримдаа зориудаар дутуу онгойсон үүдэн завсраар эзэгтэйн үргэлж хөдлөх тохойг хардаг байлаа.

	Нэг өдөр гэр гадаа хоёр ёстой нам гүм, сүйх тэрэг түжигнэх, үүд хаалга тас нясхийх чимээ ер үгүй, өмнөх өрөөнд цагны дүүжин алгуур цохилон, дууч бялзуухай жиргэнэ. Гэхдээ ийнхүү жиргэх нь орчны нам гүм байдлыг алдагдуулахгүй, зөвхөн л жаахан амь оруулах мэт чимэгтэй.

	Илья Ильич диван дээр хааш хэрэг хэвтэж, зөвхөн шаахайгаа дээш нь өргөж эргэлдүүлснээ унахаар нь шалан дээрээс дахин хөлөөрөө өлгөж авна. Захар орж ирээд үүдний дэргэд зогсов.

	— Чи юү гээ вэ? гэж Обломов тоомжиргүй дуугарахад, Захар юм хэлэхгүй, эзэн рүүгээ жишүү биш бараг эгцлэн харав.

	Обломов өөдөөс нь гайхан хараад, 

	— За? Боов бэлэн бол оо юу, яагаа вэ? гэхэд:

	— Та байр олсон уу? гэж Захар хариуд нь асуулаа.

	— Олоогүй л байна, юу гээ вэ?

	— Үгүй би юмаа бүрэн гаргаж янзлаагүй шүү дээ. Сав суулга, хувцас хунар, авдар сав пинд овоолоостой байж л байна. Янзлах уу яах вэ? гэлээ:

	Обломов үүнд, 

	— Хүлээж бай, би тосгоноос хариу ирэхийг хүлээж байна гэж хайнгууд хэллээ.

	— Тэгэхлээр хуримаа зул сарын баярын дараа хийх болох нь шив? гэж Захарыг нэмж асуусанд Обломов гэнэт босон:

	— Юун хурим бэ? гэж асуулаа.

	— Мэдээжийн хэрэг, таны хурим! Та гэрлэх гэж байгаа биз дээ гэж Захар аль эрт шийдэж орхисон юмны тухай ярьж буй мэт итгэлтэйгээр хэлэв.

	— Би гэрлэх гэнэ ээ! Хэнтэй тэр вэ? гэж Захарын өөдөөс гайхан бүлтийж харахад:

	— Ильинскийн авхайтай та... гээд Захар үгээ хэлж гүйцээгүй байтал Обломов ухасхийн тулж ирэв.

	— Золгүй муу амьтан, хэн чамд ийм санаа төрүүлэв? гэж сүржин, зангирсан дуугараад Захарыг түрсээр байв.

	— Би юундаа золгүй байгаа юм бэ? Бурхны аврал шүү дээ! Хэн төрүүл вэ? Ильинскийнхэн зун л яриад байсан шүү дээ гээд Захар үүд рүү ухарч байлаа.

	— Дуугүй!.. гэж Обломов хуруугаа тэнгэр лүү заан, Захарыг занаж, — Дахиад ганц ч үг бүү дуугар гэв.

	— Ямар би санаагаараа зохиосон биш гэж Захар хариуцахад, Обломов өөдөөс нь ширүүн харж:

	— Дахиад нэг ч үг бүү донгос гээд үүд рүү зангалаа.

	Захар гараад өрөө дүүрэн санаа алдав.

	Обломов мөддөө сэхээ орж чадахгүй, тэр янзаараа л зогсон Захарын зогсож байсан газар луу хэлмэгдэн гөлөрч байснаа толгойгоо дараад зөөлөн сандал дээр суучхав.

	«Хүмүүс мэддэг юм байна. Зарц нарын байр, гал зуухны газруудаар яриа гарч байгаа юм байна. Иймд хүрдэг байжээ. Захар хурим хэдийд болохыг асууж зүрхэлж байна. Ольгагийн эгч тэгэхэд ажиг авсан юмгүй, ажиг авч байгаа бол өөр муу юм санаж байж болох юм. Бурхан минь, эгч нь ер юү гэж бодож болох бол? Би тэгэхэд? Ольга тэгээд?» гэсэн бодол дотор нь эргэлдэнэ.

	Диван дээр, түрүүлгээ харан эргэж, 

	— Золгүй амьтан би ер юү хийж орхив оо? Хурим шүү! Хайр сэтгэлтэй улсын амьдралын хамгийн нандин зүйл, жаргалын дээж нь энэ шүү дээ. Шийдсэн юм юу ч үгүй, тосгоноос хариу ирээгүй, хэтэвч минь хоосон, байр сууц олсон юмгүй байхад хуримын тухай зарц, хөтөч нар яриа болж байх... гэж ганцаараа үглэв.

	Захарыг яриа үүсгэхтэй зэрэг л чухаг нандин санагдахгүй болчихсон хуримын сайхан цагийн тухай эргэцүүлэн бодож гарав. Гоёл чимэглэлийн ар талыг харах мэт хуримын бусад талыг бодож, сэтгэл шаналан хажуу тийшээ эргэлдсэнээ, дээшээ нэг харан хэвтэнэ.

	Гэнэт ухасхийн босож өрөөн дотуур гурав алхсанаа дахиад лагхийтэл хэвтэж орхино.

	Захар үүднийхээ өрөөнд:

	«За даа олигтой ч юм болшгүй нь ээ! Би ямар юмаа хийж дэмий юм ярьж орхив оо!» гэж хэлмэгдэн бодож суулаа.

	— Эд нар хаанаас мэдчихдэг юм бэ? гэж Обломов ганцаараа үглэн, — Ольга юм ярихгүй, би энэ тухай ганцаараа байхдаа хүртэл ам цухуйлгаж үзээгүй, тэгэхэд зарц нарын байранд хамаг хэргийг шийдчихээд байдаг. Хоёулхнаа уулзаж, өглөө оройны байгалийн сайхныг шохоорхон, халуун дотноор харж, сэтгэл уяран дуулах гэдэг чинь ийм юманд хүргэж байгаа юм.

	Янагийн сайхан жаргал гэдэг эцэстээ сайн юманд хүргэж байсан удаа ер үгүй. Эхлээд гэрлэчхээд, сүүлд нь тэр сайхан жаргалаа эдлэх учиртай... Бурхан минь! Бурхан минь! Эгчийн рүү нь гүйж очоод, Ольгагийн гараас хөтлөн «миний гэргий болох хүн энэ юм аа» гэж хэлэх учиртай байна. Гэтэл бэлэн болсон юм юу ч үгүй, тосгоноос хариу ирээгүй. Мөнгө байхгүй, байр байдаггүй. Үгүй юуны урьд Захарт итгүүлж, энэ бодлыг толгойноос нь гаргах хэрэгтэй байна. Цуу яриа галын дөл мэт газар авч, гал утаа хоёр болоогүй дээр нь дэлгэрүүлэлгүй дарж авах хэрэгтэй... хурим шүү! Хурим гэж юу юм бэ, та минь? ..

	Урьд өөрөө урт гоё бүтээлэг, алтан жүрж модны мөчир, олон хүний шагшаан... гээд л хуримын тухай сайхнаар санаашран боддог байснаа санаад инээмсэглэв.

	Гэтэл одоо санаанд өөр байдал дүрслэгдэнэ. Цугларсан олны дотор хувцас хунар муутай, ширүүн бүдүүн зантай Захар болоод, Ильинскийн зарц борчуул цөм байлцах болно. Баахан сүйх эгнэн, хэрэгт дуртай хүйтэн царайтай харь хүмүүс байх болно гэж бодогдоно. Цаашлаад... цаашлаад дандаа л уйтгартай, таагүй юм санагдаад болж өгөхгүй байв.

	Обломовын сэтгэл нь ихэд донсолсноо, гүн бодолд нэг автан байж «Үүнийг дэмий юм гэж Захарт итгүүлэн энэ бодлыг толгойноос нь гаргах хэрэгтэй» гэж шийдэв.

	Цагийн дараа Захарыг дуудлаа.

	Захар дуулаагүй хүн болж, сэмхэн гал зуухны өрөө рүү орчихъё гэж санав. Цаад өрөөний үүдийг чимээгүйхэн онгойлгосон боловч, нэг хавтсаар нь хажуулдасхийгээд гарч онолдсонгүй, нөгөө хавтсыг нь мөрөөрөө чанга гэгч мөргөж орхисонд хоёулаа дуутай нь аргагүй нээгдлээ.

	Обломов захирангуй дуугаар, 

	— Захар! гэж хашхирахад Захар үүдний өрөөнөөс:

	— Та юу гээ вэ? гэлээ.

	— Наашаа ороод ир! гэж Илья Ильич хэлэв.

	Захар үүнд, 

	— Юм аваачиж өгөх юм уу? Тэгвэл та хэл л дээ, би аваачаад өгье гэж хариу дуугарахад Обломов, үгээ зөөн:

	— Наашаа ир! гэж шаардангуй дуудав.

	— Энэ эрлэг нь намайг авахаа ер яасан юм бол оо? гэж Захар үглэсээр өрөө рүү шагайв.

	Үүдэнд ааглаж зогсоод, 

	— За та юу гээ вэ? гэж асуухад Обломов:

	— Энд ир! гэж сүрхий учиртай, ёсорхуу дуугараад, Захарт, бараг өвдөг дээрээ сууж таармаар шахуу ойрхон газар заав.

	Захар яг үүдний дэргэд зогсож орхиод, 

	— Тэнд чинь би хаана нь очих юм бэ? Зай алга байна шүү дээ, таны үг эндээс ч гэсэн надад дуулдаж байна гэж шалтаглав.

	— Чамайг наашаа ир гэж байна шүү! гэж Обломов ширүүн зандрав.

	Захар урагшаа нэг алхаад, хөшөө шиг нам болж цонхны цаана гүйлдэх тахианууд руу гөлрөн, туужуур шиг хууз сахлаа эзэн рүүгээ харуулан жишүү зогсов. Илья Ильич сэтгэл ихэд догдолсны улмаас ганцхан цагийн дотор өөр болж, царай нь шумайн, харц нь хачин тогтворгүй болжээ.

	Захарын царай мөн улам улам барайн, «За одоо ч болохоо байлаа даа!» гэж бодно.

	— Чи эзнээсээ, яаж тийм ул үндэсгүй юм асуудаг бил ээ? гэж Обломов асуув.

	«За загнаад гарлаа!» гэж Захар бодоод нүдээ анивчин «олиггүй үг» дуулахыг зүрх шимшрэн хүлээнэ.

	— Чиний толгойд тийм дэмий юм хаанаас орсон юм бэ? гэж би асууж байна, гэж Обломов давтаж шалгаав.

	Захар юм дуугарсангүй.

	— Захар чи дуулж байна уу? Чи яагаад дотроо бодоод зогсохгүй, бүр хүнд ярьдаг юм бэ?

	— Илья Ильич би зүгээр Анисьяг дуудаад өгье... гэж Захар хэлээд үүд рүү алхахыг завдтал, Обломов өөдөөс нь:

	— Би чамтай ярих гэж байгаа болохоос Анисьятай ярих гээгүй байна. Чи юунд тийм дэмий юм зохиож ярив аа? гэхэд:

	— Би зохиож гаргаагүй, Ильинскийнхны зарц нар л ярьж байсан даг гэж Захар өчив.

	— Тэдэнд хэн үүнийг хэлсэн юм бэ?

	— Би хаанаас мэдэх вэ дээ. Катя Семенд хэлсэн, Семен Никитэд, Никит Василисад, Василиса Анисьяд. Анисья надад хэлсэн юм гэж Захарыг хэлэхэд Обломов хэлмэгдэн дуу алдаж:

	— Бурхан минь! Хүн болгон мэдэж байна! Эд бүгд чинь дэмий хоосон яриа, худлаа юм, хов гүтгэлэг юм. Дуулж байна уу, чи! гээд ширээгээ шааж авснаа, — Тийм юм байж таарах ч үгүй! гэв.

	Захар хайхрамжгүйгээр үгийг нь таслан, 

	— Байж болохгүй юм юу байгаа юм бэ? Хурим гэдэг чинь ердийн явдал шүү дээ. Ганц та биш, улс цөм л гэрлэдэг гэхэд Обломов хариуд нь:

	— Улс цөм шүү! Намайг чи бусадтай, хүн болгонтой адилтгахдаа л сүрхий! Тийм юм байж таарахгүй! Огт үгүй. Тиймэрхүү юм байгаа ч үгүй. Хурим гэж ердийн нэг явдал юм гэнэ, дуулав уу. Хурим гэж юу юм бэ? гэв.

	Захар эзнийхээ өөдөөс харах гэтэл өөдөөс нь ууртай ширтсэн харцтай тулгараад даруй өөр тийшээ баруун булан руу харах болов.

	— Тэр чинь юу болохыг би чамд хэлээд өгье, чи дуулж бай. Хийх юмгүй элдэв хүмүүс, бүсгүйчүүл, хүүхдүүд цөм зарц нарын байр, дэлгүүр, зах зээлийн газраар нэг л «хурим, хурим» гэж шуугих болдог. Хүнийг зүгээр Илья Ильич юм уу, Петр Петрович гэж дуудахаа болиод «хүргэн» гэх болдог. Өчигдөр тэр хүнийг хэн ч анхаардаггүй байсан бол одоо цөм л гаж буруу амьтан шиг гөлрөөд байх болно. Театрт ч тэр, гудамжинд ч тэр амар заяа үзүүлэхгүй. «Нөгөө хүргэн болох хүн чинь энэ байна, тэр байна» гэж улс шивнэлдэнэ. Өдөрт хэчнээн хүн ирж уулзана гэж санана. Тус бүрдээ л чиний наадах шиг чинь аль болох тэнэг царай гаргахыг хичээж, (Захар бушуухан гадаа хашаа руу харав) бас нэг дэмий үг хэлэх ёстой гэж үзнэ. Эхлэлт нь тиймэрхүү янзтай. Өдөр болгон л хийтэй юм шиг яваад байна. Өглөө суух бүсгүй дээрээ очно. Тэгэхдээ дэгжин бээлийтэй, хувцас хунар чинь сая л зүүнээс гарсан, өөрөө сэргэлэн цовоо харагдаж байх ёстой. Олигтойхон идэж ууж ч зохихгүй, тэгсхийгээд л баяр баясгалан цэцэг сэлтээр хоол болгосхийгээд явах учиртай. Ийм янзтай гурав дөрвөн сар болох юм шүү! Харж байгаа биз? Би тэгээд яаж ингэж чадах юм бэ?

	Обломов үгээ түр тасалж, гэрлэх явдлын аягүй муу талыг ингэж дүрслэн ярьснаар Захарт юм бодогдуулж чадаж байгаа эсэхийг ажив.

	Захар үүд рүү эргэж, 

	— Би явах уу, яах вэ? гэв.

	— Үгүй чи зогсож бай! Чи худлаа цуу тараахдаа сайн хүн, тэр цуу чинь яагаад худлаа болохыг мэдэж ав гэхэд Захар өрөөний ханыг эргэцүүлэн харж:

	— Надад мэдээд байх хэрэг юу байна аа гэнэ.

	— Бүстэй, бүсгүй аль ч талаасаа хэчнээн хөл хөдөлгөөн, төвөг чирэгдэл гардгийг чи март аа юу? Надад тэгж өгөх хүн хэн байна... оёдолчин, гуталчин, гэрийн хэрэгсэл хийдэг улс руу чи явж ажил хөөцөлдөж өгөх үү? Би ганцаараа биеэ хувааж чадахгүй шүү дээ. Хотынхон цөмөөрөө дуулаад орхино. «Обломов гэрлэх гэнэ, дуулсан уу? гэлцэхэд Нээрээ юү? Хэнтэй суух нь вэ? Ямар хүн бэ, тэр нь? Хурим нь хэдийд болох юм?» гэж шуугих болно гэж Обломов бүдүүн нарийн дуугаар дуурайн өгүүлэв. — Энэ тухай л шуугиан болно. Би тэгээд ганц үүнээс чинь болоод л туйлдаж гүйцнэ. Хэвтээд өгөхөд хүрнэ. Тэгэхэд чи бас хуримын тухай зохиож ярина гэнэ ээ!

	Ингэж хэлээд дахин Захар луу харав.

	— Анисьяг дуудах уу, яах вэ? гэж Захар асуулаа.

	— Анисьяг дуудаад яах юм? Анисья биш, чи ийм болчимгүй юм гаргаж асуусан шүү дээ.

	Захар үүнд, 

	— Юу боллоо гэж бурхан өнөөдөр намайг ингэж залхаана вэ? гэж шивнээд гүнээ санаа алдахад мөр нь хүртэл овосхийн хөдлөв.

	Обломов цаашаа, 

	— Зарлага гэж бас хэчнээн гарна гэж санана? Мөнгө хаана байна аа? Надад хэчнээн мөнгө байгааг чи харсан уу? гэж бараг аймаар ширүүн асуугаад, — Байр хаана байна? Энд мянган рубль өгөх учиртай, тэгээд өөр байр хөлслөхөд гурван мянга, бас хэчнээн мөнгө зарж байж янзлуулах болно. Цаашлаад сүйх, тогооч, идэх уух юм гээд л байна! Би хаанаас мөнгө олох юм бэ? гэхэд Захар өөдөөс нь:

	— Гурван зуун хамжлагатай бусад улс яаж гэрлээд болоод байдаг юм бэ? гэж хэлчхээд, даруй гэмшив. 

	Юу гэвэл эзэн нь суудлаасаа бараг үсрэн босоод, ухасхийн ирж:

	— Чи бас л «өөр бусад улс» гээд гарав уу? Сайхан мэдээрэй! гэж хуруугаараа занан, — Бусад улс хоёр, ихдээд гурван тасалгаанд суудаг, хүн зочлох, хоол идэх өрөө нэг дор, зарим нь мөн тэндээ унтдаг ч бий. Хүүхдүүд нь цуг, гэртээ ердөө ганц бүсгүй зарцтай байдаг. Эзэгтэй өөрөө зах руу явж юм авна. Ольга Сергеевна тэгэхэд зах руу явах уу? гэлээ.

	— Зах руу чинь би ч очоод ирж болно гэж Захарыг дуугарахад Обломов өөдөөс нь

	— Обломовка эдлэнгээс хэдий хэр орлого ордгийг чи мэдэх үү? гэж асуув. Ахлагчийн юу бичиж байгааг дуулав уу? «Хоёр мянга орчим рублийн орлого» гэсэн байна. Гэтэл бас зам тавих, сургууль байгуулах, Обломовка руу явах хэрэгтэй байна. Тэнд ч мөн суух газар байхгүй, байшин баригдаагүй байгаа... Юуны чинь хурим бэ? Чи юү зохиогоод байна аа? гэв.

	Обломов дуугүй боллоо. Хэтийн төлөв ийм өөдгүй, арчаагүйг үзээд өөрөө айчхав. Намуу, удам бор цэцгийн баглаа гоё сайхан хурим найр олны шагшин магтаж шивнэлдэх зэрэг нь гэнэт нэг л сайхан санагдахгүй болоод явчихлаа.

	Обломовын царай хувирч, бодлого болов. Дараа нь жаал уужирч, эргэцүүлэн харснаа Захарыг хараад,

	— Чи яах гээд байна гэж уруу дуугарлаа.

	— Та өөрөө зогсож бай гэсэн шүү дээ гэж Захарыг хэлэхэд Обломов унтууцан төвөгшөөж:

	— Яв гээд гараараа зангаснаа, Захарыг бушуухан үүд рүү чиглэхэд нь:

	— Үгүй, байзнаж бай гэж зогсоов.

	Захар хаалганаас барьж зогсоод, 

	— Нэг яв, нэг зогс л гэх юм гэж үглэнэ.

	— Чи яаж миний тухай тийм огтхон ч ул мөргүй цуурхал тарааж зүрхлэв ээ? гэж түгшсэн байртай шивгэнэн асуув.

	— Би хэзээ тараасан юм бэ, Илья Ильич? Би биш, Ильинскийнхны зарц нар л эзэн таныг бэр гуйсан гэлцэж байсан даг... гэтэл Обломов сандран, гараа айхтар сарвагануулан, 

	— Цссс? Хэзээ ч энэ тухай бүү үг дуугар! Дуулав уу? гэлээ.

	— Дууллаа гэж Захарыг хүлцэнгүй дуугарахад, 

	— Энэ дэмий яриаг цааш нь тараахгүй биз? гэв. 

	Захар хэлсэн үгний нь талыг ойлгоогүй, ганцхан «өөдгүй үг» гэдгийг л сайн мэдэж байсан боловч, 

	— Тараахгүй гэж аяархан хариулав.

	— Энэ тухай үг цухуйж, яриа үүсэж, асууж барихын хамт л үүнийг дэмий яриа тийм юм байгаа ч үгүй, болох ч үгүй гэж няцааж байгаарай, мэдэв үү? гэж Обломов шивнэн захив.

	— Мэдлээ гэж Захар мөн дуулдах төдий дуугарав.

	Обломов эргэцүүлж хараад, Захарыг хуруугаараа занав. 

	Захар айсан байртай нүдээ ирмэчиж байснаа, өлмий дээрээ гэтэн үүд рүү явахыг завдлаа.

	Обломов хойноос нь очоод, 

	— Хэн энэ тухай анх гаргаж ярьсан бэ? гэв.

	— Катя Семенд, Семен Никитэд, Никит Василисад... гэж Захарыг амандаа үглэхэд:

	— Чи цааш нь бүгдэд гарааж, чалч аа юм биз дээ! Чамайг уу! Эзнийхээ тухай хов гүтгэлэг тараана гэнэ ээ! Аа! гэж Обломов ширүүнээр зандарлаа.

	— Та юунд намайг өөдгүй үг ярьж зовооно вэ? Би Анисьяг дуудъя, тэр л хамаг юмыг мэдэж байгаа... 

	— Анисья юу мэдэж байгаа юм бэ? Алив хэлээд орхи. Одоо хэлээд аль! гэхэд

	Захар үүдээр гялсхийж гараад, гал зуух руу тун шалмаг оров.

	— Наад хайруулаа орхи, эзэн дээр ор! гэж Анисьяд хэлээд эрхий хуруугаараа эзний өрөө рүү заав.

	Анисья хайруулаа Акулинад өгч, хормогчныхоо хормойг бүснийхээ цаанаас гарган засаж, гуяа алгадаж гараа сэгсрээд, долоовор хуруугаараа хамраа арчин эзэн дээрээ оров. Ороод хуримын тухай юм ярьсан хүн ергүй, хананд өлгөөстэй байгаа бурхны өмнө тангараглахад ч бэлэн байна, би л энэ анх удаа дуулж байна даг гэж яриад Илья Ильичийг төдхөн тайвшрууллаа. Харин огт өөр юм л ярьж байсан. Бэйл л авхайг гуйсан юм гэнэ гэж дуулсан... гэтэл Илья Ильич гэнэт босон харайж, 

	— Юу бэйл гэж! асуулаа. 

	Гол руу нь хүйт оргиод зогссонгүй, гар хөл нь хөрөөд явчихжээ.

	Чонын амнаас гараад барсын аманд оров гэгчээр хэрэг болж байгааг Акулина мэдээд даруй, 

	— Энэ бас л дэмий үг. Катя л үүнийг Семенд хэлсэн. Семен Марфад, Марфа цааш нь Никитэд дамжуулаад худлаа хэлж орхисон, Никит тэгэхэд нь Никит «Танай эзэн Илья Ильич л авхайг гуйсан бол сайн юм сан» гэсэн байна бил ээ.

	— Тэр Никит чинь ямар тэнэг эр вэ? гэж Обломов хэлсэнд Анисья тосон авч:

	— Нээрээ тэнэг эр шүү! Тэр чинь сүйхний хойноос дагаж явахдаа хүртэл унтчихсан юм шиг байдаг юм. Тэгээд Василиса түүний үгийг итгээ ч үгүй байна билээ. Сүмийн баярын өдөр дайралдаад тэгж байсан: Василисад авхайн асрагч эх өөрөө ярихдаа авхайг нөхөрт очих тухай санасан ч юмгүй, мөн таныг хүнтэй сууя гэж боддог юм бол аль хэдийн хүн олохгүй юугаа хийх вэ гэж байна гэнэ билээ. Бас саяхан Самойлтай уулзахад, цаадах нь үүнийг дуулаад юуны чинь хурим байдаг юм гээд инээж байна гэсэн. Хурим болох гэж байгаагийн шинж ер үгүй, харин хүн оршуулах л гэж байгаа юм шиг, эгчийн нь толгой үргэлж өвдөж, авхай уйлаад л дуугүй суудаг гэнэ. Гэрийнхэн нь инжний юм бэлтгэж байгаа юмгүй, авхай урагдсан оймс гэж хүртэл өдий төдий байдгийг ч оёж барьсан юмгүй, түрүүчийн долоо хоногт тэднийх мөнгөн эдлэлээ барьцаанд өгсөн гэнэ билээ гэж ярив.

	Мөнгөн эдлэл барьцаанд өгсөн гэнэ ээ! «Тэднийд бас мөнгө байхгүй юм байж» гэж Обломов бодоод харц нь ханаар хэлмэгдэн гүйж байснаа тогтоод харчихмаар юм даан ч үгүйн эрхээр Анисьягийн хамар дээр тогтов. Анисья эд бүгдийг ярихдаа хүртэл амаа биш хамраараа ярьж байх шиг санагдана.

	Обломов өөдөөс нь хуруугаа занаад, 

	— Дэмий юм битгий чалчаад байгаарай, сайхан мэдээрэй гэв.

	— Юун чалчих вэ! Би энэ тухай чалчих байтугай дотроо ч бодсон юм алга. Ярих юм ер байх ч үгүй. Өнөөдөр энэ тухай анх удаа дуулж байна, худлаа бол бурхны өмнө газарт шигдээд орж орхисон ч хамаагүй! Эзэн таныг хэлэхэд айж, гайхсандаа бүр хамаг бие арзасхийсэн шүү. Яаж тэгж болох вэ? Юун хурим бэ? Энэ тухай зүүдэлсэн ч хүн алга. Би хэнтэй ч юү ч ярьдаггүй, үргэлж л гал тогооны газраа суух юм. Ильинскийн зарц нартай уулзаагүй сар болж байна, нэрсийг нь ч бүр мартаж орхиж. Энд би хэнтэй дэмий юм ярих вэ дээ? Эзэгтэй бид хоёр зөвхөн ажил төрлийн юм л ярьдаг, хөгшинтэй ярьж болохгүй, хий ханиалгадаг. Чих ч бас хатуутай хүн. Акулина гэж усан тэнэг амьтан, хашаа харгалзагч гэж нэг архичин. Хүүхдүүд л үлдэж байна. Тэдэнтэй юү ярих вэ дээ. Авхай ер ямаршуу царайтай ч хүн байлаа санахгүй болж орхижээ... гэж Анисья эх захгүй шулганаж гарлаа.

	Обломов тэсэж чадсангүй, 

	— За, за, за, гээд яв гэж гараараа зангав.

	Анисья гарахдаа үгээ гүйцээж, 

	— Оргүй юмны тухай ярьж яаж болох вэ? Никитийн тэр хэлсэн ч яах вэ, тэнэг хүн тэнгэрээс ах гэдэг шүү дээ. Миний толгойд бол тийм юм ер орохгүй, өдрөөс өдөрт л ажил барагдахгүй хийгээд байна, хийгээд байна, тэгж байхын сэхээ алга. Энэ ер юү гэсэн үг вэ, бурхан минь. Ариун шүтээн энэ хананд өлгөөтэй байна... гээд эд бүгдийг ярьсан хамар хаалганы цаана далд ороход, үглэх нь хэсэгтээ л дуулдаж байлаа.

	— За тийм байдаг байж. Анисья хүртэл гэрлэе гэсэн бол бололгүй яах вэ гэж байна гэж Обломов шивнээд алгаа хавсрав.

	— Жаргал аа гэж! Жаргал гэгч яасан хэврэгхэн, батгүй юм бэ? гэж гутран өгүүлээд, — Хуримын ууж, цэцгэн титэм, хайр сэтгэл гээд л байдаг! Гэтэл мөнгө хаана байна. Юугаар амь зуух вэ? Хүний цэвэр ариун жаргал болох хайр сэтгэлийг хүртэл худалдаж авах хэрэгтэй юм аа гэв.

	Энэ цагаас эхлэн Обломов амар тайван байж, элдвийг санааширч чадахгүй боллоо. Нойр муутай, хоол ундандаа муу болоод, юм бүхнийг муугаар үзэх боллоо.

	Захарыг айлгах гэж санасан боловч, хуримын тухай ажил хэргийн талаас нь эргэцүүлээд үзэхэд сэтгэл булаам сайхан талтай ч гэсэн, бидний амьдрал руу сүрхий ноцтой алхам хийж, хэд хэдэн төрлийн чухаг үүрэг оногдуулан авна гэсэн ажил төрлийн тал бас байгааг ухаараад өөрөө Захараас ч илүү айчихлаа.

	Захартай иймэрхүү юм ярилцана гэж санаагүй билээ. Захарт гэрлэх болсон тухайгаа албархуугаар дуулгахад, Захар баярлан дуу алдаад хөлд нь сөхрөн унана, тэгээд Захарт хорин таван рубль, Анисьяд арван рубль өгнө... гээд л боддог байснаа санав.

	Тэр их жаргалтай байсан цаг. Ольгагийн гар, янаг халуунаар үнссэн... зэрэг санаанд нь урган орж ирэхэд «гандаж, буурчээ!» гэж дотор нь бодогдоод хачин муухай болчхов.

	— Одоо тэгээд яах вэ?..

	 

	 

	V

	Ямар нүүрээрээ Ольгатай уулзах, Ольга юу гэж хэлэх, өөрөө юу гэхээ мэдэхгүй болчхоод гурав дахь өдөр тэднийд очихоо больж хоёулхнаа үлдэн юм ярилцах аргагүй, олон хүнтэй байдаг бүтэн сайн өдөр хүргэхээр шийдэв.

	Тэртэй тэргүй засаж үл болох муу юмаар сэтгэлийг нь зовоохгүйн тулд, хүмүүсийн хов живийн тухай Ольгад дуулгах дургүй байлаа. Дуулгахгүй гэдэг бас амаргүй. Ольгагийн өмнө хуурмаг зан гаргаж чаддаггүй, сэтгэлийнхээ хамгийн мухарт нуусан болгоныг нь яахын эрхгүй гаргаад хэлүүлчихдэг байлаа.

	Ингэж шийдэхэд сэтгэл нь жаал амарч, тосгон руу, нөгөө хөршийнхөө итгэмжилсэн хүн рүү дахин захидал бичиж, болбол бүтэмжтэй хариу хурдхан ирүүлэхийг чухалчлан гуйлаа.

	Дараа нь, Ольгатай цуг байж, сэтгэлээ далдуур мэдэлцэх, дуулахыг нь чагнан хэчнээн сайхан өнгөрүүлэх учиртай байсан нөгөөдрийг бодоод одоо өнгөрч өгөхгүй дээ яана гэж санав. Тэгэхэд Захар бас ингэж эгзэгтэй цагаар сэтгэл зовоодог.

	Тэр муухай өдрийг аль болох багаар уйдаж өнгөрөөхийн тулд Иван Герасимовичийнд очиж, үдийн хоол идэхээр шийдэв. Тэгээд бүтэн сайн өдөр болтол юу гэх, яах учраа олно. Магадгүй тэр болтол тосгоноос ч хариу ирж юу магад гэж санана.

	Нөгөөдөр ч болоод ирлээ.

	Нохой гадаа гинжээ тастах шахан цовхчиж, боргоогоод Обломовыг сэрээв. Нэг хүн хашаа руу орж ирээд, хүн асууж байгаа дуулдана. Хашаа харгалзагч Захарыг дуудлаа. Хотын шуудангаар ирсэн захиа Захар, Обломовт авчирч өгөөд:

	— Ильинскийн авхайгаас гэлээ.

	— Чи юугаар мэдэж байгаа юм бэ? гэж Обломов ууртай асуугаад, — Битгий худлаа ярь! гэв.

	— Зусланд байхад авхай дандаа л ийм захиа зөөлгөдөг байсан даа гэж Захар зүтгэв.

	Обломов захидлыг задлах зуураа «бие нь зүгээр юм болов уу? Энэ юү гэсэн үг вэ?» гэж бодов... 

	 

	«Тантай удаан уулзахгүй байх надад тун их уйтгартай юм. Лхагва гараг болохыг хүлээхгүй, маргааш гурван цагт зуны цэцэрлэгт заавал ир. 

	Хүлээнэ шүү» 

	 

	гэж Ольга бичжээ. Ердөө л энэ.

	Ольгатай ярья даа, ямаршуу царай гаргадаг билээ гэж дахин бодож сэтгэл шаналаатай болж ирлээ.

	— Чадахгүй, сураагүй юм аа. Штольцоос л асуумаар юм байна гэж үглэнэ.

	Гэвч Ольгаг эгчтэйгээ юм уу, өөрт нь амиа тавьж байдаг Марья Семоновна мэтийн нэг хүнтэй ирэх биз гэж бодон сэтгэлээ тайвшруулав. Тэдний дэргэд яаж ийж биеэ барьж, сэтгэл зовуурьтай байгаагаа нууж чадна гэж горьдоод, дуутай шуутай эелдэг аятайхан байхаар зэхэв.

	Зуны цэцэрлэг рүү залхуурсхийн явахдаа

	«Яг үдийн хоолны цагаар шүү. Цагаа сүрхий олж дээ» гэж бодлоо.

	Цэцэрлэгийн урт гудамжаар орохын хамт нэгэн вандан суудлаас торон алчуур нөмөрсөн бүсгүй босож өөдөөс нь тосон ирлээ.

	Тэр хүнийг Ольга гэж огт бодсонгүй. Ганцаараа юу! Тэгж таарахгүй! Ольга тэгж зүрхлэхгүй, тэгээд ч гэрээсээ юү гэж хэлж гарах юм бэ?

	— Үгүй тэгэхэд... энэ хөнгөн хурдан зөөж алхаж байгаа биш өөрөө явж байгаа юм шиг алхаа нь Ольгагийнх шиг.

	Мөн газраар нэг юм эрж яваа юм шиг толгой нь урагшаа тонгойсхийгээд явах нь бүр ч адилхан.

	Өөр хүн болж гэм малгай хувцсаар нь таних сан. Обломов тэгэхэд өглөөжингөө Ольгатай цуг байчхаад, ямар малгай, хувцастай байсныг нь сүүлд хэлж чаддаггүй билээ.

	Цэцэрлэгт хүн бараг байхгүй. Нэг хижээлдүү эрхэм шалмаг алхлан холхих нь биеийнхээ чилээг гаргаж байгаа бололтой, бас нэг хоёр эгэл бүсгүй, мөн даарч хацар нь зэвийсэн, хоёр хүүхэд харж яваа нэг хүүхэд маллагч авгай, ийм л улс байлаа.

	Модны навч унаж орхиод модон завсраар юм бүхэн тод харагдана. Модон дээр хэрээ сууж муухай гуаглана. Тэнгэр харин цэлмэг, сайхан өдөр бөгөөд хувцас сайнтай бол дулаан ч гэж болохоор ажээ.

	Нэг бүсгүй явсаар ойртоод ирлээ.

	— Мөн байна! гээд Обломов хэлмэгдсэндээ сайн итгэж чадалгүй алмайран зогсов. Гараас нь бариад, — Чи яав? Яаж явна? гэж асуухад Ольга түүнд нь хариулалгүйгээр;

	— Чи ашгүй яасан сайн ир ээ вэ, чамайг би ирэхгүй байх гэж бодоод сэтгэл зовж эхэлсэн юм гэв.

	Обломов сандарч орхиод, 

	— Чи наашаа яаж ирээв ээ? гэхэд:

	— За боль доо, юу шалгаагаад байгаа юм бэ. Ингэх чинь яршигтай юм байна шүү дээ. Чамтай уулзмаар санагдаад байсан, тэгээд л ирлээ гэв.

	Ольга гарыг нь чанга атгаад ийнхүү тохиолдох хувь байсанд илтээр тааламжлан, өөдөөс нь баярлаж хөөрсөн байртай харахад, өөрөө мөн ингэж хөгжиж хөөрөөгүйдээ атаархах сэтгэл төрөв.

	Ольгагийн сүрхий байргашуугаар нэгэн бодолд автаж хөмсгөө зангидан дух нь үрчийж өөрийг нь үе үе аягүйрхүүлдэг байснаасаа өөр болчихсон царайг хараад Обломов өөрөө хэдий сэтгэл зовж явсан ч гэсэн хэсэг зуур өөрийн эрхгүй алмайран баясав.

	Энэ үед Ольга хувь тавилан аз жаргал болон өөрт нь хүүхэд шиг цагаан сайхнаар төгс итгэсэн царайтай... тун ч хөөрхөн харагдана.

	Өөдөөс нь харж инээмсэглэн, 

	— Ямар сайн юм бэ! Би хэчнээн их баярлаж байна гэж чи бодно! Чамтай би өнөөдөр дайралдахгүй байх л гэж бодож байсан юм. Өчигдөр миний дотор гэнэтхэн яасан юм бүү мэд нэг л их хачин гунигтай болчхоод чамд зурвас бичсэн юм. Чи баярласан уу? гээд Ольга царай өөд нь эгцлэн харав.

	— Чи яагаад өнөөдөр ийм баргар царайлаад байгаа юм бэ? Юунд дуугүй байна? Чи баярлахгүй байна уу? Би чамайг ёстой магнай тэнийж баярлах байх гэж санасан чи тэгэхэд харин нойрмог юм шиг байна аа. Сэрж үз эрхэм ээ, Ольга чинь ирчхээд байна! гэж зэмлэнгүй хэлээд түлхэж жаахан зайлуулав.

	— Чиний бие зүгээр үү? Яагаад байна аа? гэж Ольгаг шалахад сэтгэл доторхыг нь уудлан хэлүүлэхэд хүрэх вий гэж айсандаа Обломов өөдөөс нь:

	— Үгүй бие зүгээр, надад баяртай сайхан байна. Харин чамайг ганцаараа.... юу яасанд л би сэтгэл зовоод, гэж яаран хэллээ.

	Ольга үүнд унтууцаж, 

	— Энэ чинь бол миний л сэтгэл зовууштай хэрэг. Би эгчтэй цуг ирсэн бол дээр байх сан гэж үү? гэхэд;

	— Ольга юу... дээр байх сан шүү гэв.

	Ольга гарыг нь тавьчхаад, гомдсон байртай үгийг нь таслан, 

	— Мэдсэн бол би эгчийг гуйдаг байж. Надтай хамт байхаас илүү сайхан жаргал чамд байхгүй юм гэж би бодсон юм гэлээ.

	— Илүү жаргал үгүй, байж ч болохгүй! гэж Обломов зөвшөөрөөд, — Харин чи яаж ганцаараа... гэтэл Ольга хэнэггүйгээр;

	— Энэ тухай олон юм нуршаад байх явдал алга. Зүгээр өөр юмны тухай ярья гэв.

	— Ингэхэд байна аа... үгүй би нэг юм хэлье гэж байснаа мартчихаж... гэж Ольгаг хэлтэл Обломов эргэн тойрон хулмалзаж хараад:

	— Ганцаараа яаж ирсэн тухайгаа хэлье гэсэн юм биш биз дээ? гэв.

	— За үгүй дээ! Чи нэг юмаа л үглээд байдаг, юун залхуугүй юм бэ! Юу хэлье гэж л бодоод байлаа даа?.. За яамай сүүлд заавал санаанд ... орно. Энд ер яасан сайхан газар вэ, навч цөм унаад орхиж, Хюгогийн бичсэн «Намрын навч» гэдгийг санаж байна уу? Тэр нар хараач, Нева мөрөн... үгүй Нева руу очиж завиар явъя ... гэхэд нь Обломов дургүйцэж:

	— Яаж болдог юм бэ? Больж үз дээ! Ийм их хүйтэн байхад, би гадуураа ердөө л хөвөнтэй хувцастай... гэв.

	Би ч бас л хөвөнтэй хувцастай. Болохгүй юу байдаг юм. За явъя, явъя гээд Ольга Обломовыг чирсээр гүйлээ. Обломов хойшоо цааргалж, үглэх боловч, завинд сууж явахаас өөр замгүй боллоо.

	— Үгүй чи яаж наашаа ганцаараа хүрч ирэв ээ? гэж Обломов сэтгэл зовж үглэсэн хэвээрээ.

	Мөрний бүр голд гарсан хойноо Ольга

	— Яаж ирснийгээ би хэлэх үү? гэж залирхуугаар асуугаад, — Тэнд хэлсэн бол чи зугтаачих байсан. Одоо зугтааж чадахгүй, тэгэхлээр хэлж өгч болно гэж тохуурхахад нь Обломов их сандарч:

	— Яасан юм бэ? гэхэд Ольга хариу хэлэхийн оронд; 

	— Маргааш манайд очих уу? гэв.

	— «Бурхан минь, очих дургүй байгааг минь дотор орчихсон юм шиг мэдэж байна» гэж Обломов бодоод;

	— Очно оо гэж хариулахад:

	— Өглөө очоод, бүхэл өдөртөө байна, тийм ээ гэв. 

	Обломов юм хэлж чадахгүй хавчганасанд Ольга, 

	— Тэгвэл би хэлж өгөхгүй гэлээ.

	— Бүхэл өдөржингөө байна аа...

	Ольга төлөв байртайгаар:

	— За ингэхэд байна аа... чамд би ийм нэг юм хэлье гэж наашаа ир гэсэн юм... гэтэл Обломов

	— Юу тэр вэ? гээд айчихлаа.

	— Чамайг... маргааш гэртээ очооч гэх гэж... гэтэл Обломов сандчиж, үгийг нь тас дайран, — Чи яаж наашаа ирсэн юм бэ, тэгээд? гэв.

	— Наашаа юу? гэж Ольга үгийг нь хайнгуут давтан дуугараад, — Би яаж наашаа ирсэн юм бэ гэж үү? Яах вэ? зүгээр л яваад ирсэн... байз л даа... үгүй энэ тухай яриад ч яах юм дээ! гэлээ.

	Ольга ус утгаж аваад Обломовын нүүр өөд цацаж орхисонд Обломов нүдээ аниад, бие нь агзасхийхэд Ольга инээд алдлаа.

	— Ямар хүйтэн ус вэ, гар бүр мөс болчихлоо. Бурхан минь, яасан зугаатай, ямар сайхан юм бэ? гэж эргэн тойрныг харсаар, — Маргааш дахиад ирье, харин гэрээсээ шулуухан гараад ирье... гэтэл Обломов яаран тосож аваад:

	— Одоо чи шулуухан ирээгүй юм гэж үү? Тэгээд хаанаас ирсэн юм бэ? гэж асуув.

	—Дэлгүүрээс ирсэн юм.

	— Ямар дэлгүүрээс тэр вэ?

	— Юу ямар дэлгүүрээс гэж би түрүүн цэцэрлэгт байхдаа хэлсэн шүү дээ.

	— За үгүй дээ, чи хэлээгүй... гэж Обломовыг унтууцан дуугарахад;

	— Хэлээгүй гэнэ ээ! Хачин юм аа! Мартаж шүү! Би гэрээсээ хүнтэй цуг инжаанд очих гэж гарсан юм... гэв.

	— Тэгээд? гэж Обломовыг асуутал:

	— Тэгээд байна аа... гэснээ алс руу зааж завьчнаас, — Энэ ямар гэгч сүм бэ? гэж асуулаа.

	— Аль нь? Тээр нэг үү? гэж завьчныг давтан асуутал, Обломов тэсэж ядсан байртай;

	— Смольнын сүм. За тэгээд дэлгүүрт очоод яасан юм бэ?

	— Яах вэ, тэнд мөн ч гоё юмнууд байна. Ямар гоё бугуйвч байсан гэж чи бодно! гэхэд Обломов үгийг нь таслан:

	— Бугуйвчны тухай яриагүй байна аа. Дараа нь чи яасан юм бэ гэлээ.

	Ольга эргэн тойрныг ихэд шохоорхон харж, 

	— Өөр яасан ч юмгүй гэж хааш хэрэг дуугарав.

	— Дагуулж явсан хүн чинь хаана байна? гэж Обломовыг шалахад: Ольга нөгөө эргийн байшин барилгыг хичээнгүйлэн харсаар:

	— Гэр лүү явчихсан гэж халти мөлт хариулав.

	— Чи тэгээд яах вэ? гэж Обломовыг үглэхэд Ольга:

	— Тэнд ямар гоё юм бэ? гэж нөгөө талын эрэг өөд шүхрийнхээ үзүүрээр заагаад, — Тийшээ очиж болохгүй болов уу? Чи тэнд суудаг шүү дээ! гэв.

	— Тийм ээ.

	— Аль гудамжинд нь юм бэ? Заагаад аль гэхэд

	— Үгүй цаад хүн чинь харчих юм бол яах юм бэ? гэж Обломов үглэнэ.

	Ольга хааш хэрэг, 

	— Зүгээр, түүнийг бугуйвч ав гээд явуулчихсан. Тэгээд тэр хүн гэр лүү явж, би наашаа ирсэн юм гэхэд нь Обломовын нүд том болчхоод, — Үгүй чи яаж байгаа чинь тэр вэ? гээд айсан царайтай болоход нь Ольга мөн зориуд тийм царай үзүүлэв.

	— Ольга чи зүгээр яриач, битгий тоглоом хийгээд бай гэхэд Ольга амгалангаар:

	— Би тоглоом хийгээгүй. Үнэхээр тэгсэн. Би бугуйвчаа зориуд гэртээ мартчихсан юм. Эгч намайг дэлгүүрт ороорой гэж гуйсан. Чи бол яасан ч ийм аятайхан ухаан гаргахгүй байсан даа гэж ихээ юм бүтээчихсэн хүн шиг бардангуй дуугарав.

	— Тэр хүн чинь буцаад ирвэл яах юм бэ?

	— Намайг хүлээж бай гэж хэлээрэй гэсэн. Өөр дэлгүүрээр орно гэж орхиод наашаа яваад ирсэн юм байхгүй юу.

	— Марья Махайловна тэгэхэд өөр ямар дэлгүүрт орсон бэ, гэвэл яах юм?

	— Яах вэ, оёдолчны газар орсон л гэнэ.

	— Эгч чинь оёдолчны газраас асуувал яана? гэхэд нь

	— Тэгвэл, Нева мөрний ус цөм тэнгис рүү урсаад дуусчихвал яана, завь маань хөмөрчихвөл яана, тэнгисийн гудамж болоод манай байшин нурчихвал яана, чи гэнэтхэн надад сэтгэлгүй болчихвол яана... гээд нүүр лүү нь дахин ус цацав.

	— Тэр хүн чинь өдийд ирчхээд хүлээж байгаа гээд Обломов нүүрээ арчиж, — Алив завьчин та эрэг рүү ойрт гэтэл Ольга зөрж:

	— Хэрэггүй хэрэггүй гэлээ.

	— Эрэг рүү ойрт! Хүн өдийд буцаад ирчихсэн байгаа гэж Обломов үглэнэ.

	— Яах вэ, хүлээж л байг! хэрэггүй! гэв.

	Гэвч Обломов зүтгэсээр байж дийлээд, цэцэрлэг дундуур Ольгатай яаруу явах гэхэд Ольга гарыг нь түшин алгуур алхана.

	— Чи юунд яараад байгаа юм бэ? Жаахан цуг баймаар байна гэж Ольга хэлээд алхаагаа улам удаашруулж, мөрөнд нь наалдаад, нүүр өөд нь ойрхноос эгцлэн харж явахад, Обломов өөдөөс нь хүний дагавал зохих зүй ёсны тухай уйтгартай хаширтай юм номлож явав. Ольга үгийг нь хайнгуут сонсон, сэтгэл уярч хөдөлсөн байртай инээвхийлэн доошоо нэг харснаа дахин царай руу нь ширтэж огт өөр юм бодож явав.

	Обломов сүүлдээ их ёсорхуу байдлаар:

	— Ольга чи дуулж бай, чиний дургүйг хүргэж зэмлэл хүлээх болзошгүй хэдий боловч, бид хоёр арай жаахан хэтэрч байна гэдгийг би эрхбиш шууд хэлэлгүй болохгүй нь ээ. Үүнийг чамд хэлэх нь миний үүрэг гэсэнд Ольга төвөгшөөсөн байртай:

	— Юуг хэлэх нь тэр вэ? гэв.

	— Бидний ингэж нууцгайгаар уулздаг явдал тун зохисгүй хэрэг гэдгийг.

	Ольга бодол болж яваад:

	— Энэ тухай чи зусланд байхад ч хэлж байсан л даа гэв.

	— Тийм ээ. Гэхдээ тэр цагт би өөрөө сэтгэлээ барьж чадахгүй нэг гараараа түлхэвч нөгөө гараараа татаад тавихгүй байсан шүү дээ! Чи өөрөө итгэмтгий цагаан ааштай би тэгэхэд... чамайг хуураад байгаа юм аятай болж байна. Тэгэхэд бол бидний сэтгэл шинэхэн халуун байж шүү дээ... 

	— Одоо бол тэр сэтгэл нэгэнт хуучирч орхиод чи уйддаг болж байна уу?

	— Үгүй дээ, Ольга минь! Чи буруу ярьж байна. Зүгээр шинэхэн байсан болохоороо эргэцүүлж бодох сэхээ байгаагүйг л би хэлж байна. Миний сэтгэл зовоод байна. Чи бага залуу, олны байр байдлыг сайн мэдэхгүй тэгээд чи өдий гэнэхэн цагаахнаараа ариун сайхан хайр сэтгэлдээ автан яваа болохоор ийм явдал үйлдэж байгаад биднийг, ялангуяа намайг хэр муухайгаар муулж болох тухай толгойд чинь юу ч орохгүй байна гэхэд, Ольга зогсоод:

	— Бид тийм юу хийгээд байгаа юм бэ? гэлээ.

	— Юу, юу хийсэн юм бэ гэж! Чи гэрээсээ сэм гарч яваад эгчийгээ мэхлэн эрэгтэй хүнтэй уулзаж байна... чи энэ бүгдийн тухай бүтэн сайн өдөр зочдын дэргэд хэлээд үз л дээ... 

	— Хэлж болохгүй нь юу байна аа, яах вэ хэлье... гэж Ольга тайвнаар хэллээ.

	— Тэгвэл яах вэ, эгч чинь муурч ойчоод, бүсгүйчүүл санд мэнд зугтааж, харчуул өөдөөс чинь ичгүүр сонжуургүй ширтэх вий, үзээрэй... гэхэд Ольга бодол болжээ байгаад:

	— Үгүй бид чинь ханилж суух хоёр шүү дээ гэв. 

	Обломов хоёр гарыг нь барьж чанга атган, 

	— Тийм ээ. Тийм л дээ, Ольга хонгор минь. Тэр тусмаа л бид улам нарийн дэгтэй, алхам бүрдээ хянуур байх учиртай. Цэцэрлэгийн энэ замаар би чамтайгаа хулгайгаар биш, бүхний нүдний өмнө нүүр бардам цуг явж байхыг хүснэ. Хэн ч гэсэн өөдөөс чинь ичгүүргүй, залирхаг харц чулуудаж чадахааргүй, өдий цэвэр цэмцгэр охин чамайг ичих нүүр, хүмүүжил суртлаа үл хайхран, янаг сэтгэлд жолоогүй автан, ёс журам алдсан гэдэг санаа хэнд ч болов төрөхөөргүй байгаасай гэж би хүсдэг юм гэж хэлэв.

	Ольга гараа суга татан аваад, 

	— Ичиж зовох сэтгэл хүмүүжил, суртал, ёс горимын алиныг ч би огоорсон явдалгүй гэж бардам хариуллаа.

	— Ариун сайхан сэтгэлт хонгор минь, үүнийг би мэднэ, мэдэлгүй яах вэ. Гэхдээ би тэгж хэлэхгүй, олон түмэн, хүмүүс тэгж хэлээд хэзээ боловч түүнийгээ мартахгүй юм шүү. Миний юү гэж хүсэж байгааг ойлгож үз л дээ. Би чамайг чухамхүү үнэн ариухан байгаа энэ байдлаараа л олны нүдэнд өөгүй цэвэр харагдаасай гэж хүсэж байна... 

	Ольга дуугүй бодол болон явлаа.

	— Энэ тухай юунд би өөрт чинь ярьж байгааг ойлгож үз. Чиний жаргалд хортон суулаа гэвэл түүний хариуцлага ганц надад л тохогдоно. Юмны муу, муухай талыг зориуд нууж бүрхэгдүүлээд, толгойг чинь эргүүлж байж л гэх шүү дээ. Надтай хамт байхдаа чи цэвэр ариун, санаа сэтгэл амгалан байна. Гэхдээ хэн үүнд итгэх юм. Хэнд үүнийг итгүүлж чадах юм бэ?

	Ольга үүнд хирдхийж, 

	— Нээрээ тийм шүү... ингэхлээр байна аа, бүх учрыг эгчид хэлье, маргааш л бидэнд соёрхлоо хайрлаг... гэж шийдэмгий хэлэхэд, Обломовын царай цайчихлаа.

	— Чи яав? гэж Ольгаг асуухад, 

	— Хүлээж үз, Ольга минь, юунд тэгж яарах юм бэ? гэж сандран дуугараад, уруул нь чичирч байв.

	— Хоёр долоо хоногийн өмнө чи өөрөө л намайг яаруулаад байгаагүй бил үү? гэж Ольга өөдөөс нь хүйтэвтэр, хянуураар ажиглан харж асуув.

	— Үгүй тэгэхэд би бэлтгэл ажлын тухай бодоогүй байна билээ. Гэтэл их ажил байдаг юм байна. Манай тосгоноос захидал ирэхийг л хүлээе гээд санаа алдав.

	— Захидал ирэхийг хүлээгээд яах юм бэ? Урагштай, урагшгүй хариунаас болж чиний сэтгэл өөр болох юм гэж үү? гээд Ольга өөдөөс нь улам ч хянуур харлаа.

	— Юун хачин юм бодно вэ? Хаанаас даа. Гэхдээ эргэцүүлж бодоход хэрэг болно шүү дээ. Хэдийд хуримаа хийхийг эгчид чинь хэлэх ёстой. Эгчтэй чинь бид хайр сэтгэлийн тухай ярилцахгүй харин одоогоор миний огт хариулж чадахааргүй юмны тухай ярилцах болно.

	— Тэгвэл яах вэ, захидал аваад л хэлье. Гэхдээ, бидний ханилан суух учиртайг бүгд мэдэж байг, бид өдөр болгон уулзаж байх болно. Надад уйтгартай байна шүү дээ. Энэ урт урт өдөр чинь би бүр шаналж гүйцэх юм. Хүн бүр үүнийг ажиглаж элдэв юм шалгаан чиний тухай элдэв үг цухуйлгах юм... Эд бүгдэд чинь бүр залхаж гүйцлээ! гэхэд

	— Миний тухай үг цухуйлгаж байна уу? гэж арай ядан дуугарав.

	— Тийм ээ, Сонягийн гайгаар л тэр байхгүй юу.

	— За харж байгаа биз дээ, тэр шүү. Тэгэхэд чи миний үгийг дуулахгүй надад уурлаад байсангүй юу.

	— Юу харж байгаа биз гэж? Хараад байгаа сүрхий юм алга харин чиний аймхай амьтан болохыг л харж байна. Тийм үг цухуйхаас би айдаггүй.

	— Би аймхай биш болгоомжилж л байна... за эндээс явж үзье дээ. Ольга хар аа, тэр нэг сүйх наашаа ирж явна. Арай таньдаг улс биш байгаа. Хар хөлс л цутгаад явчих юм гээч... явъя явъя гэж сандчин үглээд Ольгаг ч мөн айлгачхав.

	— Тэгье бушуухан явъя гэж Ольга ч мөн сандчин шивнэлээ.

	Ингээд хоёулаа замаар юу ч дуугаралгүй бараг гүйх шахам алхаж Обломов зовсон байртай ийш тийш хулмалзан Ольга нь бүр уруу хараад нүүрнийхээ торон алчуурыг буулгажээ.

	Ольгаг явуулсан хүн нь хүлээж байсан дэлгүүрийн дэргэд хүрч ирээд, 

	— Өө за тэгээд маргааш болтол баяртай гэхэд Обломов өөдөөс нь:

	— Үгүй нөгөөдөр... юм уу, баасан аль бямба гарагт уулзвал дээр байх гэв.

	— Юунд тэр вэ?

	— Ингэхэд байна аа, Ольга... захидал амжаад ирчих болов л гэж би бодоод байгаа юм.

	— Магадгүй юм аа. Гэсэн ч маргааш зүгээр ирж хоол ид, дуулав уу?

	— За за, тэгье тэгье гэж Обломов яаран хэлэхэд Ольга дэлгүүрт орлоо.

	«Ээ бурхан минь, ийм юманд хүрдэг ажээ. Ийм бөөн гай намайг бас дайрдаг байна аа! Би одоо юу хийх вэ? Соня гэнэ шүү? Захар, тэр ганган харчуул ер яана аа...»

	 

	 

	
VI

	Захар хүв хүйтэн хоол авчирч өгснийг ч ажигласангүй, дараа нь ч мөн орондоо орж бөх гэгч унтчихаа ч мэдсэнгүй.

	Дараа өдөр нь Ольгагийнд очно гэж бодохоос бие нь арзасхийж, яаж болох вэ гэж бодлоо. Хүн болгон л өөр лүү нь яаж сүрхий учиртай харах вэ гэдэг тодорхой дүрслэгдэн орж ирэв.

	Үүдний хүн тэртэй тэргүй өөрийг нь айхавтар найрсаг угтах болсон байна билээ. Аяга ус авчирч өгөөч гэхэд Семен зүгээр л хөл алдаж гүйх болсон. Катя, сувилагч эх хоёр гарахад нь дотно аятайхан инээмсэглэдэг.

	Хүн болгоны царайнд л «хүргэн болох хүн» гэдэг бодол илт харагдаад байх болсон. Тэгэхэд би эгчээс нь зөвшөөрөл соёрхол гуйгаагүй, өвөрт мөнгө гэх юмгүй, хэзээ ч нэг мөнгөтэй болох юм бүү мэд, тэр ч байтугай энэ жил эдлэнгээсээ хэдий хэр орлого авах юм мэдэхгүй байж байдаг. Эдлэндээ очоод суух байшин ч үгүй, хэцүү ч хүргээн дээ!

	Эдлэнгээсээ урагштай хариу автлаа Ольгатай ганц ням гарагт л улс амьтны байх үеэр гэрт нь уулзаж байя гэж шийдэв. Тэгээд маргааш нь болоход өглөөнөөс хойш Ольгагийнх руу явахаар бэлдсэн юмгүй байлаа.

	Сахлаа хусаж, хувцас хунараа өмссөн юмгүй, өнгөрсөн долоо хоногт Ильинскийнхээс авчирсан франц сониныг залхуурангуй эргүүлж, цаг руу байн байн харж, цагийн зүү удаан хөдөлж байгаад байж ядсан юмгүй зүг сууна.

	Захар, Анисья хоёр өөрийг нь хуучин шигээ айлд л очиж хоол идэх юм бодоод ямар хоол хийх тухай асуусан ч үгүй.

	Обломов тэднийг загнаад, лхагва гараг бүрд Ильинскийнд очиж хоол иддэг байгаагүй, энэ бол «гүтгэлэг» Иван Герасимовичийнд очдог байсан, цаашид ням гарагаас бусад өдөрт гэртээ хоол идэж байх болно, ням гарагт ч заримдаа гэртээ л байна гэв.

	Обломовт дуртай шөлийг нь хийж өгөхөөр Анисья зах руу цувдай авахаар яарав.

	Эзэгтэйн хоёр хүүхэд орж ирсэнд, Ванягийн нэмэх хасах тоог Обломов шалгаж үзээд хоёр алдаа олов.

	Машагийн дэвтрийг шугамдаж, том А үсэг бичиж өглөө. Дараа нь уран шувууны жиргэхийг чагнаж, дутуухан онгойсон үүдний завсраар эзэгтэйн нүцгэн тохой гялалзахыг харжээ суув.

	Хоёр цагийн алдад эзэгтэй юм идэхгүй сэн болов уу? гэж үүдний цаанаас асуулаа. Тэднийх боов жигнэсэн юм байж. Жигнэсэн боов, нэг хундага жимсний архитай авчирч өглөө.

	Илья Ильичийн сэтгэлийн түгшүүр жаал намжиж, хоол хүртэл алмайрсан бодолд автан дүнсийлээ.

	Хоолны дараа зөөлөн диван дээр хажуулаад, зүүрмэглэн нүд нь анилдаж байтал эзэгтэй рүү харсан үүд онгойж, Агафья Матвеевна хоёр гартаа баахан оймс барьсаар орж ирлээ.

	Эзэгтэй оймснуудыг хоёр сандал дээр тавьсанд, Обломов босон харайж, гурав дахь сандал дээр байрныхаа эзэгтэйг суу гэж урилаа. Эзэгтэй борви бохиролгүй үргэлж хөдлөн ажил төрөл болдог, сууж сураагүй хүн болохоор суусангүй.

	— Би өнөөдөр таны энэ оймснуудыг ялгаж үзлээ. Тавин таван хос оймс байна, бараг цөм муу юм... гэхэд нь Обломов ойртож очоод, тоглох байртай тохойноос нь барин:

	— Та яасан сайн хүн бэ гэв.

	Эзэгтэй инээмсэглэнэ.

	— Та юунд ингэж ажил болно вэ. Санаа зовмоор байна.

	— Зүгээр, бид чинь ийм ажил хийлгүй яах вэ. Танд үзээд янзлаад өгөх хүн алга. Би өөрөө ийм ажилд дуртай. Энд нэг хорин хос оймс бүр муудаж орхиж, цойлдож бариад ч хэрэг алга.

	— Хэрэггүй, бүгдийг нь хаячхаж үз! Та энэ новшоор оролдоод юу хийх нь вэ. Шинийг худалдаад авч болно... 

	— Юу хаях гэж, яах юм бэ? Энэ оймснуудыг бол цөмийг нь янзалчхаж болох юм гээд оймснуудыг шалмаг гэгч тоолж гарав.

	Обломов үүнд, 

	— Та суу л даа. Юунд зогс оо вэ? гэхэд суухаас дахин татгалзаж:

	— Их баярлалаа. Сууж байх завгүй. Манайх өнөөдөр юмаа угаана, дотуур хувцсаа, цагаан хэрэглэлээ бэлтгэлгүй болохгүй гэв.

	Обломов нүцгэн хүзүү цээж рүү нь шохоорхон хараад, 

	— Та ер гайхалтай сайхан ажилч хүн юм гэхэд, эзэгтэй инээмсэглэв.

	— За яах вэ, тэгээд энэ оймснуудыг янзлаад орхих уу? Би утас захиад орхиё, манай тосгоноос нэг эмгэн авчирч өгдөг юм. Эндээс бол авахын хэрэг ергүй, дан үжиршиж орхисон юм байдаг юм.

	— Та ийм сайн хүн хойно, яах вэ тус болж үз. Ганцхан танд ингэж төвөг удахад сэтгэл зовмоор, яана даа.

	— Зүгээр, бид юү хийх юм бэ. Энэ хэдийг би өөрөө нөхье, үүнийг эмээд өгнө, маргааш манай бэргэн айлчилж ирнэ, орой хийх юмгүй, тэгэхлээр нөхөөд тавьчихна. Маша маань бас юм нэхэж сурч байгаа, ганцхан нэхүүрийнхээ зүүг сайн барьж чадахгүй, гарт нь томдоод байгаа юм.

	— Маша нэхэж сурч байгаа гэж үү? гэж Обломов асуухад;

	— Нээрээ шүү гэв.

	Обломов өөдөөс нь өглөө жигнэсэн сайхан боов руу харж байсан шигээ тааламжлан харж, 

	— Таны ачийг чухам яаж хариулахаа мэдэхгүй байна. Их баярлалаа. Би бодно оо, ялангуяа Машад заавал торгон платье авч өгөөд хүүхэлдэй шиг хөөрхөн хувцаслана гэв.

	— Боль доо, та юунд тэгж ач санах юм бэ? Машад юун торгон платье юм бэ. Даавуун хувцсыг нь дийлэхгүй, ялангуяа шаахай ер тэсгээхгүй юм. Худалдаж авч амжихгүй юм байна шүү.

	Эзэгтэй оймснууд хамж аваад босоход Обломов:

	— Та хаачих нь вэ, жаахан суу л даа, би хийсэн юмгүй байна гэв.

	— Сүүлд, баярын өдөр сууя, та ч манайд орж, кофе цай уугаарай! Аа одоо юм угаалгүй горьгүй. Акулина ажлаа эхэлж үү, үгүй юү, би явж үзье... 

	— За бурхан өршөөтүгэй таныг, саатуулахаа больё гэж Обломов нуруу, тохой хоёр луу нь харж өгүүлэв.

	— Би бас таны халаадыг пингээс гаргаж авсан. Тэрийг чинь янзлаад угаачхаж болмоор юм байна билээ. Эд нь их сайхан, удаан өмсүүлмээр юм байна.

	— Хэрэггүй юм болжээ. Би түүнээс чинь уйдсан. Дахиж өмсөхгүй.

	— За яах вэ, юу ч гэсэн угааж орхиё, сүүлд нэг цагт хурим дээрээ өмсөж юу магад! гэж инээмсэглэн хэлээд үүд хаачхав.

	Обломовын нойр гэнэт сэргэж, нүд нь бүлтийн сэрхийгээд явчихлаа.

	— Эзэгтэй хүртэл бүгдийг мэдэж байна! Ээ дээ энэ Захар уу! гээд эзэгтэйд тавьж өгсөн сандал дээрээ лагхийтэл суучхав.

	Дахиад Захар өдий төдий «олхиогүй» үг дуулж, Анисья мөн «хуримын тухай эзэгтэйгээс анх удаа л дуулж, байна. Тийм үг ер дурсагдаж байгаагүй. Ер нь хурим болох гээгүй байхад тийм дэмий яриа хаанаас байж болох билээ. Ямар нэг өөдгүй олхиогүй амьтан л тийм дэмий юм бодож гаргадаг байх. Эзэгтэй өөрөө Ильинскийн авхайн тухай анх удаа л дуулж байгаагаа бурхны өмнө ч андгайлсан бэлэн, ер нь зүгээр гэрлэх тухай л дурсаа биз... гээд л гуншгинан тайтгаруулж гарав.

	Анисья ихэд удаан, Илья Иличийг төвөгшөөж гараараа дохих хүртэл ярив. Дараа өдөр нь Захар хуучин сууж байсан Гороховын гудамжинд айлд айлчилъя гэж гуйтал Обломов өөдөөс нь хаширч цөхөртөл л харааж аашилжээ.

	— Тэнд энэ тухай дуулаагүй болохоор хов гүтгэлэг очиж тараамаар байна уу? Гэртээ бай! гэж Обломов зандарлаа.

	Лхагва гараг өнгөрөөд, пүрэв гараг болоход Ольга дахин хотын шуудангаар захиа илгээснийг Обломов хүлээж авлаа. Ийнхүү ирэхгүй байдаг нь юу гэсэн үг вэ, юу болсон юм бэ? гэж асуугаад, бүхэл оройжингоо уйлсан, шөнө бараг унтсангүй гэжээ.

	— Тэр хөөрхөн амьтан уйлж, унтсангүй гэнэ ээ! гэж Обломов дуу алдаад, — Бурхан минь, юунд надад сайн болсон юм бэ! Би юунд Ольгад хайртай болсон юм бэ? Бид юунд учрав аа! Андрейгаас л болж байгаа хэрэг, тэр л бид хоёрт энэ хайр сэтгэлийг цагаан бурхан шиг халдааж орхилоо. Ер нь үргэлж л сэтгэл түгшиж, зовон байдаг ямар амьдрал юм бэ, энэ чинь! Амар тайван жаргал хэдийд ирэх юм бэ?

	Обломов хүндээр санаа алдан хэвтсэнээ босно, гадаа гудамжинд ч билээ гарч үзэв. Утга учир төгөлдрийн дээр байгаль ертөнцийн гуа сайхныг нам жим ажиглан, амар тайван амьдрал, гэр бүлийн үйл явдал өдөр хоногоор алгуур намуухан улиран өнгөрөх айдлыг эрэлхийлэн санааширна. Амьдрал гэдэг Штольцын санааширдагтай адил долгилон давлагаалсан түргэн урсгалт өргөн мөрөн адил байгаасай гэж Обломов үл хүсэх бүлгээ.

	— Энэ бол нэг ёсны халуун өвчин, үе үе осол эндэлд хүрч сүйрэх аюултай гэж Обломов хэлдэг байв.

	"Зуны цэцэрлэгт жаахан даарчхаж, эм ууж хоёр гурван өдөртөө гэртээ суухад хүрлээ, одоо бие зүгээр болсон, ням гарагт уулзах байх гэж найдаж байна" гэж Ольгад бичлээ.

	Ольга мөн хариу бичиж, биеэ бодсоныг нь сайшаагаад, ням гарагт ч гэсэн гэртээ байсан нь дээр байх гэж зөвлөөд, биеэ л сайн болговол, би нэг долоо хоногтоо уйдаад өнгөрөөе гэжээ.

	Энэ хариуг Никит авч ирсэн нь Анисьягийн үгээр нөгөө дэмий ярианы гол гэмтэн билээ. Ольга шинэ ном өгч явуулж, уншиж үзээд, өөртөө уншихад аятай аягүйг уулзахдаа хэлж өгөхийг гуйжээ.

	Биеийнхээ байдал ямар байгааг бич гэж мөн шаарджээ. Обломов хариу бичээд, өөрөө Никитэд өгч, үүдний өрөөнөөс шууд гаргаад, гал зуухны өрөө рүү орж дахин «гүтгэлгээ» яриулахгүй, мөн Захарыг хойноос нь гаргахгүй гэж гадагшаа гартал хойноос нь харав.

	Ольгагийн “биеэ сайн сувил, ням гарагт ирээд юү хийх вэ” гэсэнд Обломов баярлаад, үнэхээр биеэ сайн болгохын тулд бас нэг хэд хоногтоо гэртээ суусан нь дээр байна гэж хариу бичжээ.

	Ням гарагийн өдөр байрныхаа эзэгтэйнд зочлон орж кофе цай ууж, амтат боов идээд, үдийн хоолны үеэр Захарыг мөрний нөгөө эргээс эзэгтэйн хүүхдүүдэд чихэр, мөхөөлдөс авчирч өгүүлэхээр илгээв.

	Захар буцахдаа мөрнийг арайхийн гаталж ирсэн ажээ. Гүүрээр гарч болохоо байгаад, Нева мөрөн хөлдөх гэж байна гэнэ. Иймд Обломов дараачийн лхагва гарагт хүртэл Ольгагийнд очих гэж бодолтгүй болжээ.

	Харин одоохондоо мөрний нөгөө талд яаран гараад Иван Герасимовичийнд хэд хонож, өдөр бүр Ольгагийнд хоол идэхээр очиж байж болох нэг зам байлаа.

	Нева мөрний наад эрэгт хашигдаж орхилоо, гаталж амжсангүй гэхэд тун болохтой шалтаг аж.

	Обломовт энэ санаа нэн тэрүүнд орж ирээд, хөлөө орноосоо бушуухан буулгасан боловч хэсэг зуур бодсоноо, санаа зовсон царайтай, шүүрс алдсаар алгуурхан эргэж хэвтлээ.

	«Больё, яриа хэл жаал намдаж, Ольгагийнд орж гардаг гаднын улс намайг жаал мартагнаг. Тэгээд Ольга бид хоёрыг ханилж суух тухайгаа нэгэнт олонд дуулгасны дараа л тэднийд өдөр бүр үзэгддэг болъё» гэж бодов.

	— Хүлээнэ гэдэг уйтгартай, гэхдээ яах ч арга алга, гэж санаа алдан хэлээд Ольгагийн илгээсэн номыг барив.

	Арван тав орчим хуудас уншаад байтал Маша орж ирээд Нева мөрнийг очиж үзэх үү, хүн болгон мөрний хөлдөж байгааг үзэхээр яваад байна гэсэнд, яваад цайны өмнөхөн ирлээ.

	Өдөр хоног иймэрхүү янзаар өнгөрнө. Илья Ильич уйдаж, ном уншиж, гудамжаар явж, уйдсандаа нэг хоёр үг солих гэж эзэгтэй рүү заримдаа шагайдаг байв. Нэг удаа духныхаа хөлсийг дааварлатал мэрийж байж эзэгтэйд гурван фунт хэр кофе цай нухаж өгчээ.

	Эзэгтэйдээ ном өгч уншуулах гэсэнд эзэгтэй уруулаа хөдөлгөн байж нэрийг нь удаанаар уншаад буцааж өглөө. Сүүлд баярын өдөр болоход номыг чинь аваад Ванягаар дуудуулъя, эмээ ч бас чагнана биз, одоогоор зав алга гэжээ.

	Ингэж байтал Нева мөрөн дээгүүр гүүр тавигдаад; нэг өдөр нохой гинжээ чангаан учир зүггүй боргоож, Никит дахиж биеийн байдал асууж шинэ захидал хүргэж ирснийг мэдэгдэв. 

	Обломов дамжуурга гүүрээр мөрөн гаталж, Ольга руу очиход хүрэх вий гэж айгаад Никитээс нуугджээ. Хариу бичихдээ, хоолой жаахан хавдаад, гадаа гарахыг арай зүрхлэхгүй байна. «Хувь тавилангийн хатуу ширүүн эрхшээлээр харж ханашгүй Ольгагаа дахин хэд хоногтоо харах завшаангүй болов» гэжээ.

	Захарыг элдэв юм Никиттэй бүү ярь гэж хатуулан захиад, дахин хаалгаар гартал хойноос нь харав. Анисья Никитээс юм асуух санаатай гал зуухны өрөөнөөс цухуйчхаад Обломовт айхтар загнуулав.

	 

	 

	VII

	Долоо хоног өнгөрөв. Обломов өглөө босоод л юуны өмнө мөрөн дээгүүр гүүртэй болсон эсэхийг сэтгэл түгшин асууна.

	— Үгүй л байна гэдэг үг сонсоод, цагны цохилт, уран шувууны жиргээн, кофе цай нунтаглах уурын дууг чагнан амгалангаар өдөр өнгөрөөнө.

	Дэгдээхэйнүүд нэгэнт тахиа болоод шуугилдахаа больж, тахианы саравчинд байх болжээ. Ольгагийн ирүүлсэн номыг уншиж амжсангүй, зуун тавдугаар хуудсан дээр нь номоо дэлгэж доош нь эрүүлээд тавьчихсанаасаа хойш хэдэн өдөр дахиж барьсангүй.

	Гэхдээ эзэгтэйн хүүхдүүдтэй дуртайяа цаг өнгөрөөнө. Ваня юм ухахдаа сайн, Европт байдаг гол хотуудыг гурав хэлүүлээд л тогтоочихсонд Илья Ильич мөрний нөгөө талд гарахдаа жижиг бөмбөрцөг авчирч өгнө гэж амлав. Маша Обломовт гурван алчуур захалж өгөв. Муухан захлах боловч мэрийж байгааг нь харахад инээдтэй, байсхийгээд л захалснаа үзүүлэх гэж гүйж ирнэ.

	Дутуухан онгойлгосон үүдний завсраар эзэгтэйн тохой гялалзан харагдахын хамт Обломов сав л хийвэл яриа үүсгэнэ. Эзэгтэйн тохойн хөдөлгөөнийг хараад юм нухаж байгаа юм уу, индүүдэж байгаа алин болохыг даруй андахгүй болжээ.

	Эмгэнтэй хүртэл юм ярих гээд үзтэл, эмгэн үгээ хагас дутуу хэлээд, хүнд ажил гүйцэтгэх адил мэхийж ирээд хөхүүлж ханиалгаад, арай хийж нэг зогсоод ёхолж ёолоод, яриа дуусах нь тэр ажээ.

	Ганцхан эзэгтэйн ах болох хүнтэй л огт уулздаггүй, гэрт байгаа үгүй нь мэдэгдэхгүй, зөвхөн том хавтас л хааяа цонхон доогуур гялсхийгээд өнгөрнө. Тэднийхний шахалдаж суугаад хоолоо иддэг өрөөнд Обломовыг санамсаргүй ороод орхиход хүртэл тэр хүн амаа яаран хуруугаараа арчиж орхиод, өрөөндөө орчихсон билээ.

	Нэг өдөр Обломов дөнгөж сэрээд кофе цай уух гээд санаа амар байж байтал, мөрний гүүрийг нийлүүлжээ гэж Захар дуулгасанд зүрх нь ёгхийгээд явчихжээ.

	"Маргааш ням гараг. Ольгагийнд очих ёстой. Бүтэн өдөржин гаднын хүмүүсийн шохоорхсон, учиртай харцыг тэсвэрлэж эгчтэй нь хэдийд ярилцахаар бодож байгаагаа дуулгах хэрэгтэй сайдаг. Гэтэл би ингээд яадаг ч аргагүй хэвээрээ байж байдаг, яана даа" гэж бодлоо.

	Хүргэн болох хүн гэж олонд мэдэгдчихсэн маргааш, нөгөөдөр нь эрэгтэй, эмэгтэй элдэв хүмүүс ирж баяр хүргээд л дараа нь ёслолын зоог барьж, өөрийн нь эрүүл мэндийн төлөө хундага өргөх болно, дараа нь хүргэн болох хүний хувьд ёсыг даган ханилах хүндээ бэлэг аваачиж өгнө гэж бодогдтол...

	— Бэлэг! гэж хэлмэгдэн дуугараад, цөхрөн инээд алдчихав.

	Бэлэг авна гэхэд өвөрт дөнгөж хоёр зуун төгрөг байдаг. Мөнгө явууллаа гэхэд ургац тариагаа худалдахаас нааш үгүй, сүүлд л ирүүлнэ, тэр нь хэдий хэрийн мөнгө байх юм билээ. Эд бүгдийн учрыг ирэх захидал л хэлж өгөх учиртай, гэтэл тэр нь ирдэггүй.

	Ийнхүү зовохын зэрэгцээгээр Ольгагийн сайхан царай, учир бүхнийг илтгэсэн өтгөн хөмсөг, боровтор туяатай ухаалаг цэнхэр нүд, ер нь бүхэл толгой, мөр, нуруу, биеийн нь зохисон сайхан галбирыг улам гоёж чимдэг гэзэг сэлт нь цөм сэтгэлд нь урган орж ирэх ажээ.

	Хайр сэтгэлд автан санааширч ирэхийн хамт л яадаг билээ, юу хийх вэ, яаж байж гэрлэдэг бил ээ, дараа ямар мөнгө хөрөнгөөрөө яаж амь зуудаг бил ээ? гэдэг бодол чулуу мэт хүндээр сэтгэлийг даран шаналгана.

	«Жаахан хүлээе, маргааш юм уу нөгөөдрөөс захидал ирэх байлгүй» гэж шийдээд, өөрийн нь явуулсан захидал хэдийд тосгонд хүрэх учиртай, хөршийн хүн хэдий хэр удааж байгаад хариу бичиж, тэр нь хэдийд ирж таарахыг тооцоолон бодож гарна.

	«Гурав, ихдээд дөрөв хоногийн дотор ирэх учиртай. Ольгагийнд очихоо хүлээзнэе» мөн гүүр нийлүүлснийг Ольга арай мэдээгүй байгаа биз гэж... шийдлээ.

	Мөн тэр өглөө нь Ольга сэрэнгүүтээ, 

	— Катя, мөрний гүүрийг нийлүүлсэн үү? гэж асуув.

	Үүнийг өдөр бүр асуудаг байсныг Обломов гадарласангүй.

	— Мэдэхгүй байна, авхайтан. Өнөөдөр хөтөч, хашаач хоёрын алинтай нь ч уулзаагүй, Никитэд мэдсэн юмгүй.

	— Надад хэрэгтэй юмыг мэдээд орхих санаа чамд ер гүй юм гэж Ольга дургүйцэн дуугараад орондоо орж хэвтэн хүзүүндээ зүүсэн гинжийг оролдов.

	— Авхай, одоохон би мэдээд ирье. Таныг юу юугүй сэрнэ гэж бодоод би холдож зүрхлээгүй юм. Тэргүй бол аль түрүүний гүйгээд мэдчих байсан юм л даа гээд Катя гарч одлоо.

	Ольга өөрөө ширээний нүдийг онгойлгож, Обломовын ирүүлсэн сүүлийн зурвасыг гаргав. «Хөөрхий минь өвчтэй гэнэ. Ганцаараа тэнд уйдаж байгаа байх... бурхан минь мөд сайжрах байгаа даа...» гэж сэтгэл нь зовж суув.

	Ингээд бодож гүйцээгүй суутал, Катя гүйж орж ирээд баяртайгаар:

	— Нийлүүлж орхиж, өнөө шөнө нийлүүлчихсэн байна гээд орноосоо цочирч ухасхийн боссон авхайгаа түшиж аваад нимгэн хувцсыг нь өмсүүлж, жижигхэн шаахайг нь дөхүүлж тавив. 

	Ольга хайрцгаа хурдхан онгойлгож нэг юм аваад Катягийн гар дээр тавьсанд Катя авхайнхаа гарыг үнсэв. Ийнхүү орноос босон харайж, Катягийн гарт мөнгө атгуулсан, Катя авхайнхаа гарыг хариу үнссэн сэлт нь нэгэн агшинд болсон билээ. «Үгүй яасан сайн юм бэ, маргааш бүтэн сайн өдөр! Обломов ирнэ!» гэж бодоод Ольга шалмаг хувцаслан, цайгаа яаран уугаад, эгчтэйгээ хоёул дэлгүүр лүү явав.

	— Эгч ээ, маргааш Смольный руу мөргөлд очъё гэж Ольга гуйсанд, эгч нь нүдээ онийлгосхийж жаал бодсоноо:

	— Тэгье л дээ, яах вэ. Ганцхан яасан хол юм дээ, хонгор минь! Өвөл болчихсон хойно чамд яагаад ийм хачин санаа төрөв өө! гэв.

	Обломов л гол дээр явж байхдаа тэндхийн сүмийг зааж өгсөн болохоор тэр сүмд очиж мөргөх... Обломовыг эрүүл саруул байгаасай, өөрт нь хайртай сайн, өөрийн нь хайр сэтгэлд сэтгэл нь тэнийж сайхан байгаасай, иймэрхүү шийдмэг биш байхаа болиосой, цаад захиа занаа нь хурдхан ирж өгөөсэй гэж мөргөх санаа Ольгад төрсөн юм байжээ... хөөрхий Ольга!

	Ням гараг боллоо. Ольга уран аргаар үдийн хоолыг бүхэлд нь Обломовт таатай байхаар зохион байгуулав.

	Ольга цагаан хувцас өмсөж, сэтгэлтэй хүнийхээ бэлэглэсэн бугуйвчийг нууцгайхан зүүгээд, түүндээ аятай санагддаг янзаар үсээ янзалж, төгөлдөр хуураа сайхан хөглүүлээд «Casta ziva» гэдэг дуртай дууг нь дуулж үзэв. Хоолой нь зуслангаас ирснээс хойш гараагүйгээр сайхан гарч байлаа. Ингээд л түүнийхээ ирэхийг хүлээж гарчээ.

	Ингэж хүлээж суухад нь бэйл ирээд, Ольгаг зусланд байсан шигээ царай зүс орчхож, жаахан л турсан юм уу даа гэжээ.

	— Өөрөө жаахан замбараагүй байдгийн дээр цэвэр агаар дутагдаж байгаа нь илт нөлөөлсөн байна. Ольга Сергеевна гуай танд хөдөө газрын агаар хэрэгтэй юм байна гэж бэйл хэлжээ.

	Бэйл бүсгүйн гарыг хэд дахин үнссэнд будмал сахал нь бүсгүйн гар дээр бяцхан толбо үлдээчихлээ.

	— Тийм шүү, хөдөө газар хэрэгтэй гэж Ольга санаашран өгүүлэхдээ бэйлийн үгэнд биш хий нэг хүнд хэлж байх аятай.

	— Ингэхэд хөдөө газар гэснээс, дараагийн сард танай эдлэнгийн талаар яриа маргаангүй болно. Хаврын дунд сар гэхэд та эдлэн рүүгээ явахад болно. Эдлэн чинь онц томгүй боловч, үзэсгэлэнтэй сайхан нутаг, танд лав таалагдана. Танай байшингийн хөөрхнийг яана! Цэцэрлэг нь бас сайхан! Тэнд нэг толгой дээр тагт бий. Та лав тэр тагтанд очиж суух дуртай болно доо. Тэндээс гол харагдана... таныг аав тань аваад явахад та тавтай байсан, санахгүй байна уу? гэж бэйлийг ярихад:

	— Үгүй энэ чинь яасан ашгүй сайн юм бэ? гэж Ольга баярлан дуу алдаад, бодол болчхов.

	«Одоо нэгэнт шийдлээ, Бид нар тийшээ очно. Гэхдээ Обломовт юу яахаас... нааш үүнийг дуулгахгүй юм шүү» гэж Ольга дотроо бодлоо.

	— Дараа сард гэв үү, та, бэйл гуай? Үнэн юм биз дээ? гэж Ольгаг чухалчлан асуухад:

	— Таны ер нь гуа сайхан, ялангуяа өнөөдөр улам ч гуа сайхан байна гэдэг яах аргагүй үнэний адил эргэлзээгүй зүйл гэж хэлээд эгч рүү нь очив.

	Ольга суусан газартаа үлдээд ойртож байгаа жаргалынхаа тухай санаашран бодсоноо, энэ шинэ зүйлийн тухай, хэтийнхээ төлөвлөгөөний талаар Обломовт ярихгүй гэж шийдэв.

	Обломовын хойрго сэтгэл нь хайр дурлалын хүчинд автан сэргэж, залхуу хөшүүн зан нь бүрмөсөн арилахыг нь харъя гэж боджээ. Ойртож байгаа энэ сайхан жаргалаа бодож эрс өөр хүн болох байх, эдлэнгээсээ мөн аятай сайн хариу аваад хөөрч баярлан гүйж ирээд миний өмнө дэлгэж тавина. Хоёулаа тэгээд эгч рүүгээ уралдаж очоод ханилан суухын соёрхол гуйна, дараа нь... Дараа нь, өөртөө бас эдлэн, цэцэрлэг, гол руу харсан тагт, очоод суухад бэлэн байшин бий, эхлээд тийшээ очиж байгаад Обломовка руу явах ёстой гэдгийг гэнэт дуулгана.

	Үгүй, аятай сайн хариу ирээгүй нь дээр. Их зантай болчхоод, миний эдлэнтэй, цэцэрлэг гэр оронтойг дуулаад баярлах ч үгүй... 

	Тосгонд нь эмх замбараа байхгүй гэсэн өөдгүй муу хариу аваад, өөрөө тийшээ очихоос өөр замгүй болж гуньж гутарчихсан ирэг. Мань хүн Обломовка руу ухаан жолоогүй давхиж очоод, хэрэгтэй заавар тушаалаа, санд мэнд өгч, олонхыг нь мартаж, ингэсэн тэгсэн болоод гэдрэгээ давхиж ирнэ. Тэгтэл, ерөөсөө явах хэрэг огт байгаагүй, тагт, цэцэрлэг орон байшин сэлт бэлэн байж байгаа, Обломовкатай Обломовкагүй амьдарч болохтой байсныг гэнэт мэдэх юм... 

	Үнэхээр Обломовт юу ч хэлэхгүй, эцсийг нь хүртэл тэсэж чадна, хойшдынхоо сайхан жаргалыг, өөрийг нь бодоод Обломов жаал хөдлөг, сэргэг, эдлэн рүүгээ яваад ирэг. 

	Үгүй түүнийг тосгон руу илгээж хоёулаа холдоод яах юм бэ? Зүгээр л замд гарахаар хувцас хунараа сольж өмсчхөөд, бүтэн сараар хагацах гэж уруу царайлан ирэхэд нь л гэнэтхэн зун болтол явах хэрэггүй, зун цуг явна гэдгийг дуулгах юм аа...» гэж санаашран суув.

	Ингэж бодоод Ольга бэйл рүү гүйж очин уран арга зарж, эдлэнгийн тухай сониныг одоогоор нэг ч хүнд бүр хэнд ч бүү хэлээрэй гэж захив. Ийнхүү хэнд ч гэхдээ Ольга Обломовыг л хэлж байжээ.

	Бэйл мөн зөвшөөрч, 

	— Тийм ээ, хүнд яриад юу хийх вэ. Харин үгийн далим гарвал, Обломов гуайд л дурсаж байх юм биз дээ... гэтэл Ольга биеэ барьж чадаад, хайнгуут янзаар:

	— Үгүй, түүнд ч бас битгий дурсаарай гэв.

	— Таны хүслэн надад хууль билээ... гэж бэйл эелдгээр өгүүлэв.

	Ольга угийн жаахан залирхуу. Хүний дэргэд Обломов руу хармаар санагджээ гэхэд эхлээд лав л өөр гурван хүн рүү харж байж, сая Обломов руу харна.

	Обломовын төлөө л өдий төдий ухаан гарлаа! Хоёр хацар нь хэчнээн ч дахин халуун оргив доо! Төгөлдөр хуурыг дэндүү дээгүүр хөглөж орхиогүй байгаа гэж хэчнээн удаа энэ тэр даралтыг шалгаж үзэн, хөгжмийнхөө номыг нэг нааш нь, нэг цааш нь тавив! 

	Тэгэхэд Обломов байдаггүй! 

	Энэ юү гэсэн үг вэ?

	Гурван цаг.., дөрвөн цаг боллоо ирдэггүй, дөрвөн цаг хагас болоход Ольгагийн царайны цог хийморь буурч эхлээд, хоолны ширээнд суухдаа царай нь цонхийчихсон байв.

	Бусад улс тэгэхэд дажгүй, анзаарсан ч юм алга, түүнд зориулсан хоолыг идэж, хааш хэрэг, хөгжүүн яриа дэлгэх ажээ.

	Хоолны дараа, ойрдоо Обломов ирдэггүй, хараад хараад байдаггүй. Арван цаг хүртэл Ольга сэтгэл түгшиж горилон горилон хараад арван цагт өрөө рүүгээ оров.

	Эхлээд, гомдож, цөхөрсөн сэтгэлдээ хурсан хамаг муу, гашуун ёжуун үгээр Обломовыг дотроо дайран мохоож зэмлэв.

	Тэгж байснаа, гэнэт хамаг бие халуу оргисноо, хүйт даагаад явчихлаа.

	«Хөөрхий минь өвдчихсөн, гав ганцаараа, юм ч бичиж чадахгүй болчхоод байгаа байх» гэдэг бодол гэнэт зарсхийн оржээ. Энэ бодолдоо бүр автаж орхиод шөнөжин унтаж чадсангүй. Ав давхийн байж хоёр цаг хэртэй зүүрмэглээд, шөнөдөө дэмийрчээ. Гэхдээ өглөө босохдоо хэдий цонхигор царайтай боловч, санаа шийдэж амарсан төлөвтэй болсон байлаа.

	Даваа гарагийн өглөө, байрны эзэгтэй Обломовын өрөө рүү шагайгаад:

	— Таныг нэг жаал бүсгүй асууж байна гэв.

	— Намайг уу? Үгүй байлгүй! Хаана байна, тэр бүсгүй чинь? гэж Обломовыг хэлэхэд;

	— Энд байгаа. Андуураад манай саравч руу очсон байна билээ. Оруулчих уу? гэлээ.

	Обломовыг алмайрч ядаж байх зуур Катя нэгэнт ороод ирчихсэнд, эзэгтэй гарав.

	— Катя байна шүү дээ! Үгүй чи юү гэж явна? Яаж явна аа? гэж Обломов гайхан дуугарсанд, Катя өөдөөс нь:

	— Авхайтан энд байгаа... юу гэж асуугаад ир гэлээ гэж шивнэв.

	Обломовын царай хувираад, 

	— Ольга Сергеевна юу! Хаанаас даа, Катя чи тоглосон байлгүй! Намайг бүү тамла даа! гэж мөн хэлмэгдэн шивнэнэ.

	— Ёстой үнэн шүү, хөлсний сүйхээр ирээд, энд цайны дэлгүүрт хүлээж байгаа. Наашаа ирье гэж байна. Захарыг нэг тийш нь явуулж орхи гэж хэлүүлэхээр намайг явууллаа. Авхайтан хагас цаг хэр болоОД ирнэ, гэвэл;

	— Үгүй би өөрөө очсон нь дээр. Авхай яаж наашаа ирж болох вэ гэж Обломов сандрав.

	— Та амжихгүй. Авхайтан юу юугүй л ороод ирэх вий. Авхайтан таны биеийг муу байгаа юм байх гэж бодсон. Баяртай, би бушуухан явъя, авхай ганцаараа байгаа, намайг хүлээж байгаа... гээд Катя гарч одов.

	Обломов ер бишийн шалмаг хөдөлж галстук, хантааз, гутал сэлтээ бүрэн өмсөөд Захарыг дуудав.

	— Захар чи тэр мөрний цаад руу, Гороховт ч бил үү дээ, айлд очоод ирье гэж саяхан надаас гуйж байсан байх аа? Тэгвэл чи одоо тэр айлдаа оч! гэж Обломовыг сандчин хэлэхэд, Захар шийдэмгийгээр:

	— Явахгүй гэж хариулав.

	— Үгүй, чи яв! гэж Обломов тулган шахвал Захар мөн зөрж:

	— Энгийн өдөр айлд юу гэж айлчлах юм бэ? Явахгүй! гэв.

	— Эзэн өршөөл хайрлаж, гадагшаа гарах зөвшөөрөл хайрлаж байхад чи бүү зөр, явж зугаал... нөхдийнхөөрөө ор! гэв.

	— Тэр нөхдөөр чинь би ер юугаа хийх юм бэ?

	— Нөхөдтэйгөө уулзах юм сан гэж чамд бодогдохгүй байна гэж үү?

	— Цөмөөрөө хог новшийн амьтад, заримдаа бүр харахаас дургүй хүрдэг юм.

	Обломовын нүүр нь халуун оргиод явчихсанд, 

	— За чи яв, яв! гэж шахан яаруулахад, Захар хэнэг ч үгүйгээр:

	— Үгүй өнөөдөр бүхэл өдөржин гэрээс гарахгүй. Харин ням гарагт яадаг юм байгаа юм гэж хариуцна.

	Обломовын сэтгэл улам догдолж, 

	— Одоохон даруй яв, чи явах ёстой... гэхэд;

	— Би юу хийж өдий төдий хол газар дэмий тэнэх юм бэ? гэж шалтгаацна.

	— За тэгвэл, гадагшаа явж хоёр цаг зугаал, наад нүүр царай чинь гэж нэг нойрмог юм. Салхинд гар! гэвэл;

	— Миний нүүр яах вэ, бидний нүүр царай ер нь ийм л байдаг юм чинь! гээд Захар цонх руу залхуурангуй харна.

	Обломов духныхаа хөлсийг арчаад «бурхан минь, одоо ороод ирнэ ээ, яадаг бил ээ!» гэж бодов.

	— За чи явж үз л дээ гайгүй, чамаас гуйж байна шүү дээ! Май энэ хорин мөнгө ав, нөхөдтэйгөө нийлж пиво уу.

	— Би зүгээр гадаа довжоон дээр жаал байя, түүнээс энэ хар хүйтэнд би хаашаа явах юм бэ? За яах вэ? Гадаа хаалган дээр сууя, тэр болно оо... гэтэл Обломов яаран тосож аваад:

	— Үгүй хаалганаас жаахан холд. Өөр гудамж руу яв, тээр тэнд байгаа тэр цэцэрлэг рүү оч гэв.

	«Юун хачин юм болж байна аа? Зугаал гэж хөөгөөд байдаг чинь. Ингэдэггүй л юм сан» гэж Захар бодов.

	— Илья Ильич, би зүгээр ням гарагт л... гэтэл Обломов шүд зуун:

	— Чи яваад өгнө үү, үгүй юү? гээд давшилсанд Захар сая нэг далд оров. 

	Обломов Анисьяг дуудаж ирүүлээд:

	— Зах руу яв, өдрийн хоолны юм хүм авч ир... гэвэл Анисья хамраараа дуугаран:

	— Өдрийн хоолонд орох юм цөмийг авчихсан. Хоол мөдхөн бэлэн болно гээд л эхэлтэл Обломов ширүүнээр:

	— Олон юм дуугаралгүй.., гэж зандарсанд Анисья хулчийсхийв.

	— Ядахдаа... хурган чих олоод ир гэж явуулах юмаа олж ядан хэлэхэд, 

	— Эзэн минь өдийд юуны хурган чих байдаг билээ. Хаанаас олох юм бэ?.. гэж Анисья хэлтэл Обломов унтууцан:

	— Бушуул яв! гэж хашхирсанд Анисья гүйж одов. Тийшээ байдаг чадлаараа гүй, бүү эргэж хар, наашаагаа харин аль болох удаан яв, хоёр цагаас өмнө наашаа шагайж ч болохгүй гэв.

	Захар хаалганы гадаа Анисьятай дайралдаад, 

	— Юун хачин юм болоод байна аа! Зугаал гэж хөөж гаргаад, хорин мөнгө өглөө. Би одоо хаашаа явж зугаалдаг бил ээ? гэв.

	Арай жавхаалаг Анисья нь үүнд:

	— Эздийн хэрэг явдал, чи зүгээр гүнгийн хөтөч Артем дээр очиж цай уулга, чамайг дандаа цайгаар дайлдаг шүү дээ гэв. Би зах руу очоод ирье гэв.

	— Юун хачин хэрэг вэ, Артем? Эзэн зугаал гэж гаргаад, пиво уух мөнгө өглөө гэж нөхөртөө мөн дуулгахад, цаадах нь нарийн ухаан гаргаж:

	— Өөрөө жаал юм ууя гэж бодсон юм биш биз. Тэгээд чамайг бүү атаархаг гэж мөнгө өгсөн юм байлгүй, явъя гээд Захар луу нүдээ ирмээд нэг гудамж руу толгойгоороо зангав.

	— Явъя гэж, Захар мөн давтаж хэлээд; мөн тэр гудамж руу толгойгоороо зангав.

	— Зугаал гэж хөөж гаргадаг байна шүү, бас хачин хэрэг ээ! гэж Захар дотроо хачирхан инээвхийлнэ.

	Тэр хоёрыг яваад өгөхөд, Анисья харин ойролцоо гудамж руу гүйж хүрээд, хашааны цаана суваг дотор суугаад юу болохыг үзэхээр хүлээв.

	Обломов чимээ чагнан хүлээж байтал, гадаа явган хаалганы гогцоог нэг хүн татлаа, тэгэхтэй хамт нохой галзууран боргоож, гинжээ чангаан цовхчиж гарав.

	— Муу ёрын нохой шүү! гэж Обломов шүд зуун занаад, малгайгаа шүүрэн авч, хаалга руу гүйж очоод, онгойлгож, Ольгаг бараг өргөсөөр довжоон дээр хүргэв.

	Ольга ганцаараа иржээ. Катя хашааны гадаахантай, сүйх дотор эзэгтэйгээ хүлээж байгаа аж. Хоёулаа өрөөнд орж ирсэн хойно, Обломовыг Ольга хөлөөс нь толгой хүртэл ажиглан хараад, малгай, пальтогоо тайлалгүй байж, 

	— Чи зүгээр үү? Хэвтээгүй юү? Юу бол оо вэ? гэж асуув.

	— Одоо бие дээр болсон. Хоолой сайжирлаа... бараг зүгээр болсон гээд хоолойгоо барьж аяархан ханиав.

	Ольга, 

	— Чи өчигдөр яагаад очсонгүй вэ? гэж өөдөөс нь нэвт шувт ширтэн асуусанд Обломов ганц ч үг дуугарч чадсангүй.

	— Ольга чи яаж ийм юм хийж зүрхлэв ээ? Чи юү хийж байгаагаа мэдэж байна уу?.. гэж Обломовыг хэлмэгдэн дуугартал Ольга үгийг нь унтууцан тас дайрч:

	— Энэ тухай сүүлд ярья. Чиний үзэгдэхээ больсны учир юу юм бэ гэж би өөрөөс чинь асууж байна? гэв.

	Обломов юм дуугарсангүй.

	— Нүдэнд чинь өвдөг гаарчхаагүй биз? гэж Ольга асуув. Обломов мөн юм дуугарсангүй.

	Ольга хөмсөг зангидаад, 

	— Чи ер нь өвдөөгүй, хоолой чинь өвдөөгүй байх, тийм биз? гэхэд Обломов буруутсан шавийн байдлаар:

	— Өвдөөгүй ээ гэж дуугарав.

	Ольга гайхан хараад, 

	— Намайг мэхэллээ гэж үү! Юунд тэр вэ? гэхэд Обломов учир гаргаж:

	— Бүх учрыг би чамд ярья, Ольга. Би чухал шалтгааны улмаас хоёр долоо хоног танайд очоогүй юм. Би юунаас... айсан юм гэв.

	— Юунаас тэр вэ? гээд Ольга сууж, малгай пальтогоо тайлав.

	Обломов түүнийг нь авч диван дээр тавиад, 

	— Хов живээс айсан юм гэлээ.

	— Би шөнөжингөө унтаж чадахгүй элдэв муу юм бодож шаналаад золтой л өвчин тусчих дөхлөө. Чи үүнээс айсангүй юу? гээд Ольга өөдөөс нь хянуур гэгч харав.

	— Миний энд юү болж байгааг Ольга чи мэдэхгүй шүү дээ гэж Обломов зүрх толгой хоёр луугаа заагаад, — Би галд хуйхлагдаж байгаа юм шиг л догдолж байх юм. Юу болсныг чи мэдэхгүй шүү дээ гэв.

	— За бас юу болчих оо вэ? гэж Ольга хүйтнээр асуув.

	— Чи бид хоёрын тухай хов яриа хэчнээн их дэлгэрч орхисон юм бэ. Би чиний сэтгэлийг зовоохоос айгаад нүдэнд чинь үзэгдэж чадахгүй байлаа.

	Тэгээд 3ахар, Анисья хоёроос дуулсан бүх зүйлийг ярьж өгөөд, мөн нөгөө гангачуулын хэлж байсан үгийг дахин сануулж, эцэст нь, тэр цагаас хойш ер унтаж чадахаа болилоо, хүний харцанд л юм асууж шалгаасан юм уу зэмлэсэн, эсвэл нууц уулзаж учирч байсныг нь мэдчихээд тохуурхсан залирхуу байдал байх шиг санагдаад байх боллоо гэж ярив.

	— Үгүй, тэгэхдээ бид энэ долоо хоногт манай эгчид үнэнээ хэлэхээр шийдсэн шүү дээ. Тэгээд л энэ яриа шуугиан тасарна биз.

	— Тийм л дээ, гэхдээ эгчтэй чинь, захидал ирэхээс өмнө юм ярих дургүй байсан юм аа, би. Эгч чинь миний хайр сэтгэлийн тухай асуухгүй, эдлэнгийн тухай нарийн асуух болно, тосгоноос хариу аваагүй цагт би хэлэх юмгүй байна шүү дээ.

	Ольга санаа алдлаа.

	— Чиний зан байдлыг би мэддэггүй сэн бол юу эс бодож болох билээ гэж бодол болон дуугараад, — 3арц нарын хов живийг дуулгаж миний сэтгэлийг үймүүлэхээс айсан мөртөө, намайг өөрийг минь зовоохоос айдаггүй байх! Би ер нь чиний учрыг олохоо болилоо.

	— Тэдний дэмий яриаг сонсоод чамайг их зовчих байх гэж би бодсон юм. Катя, Марфа, Семен, бас тэр Никит гэж нэг тэнэг, эд чухам юу ч гэж ярьж байгаа юм билээ, бүү мэд гэхэд нь Ольга:

	— Эдний юу ярьдгийг би аль эртний мэднэ гэж хайхрамжгүй дуугарав.

	— Юу мэднэ гэж?

	— Яах вэ, зүгээр, Катя, асрагч эх хоёр энэ тухай яриаг түрүүний дуулаад, надад дуулгасан, чиний тухай асууж шалгаагаад, надад баяр хүргэсэн... 

	— Нээрээ баяр хүргэсэн гэж үү? Чи тэгээд яасан бэ? гэж Обломов хэлмэгдэн асуухад:

	— Яах вэ, гялайлаа гэсэн: Асрагч эхэд нэг алчуур бэлэглэсэн, тэгэхэд асрагч эх өөрөө явгаар Сергин рүү очиж ирнэ гэж ам өгсөн. Катяг нэг зуушны худалдаачинтай суухад нь тус болно гэж амласан, тэр бас сайн хүнтэй юм л даа.

	Обломов үүнд, өөдөөс нь гайхаж айсан байртай ширтэв.

	— Чи өдөр болгон манайхаар орж гардаг, тэгэхлээр гэр зуурын хүмүүс энэ тухай юм ярих нь зүй. Тэд эхлээд л ярьдаг юм. Соняг хүнтэй суухад мөн тэгж л байсан. Чи юунд үүнээс тэгж их айж байгаа юм бэ?

	— Энэ хов яриа ингэж гарсан байх нь ээ? гэж Обломов нухацтай дуугарахад;

	— Энэ яриа үндэсгүй гэж үү? Энэ чинь үнэн шүү дээ? гэж Ольга асуув.

	— Үнээн! гэж Обломов асуусан ч биш, үгүйсгэсэн ч биш хачин дуугараад, дараа нь нэмж, — Тийм ээ, үнэхээр ч чиний зөв, гэхдээ бидний уулзаж учирч байсан тухай эднийг л бүү мэдээсэй гэж би бодоод л байдаг юм.

	— Чи хүүхэд шиг айж, чичрээд байх чинь... би ер учрыг чинь мэдэхгүй, олохгүй байна. Чи ямар намайг хулгайлж байгаа юм уу? гээд өөдөөс нь хянуур харсан тул Обломовт хачин аягүй байв.

	— Чи дуулж бай, энэ бүхэнд нэг учир, нэг хуурмаг юм байна... чи наашаа ирээд сэтгэлдээ байгаа бүхнийг гаргаад ярьж орхи. За яах вэ, болгоомжилсноосоо болоод чи нэг хоёр өдөртөө, долоо хоног манайд очоогүй байж гэж бодъё, тэгэхдээ чи тэр тухайгаа бичиж надад дуулгах байсан шүү дээ. Би бага хүүхэд биш, ялихгүй юманд зовж сүйд болохооргүйг чи мэдэх ёстой. Эд бүгд ер юү гэсэн үг вэ? гэлээ.

	— Ингэхэд байна аа, Ольга, энэ хугацаанд миний сэтгэл санаа энэ айхтар зүйлүүдээс болж чиний төлөө хачин их айж зовсон, бас энэ тэрд санаа зовсоор байж ухаан минь мохож, бүтэх бүтэхгүй юм санааширч горилж, юм хүлээж мөрөөдөн зовж байсаар хамаг бие махбод минь бүр шаналж гүйцжээ. Бие хачин хөшиж орхиод түр ч билээ амарч тайвширмаар байх юм... 

	— Яагаад миний бие тэгж хачин болохгүй, чиний дэргэд л байхдаа миний сэтгэл тайван байдаг юм бэ?

	— Чи бол чадалтай, бага залуу байна аа, хайр сэтгэл чинь хиргүй тунгалаг байна, би тэгэхэд... тэгэхэд миний хэр их сайныг чи өөрөө мэднэ шүү дээ гээд Ольгагийн өмнө сөхрөн сууж гарыг нь үнсэв.

	— Үгүй сайн мэдэхгүй байна. Чиний ингэж хачин аашлахад би бүр учраа олохгүй боллоо. Миний ухаан төөрөлдөж, итгэл найдвар минь буурч байна... мөдхөн бид хоёр бие биеэ ойлгохгүй болоод ирэх байх, тэгвэл муу даа.

	Ингээд хоёул дуугүй боллоо.

	Ольга анх удаа эдний өрөөг эргэцүүлэн харж, 

	— Чи энэ зуур юу хийж байв? Чиний энэ байр чинь муу юм байна шүү дээ. Адар нь их намхан, цонх жижигтэй, цааслаад удчихаж байгаа юм байна. Өөр өрөөнүүд чинь хаана байгаа юм бэ?

	Энэ хугацаанд юу хийж байсан бэ гэдэг асуултыг займруулахын тулд Обломов байраа Ольгад үзүүлэх гэж яарав. 

	Дараа нь Ольга диван дээр, Обломов мөн өмнө нь хивсэн дээр суув.

	— Хоёр долоо хоног чи юу хийж байв аа? гэж Ольга шалгаахад: 

	— Юм уншиж бичиж, чиний тухай бодож байлаа гэв.

	— Миний явуулсан номуудыг уншсан биз? Хаана байна? Би аваад явна аа.

	Ольга ширээн дээрээс ном авч, дэлгээстэй хуудсыг нь үзвэл тоос дарчихсан ажээ.

	— Чи уншаагүй юм уу? гэхэд

	— Үгүй шүү гэв.

	Ольга тэгээд нухлагдсан хатгамалтай дэр, эмх замбараагүй байдал, тоосонд дарагдсан цонх, бичгийн ширээ зэргийг эргэцүүлэн харж, тоосонд дарагдсан хэдэн цаасыг хумьж, хатаж хоцорсон бэхийн сав дотор үзэг дүрж үзсэнээ Обломов руу гайхан харав.

	— Чи юү хийж байсан юм бэ? Чи юм уншиж, юм бичиж байсангүй шүү дээ? гэж тулган асуухад:

	— Үгүй, цаг бага байлаа. Өглөө босоод л өрөө тасалгаа цэвэрлэж саад болох юм. Тэгтэл өдрийн хоолны тухай яриа хөөрөөн болдог, тэгж байтал байрны эзэгтэйн хүүхдүүд ирж гэрийн даалгавраа шалгаж өгөөч гэнэ, тэгтэл ч хоол болох юм. Хоолны дараа тэгээд... хэдийд нь ном унших вэ дээ гэж түгдчин хариулав.

	— Хоолны дараа чи унтдаг байсан гэж Ольга маш баттай хэлсэнд Обломов минут хэртэй эргэлзсэнээ өөрийн эрхгүй хүлээж:

	— Унтдаг байсан гэв.

	— Юунд тэр вэ?

	— Цаг мөч өнгөрөөх гэж тэр. Чи надтай хамт байхгүй болохоор байж суухын эрхгүй уйтгартай байлаа гээд дуугүй болоход Ольга өөдөөс нь ширүүн харж байв.

	Тэгээд, 

	— Илья, тэр өдөр, цэцэрлэг дотор чи гэнэт сэргэж, амьдрахын хүслэн оргилж ирлээ гээд, намайг амьд явахынхаа хүслэн, зорилго мөн гэсэн. Тэгээд чи миний гарыг барьж, өөрийнхөө гар гэсэн, би тэр өдөр чиний амьдралын хань болохыг зөвшөөрсөн зэргийг чи одоо санаж байна уу? гэж төв өгүүллээ.

	— Түүнийг ер мартаж болох юм уу? Тэр явдал миний хамаг амьдралыг өөрчлөн эргүүлсэн биш бил үү? Миний хэр их жаргалтай сайхан байгааг чи харахгүй байна гэж үү?

	— Үгүй, харахгүй байна. Чи намайг мэхэлсэн байна, чи дахиад хуучин нойрмог байдалдаа орж эхэлжээ... гэж хүйтнээр дуугарсанд;

	— Мэхэлж гэнэ! Нүгэл шүү, Ольга минь! Бурхны нэр барьж андгайлахад, би одоо ч гэсэн ёроолгүй хавцал руу харайгаад орохоос буцахгүй!.. гэхэд;

	— Тийм ээ, тэр гүн хавцал чинь энд, хөл дор чинь байж байвал, харайх л байх гэж Ольга үгийг нь таслаад, — Харин гурван өдөр хойшлуулаад, ялангуяа тэр тухай Захар юм уу, Анисья элдэв юм ярьж гарах юм бол эргэцүүлж бодоод айчих вий... энэ чинь хайр сэтгэл огт биш ээ.

	Обломов үүнд хирдхийн, 

	— Чи миний хайр сэтгэлд эргэлзэж байна уу? Чиний төлөө биш, өөрийнхөө төлөө сэтгэл зовоод ингэж эг маг хийгээд байна гэж чи бодож байна уу? Чиний нэрийг хана хэрэм мэт батаар хамгаалж, элдэв муу хов жив чамд бүү дуулдаасай гээд би эх хүн шиг шөнө нойргүй зовж байна шүү дээ... Ольга минь! Чи нотолгоо шаардаад үз! Дахиад хэлэхэд, чи өөр хүнтэй жаргалтай сайхан байхаар юм аа гэвэл би үг дуугүй л чамаас холдож, байраа тавиад өгнө, чиний төлөө амиа өгөх хэрэгтэй болжээ гэвэл би дуртайяа өгнө шүү дээ! гэж үнэн голоосоо хэлэхдээ нулимс нь мэлтгэнэн байв.

	— Ингэх хэрэг огт алга, тийм юм шаардсан хүн ер үгүй! Чиний амийг үрээд би яах юм бэ? Чи зүгээр л хийвэл зохих юмыг хийж бай. Хийж болохын эцэсгүй юм уу, эсвэл хийгээд хийгээд хэрэггүй юм хийнэ гэж сайрхдаг бол ов зальтай хүмүүсийн бааш шүү дээ. Чи тийм овтой хүн биш ээ, би мэдэж байна, гэхдээ... гэтэл Обломов цааш нь:

	— Энэ хайр сэтгэл, сэтгэлийн зовлон миний биеийг хэр их муутгасан бэ гэдгийг чи мэдэхгүй... чамтай учирсан цагаас хойш над... юунаас өөр санаа ер төрдөггүй. Одоо ч гэсэн дахиад хэлэхэд миний амьд явахын ганц баяр баясгалан бол чи л юм. Чамайг үзэхээ больчихдог юм бол би хатаж үхэх юм уу, галзуурах хүн. Одоо бол би чамайг үзээд дотор тэнийж, юм харахтайгаа болж, энэ тэрийг мэдэрч байна, тэгээд чамтай уулзаж учраагүй өдрүүдэд миний уруу дорой болчихдогт чамд гайхах юм юу байна аа? Надад юм бүхэн санаанд таарахгүй, үргэлж уйтгар гунигтай байдаг, явж хийж байгаагаа ч анзаарч мэдэхгүй машин аятай болчих юм. Чи л энэ машины амь гол нь, хүч чадал нь юм гэж нэг сөхрөн, нэг босон байж ярилаа.

	Нүд нь тэр нэг өдөр цэцэрлэг дотор байсан шигээ гал цогтой болж, харцанд нь хийморь цог, зориг эрмэлзэл төрөв.

	— Одоо би чиний хаашаа яв гэсэн газар чинь явж, юу дуртайг чинь хийхэд бэлэн байна. Чамайг ингэж өөдөөс минь харж, юм ярьж, дуу дуулж байхад л би амьд хүн гэдгээ мэдэрч байх юм... 

	Обломовын ийнхүү үнэн сэтгэлээ уудлан ярихыг Ольга их л бодол болон төвөөр чагнах ажээ.

	— Илья, чи дуулж бай, чиний үнэн хайр сэтгэлтэйд би үнэмшдэг, мөн өөрөө чамд нөлөөлж чадахаа ч мэддэг. Чи юунд ингэж хулчганаж, эргэлзэхээс өөр аргагүй байдалд хүргэдэг юм бэ? Намайг чиний өөрийнхөө зорилго гэх мөртөө зорилгодоо хүрэхээр чи тун зориг муутай, алгуур явж байна. Гэтэл чиний явах зам бас их хол, чи надаас илүү, намайг хөтлөх хүн болох учиртай шүү дээ. Чамайг тийм хүн болно гэж би горьдож байна. Жаргалтай сайхан улсыг би үзсээн гээд Ольга санаа алдан, — Тэдний ажил төрөл гэдэг урагш хийморьтой, амгалан тайван байх нь хүртэл чинийхтэй адилгүй, ингэж толгойгоо унжуулахгүй юм билээ. Хараа нь хэзээ ч соргог, дөнгөж унтах төдий болоод л хөдөлж, юм хийж байдаг юм билээ. Чи тэгэхэд... үгүй энэ лав хайр сэтгэл биш байх, би чиний амьдралын зорилго гэдэг ч үгүй дэг... гээд эргэлзэн толгой сэгсрэв.

	Обломов Ольгагийн хөлд сөхрөн суугаад, сэтгэл ихэд догдолж, гарыг нь үнсэн байж:

	— Чи, чи мөн!.. ганц чи л мөн шүү! Бурхан минь ямар их сайхан юм бэ! Чамайг сэрсний дараа унтаж чамайг хууран мэхэлж, чиний дэргэд байж байгаад хүний дээд сайн хүн болохгүй байж болно гэж чи бодож байна уу? Чам шиг ийм бүсгүйн хайр сэтгэл хүнийг хэр их өөд татаж болдгийг та нар, Андрей та хоёр үзнэ ээ! гэхдээ нүд нь сэргэн гялалзана, — Чи хар л даа. Энэ минутад би сэргэн амь орж, хүн болоогүй байна гэж үү? Эндээс бушуухан явъя, холдъё! Би энд ганц минут чиг байж чадахгүй нь ээ, надад бүгчим муухай байна! гээд эргэн тойрон үнэхээр жигшсэн байртай харав. — Би өнөөдрийг ийм сэтгэлэгтэйгээр өнгөрөөе л дөө... Одоо намайг сэргээж байгаа энэ цог мөн маргааш... үүрдийн үүрд намайг ингэж сэргээж байгаасай! Гэтэл чамайг үгүй л бол миний энэ цог буурч, доошлоод явчих юм. Би одоо дахин амь орж, хүн боллоо. Би байна аа, Ольга, юу шиг... санагдах юм... Ольга, Ольга минь чи хорвоо ертөнц дээр хамгийн гуа сайхан хүн, чи бүсгүйчүүлийн дотроос хамгийн сайн, чи бол... чи байна аа!.. гэснээ, нүүрээ гарт нь наагаад нам болчхов. 

	Цааш нь хэлэх үг нэгэнт олдсонгүй. Оволзсон зүрхээ намдаах гэж гараараа дарж халуун хайрын нүдээр Ольга өөд шунан ширтээд нам болов.

	«Уян хонгор сэтгэлтэй юм даа!» гэж Ольгад бодогдоод байсан авч түрүүн цэцэрлэгт бодогдож байснаас нэг л ондоо ажээ. Ольга санаа алдаад, гүн бодолд автав.

	Тэгж байснаа санаа авч, 

	— Би явалгүй горьгүй нь ээ гэж эелдгээр хэлэв.

	Обломов ч мөн гэнэт сэхээ ороод орхилоо.

	— Чи ингээд, энд манайд байж байдаг! Манайд уу? гэхдээ нүдний нь гал цог даруй унтарч, ийш тийшээ хулчганасан байртай эргэцүүлэн харав. Амнаас нь халуун хайрын, зоримог үг нэгэнт гарахгүй боллоо.

	Яаран ухасхийж Ольгагийн малгай дээлийг шүүрэн авахдаа пальтог нь толгой дээр нь тавих ч гэж үзэв.

	Ольга үүнд инээд алдаад:

	— Миний төлөө бүү ай, манай эгч бүхэл өдөржингөө айлчлахаар явсан, намайг гэртээ үгүй байгааг ганцхан асрагч эх Катя хоёр л мэдэж байгаа. Намайг гаргаж өг дөө гэв.

	Ингээд Ольга гараа Обломовт өгч сугадуулахдаа шударга журамтайгаа мэдэх тул сэтгэл бардам, зовох юмгүй амгалан явж нохой дэвхцэх боргоох, хашаагаар гараад сүйхэндээ суун явж одов.

	Байрны эзэгтэйн суудаг талаас хүмүүсийн толгой цухуйхын дээр, суваг дотроос Анисьягийн толгой цухалзана.

	Сүйх тэрэг гудамжны булангаар тойрмогц Анисья ирээд 

	— Хурган чих ер алга, ойр хавийн захыг цөм гүйцээгээд ирлээ гэв. 

	Захар гурван цагийн дараа сая ирээд өдөр шөнө хэртэй унтлаа.

	Обломов өрөөн дотуураа удтал нааш цааш сэтгэл хөөрөн алхахдаа хөл газар хүрэхгүй байсан аятай, хөлийнхөө чимээг ч дуулахгүй байв.

	Амь гол, аз жаргалыг нь аваад хөдөлсөн сүйх тэрэгний дугуйн чахнах дуу намдаад орхихын хамт сэтгэл түгших нь зогсож, нуруу нь тэнийж, толгойгоо өргөв. Царай нүүр нь дахин цог хийморьтой болон гэрэл орж үнэнхүү жаргалтай сайхан, сэтгэл уярсандаа нүдэнд нь нулимс мэлтгэнэжээ. Бие махбод нь нэг л таатай дулаан, хөнгөн, сэргэлэн оргиод байх ажээ. Түрүүчийн адилаар, хол газар, Штольц руу, хөдөө тосгон руу Ольгатай хоёул яваад өгөөмөр, хөдөө тал ой модоор явж зугаалмаар, ажлынхаа өрөөнд ганцаараа орж суугаад ажил хиймээр, Рыбинскийн буудал руу биеэрээ явж, зам тавимаар, саяхан гараад олны анхаарал татсаар байгаа шинэ номыг уншиж, өнөөдөртөө явж дуурь үзмээр дахин санагдаж ирэв.

	Үгүй нээрээ сайхан аа, Ольга манайд ирээд, дараа нь би Ольгагийнд очоод, орой хоёул дуурь үзэх юм аа. Өдөр тэгээд л бүтнээрээ зөв зүйтэй өнгөрнө гэсэн үг! Ингэж амьдарвал ухаан санаа нь нарийн, гүнзгий саруул хурц бөгөөд идэр залуугийн хүч чадал нь оргилсон Ольгагийн энэ цэвэр нандин байр орчинд нь автагдан өөд татагдвал амьд явахад яасан сайхан хөнгөн шингэн юм бэ. Алхаж гишгэхэд хүртэл жигүүр ургасан адил, хүнд өргүүлээд яваа юм шиг санагдах юм.

	Бүсгүй хүний уян хонгор, гуа сайхны эрхшээл дуусаж, эр хүний эрхшээл эхэлдэг тэр байдал өөд урагшаа! Урагшаа! Өөдөө гар! Сэргэ! гэж Ольга түүнийг урагш дуудаж байв.

	Ольга яагаад амьдралыг ийм саруул сайхнаар ухаж чадна вэ! Энэхүү нарийн төвөгтэй амьдралд өөрийнхөө замыг яасан сайн олж мөн миний замыг зөн бэлгээрээ яасан сайн гадарлана вэ. Бид хоёрын амьдрал нэгэн мөрөн болон нийлж, би Ольгагаа хөтөлж, дагуулж явах учиртай юм аа.

	Миний хүч чадал, оюун ухааны хэрийг Ольга мэдэж, юү хийж чадахыг харж байгаа болохоор, хөтлөн дагуулж эхлэхийг минь хүлцэнгүйеэ хүлээж байгаа юм байна. Ольга ямар гайхалтай хүн бэ! Юманд сийрэг, аймхай хулчгар биш, эгэл энгийн мөртөө зоримог, амьдрал шиг л ганцхан тохиолдох бүсгүй юм!

	Ингээд өрөөгөө эргэцүүлэн харснаа 

	— Энд нээрэн яасан өөдгүй байна! Тэр сайхан дагина энэ муухай намагт залран ирээд, үүнийг ариутгаж өглөө гэв.

	Ольгагийн сууж байсан сандал руу энхрийлэн хартал, сандлын хажууд шалан дээр жижигхээн хөөрхөн бээлий байж байхыг гэнэт үзээд нүд нь гялалзав.

	— Сайн ёр! Хайртын минь хайр сэтгэлийн бэлгэ тэмдэг! Оо! гэж тачаадан дуу алдаад бээлийг уруулдаа чанга наалдуулав.

	Байрны эзэгтэй үүдээр шагайж, 

	— Гаднаас нэг хүн худалдах бөс эд авчирчээ, үзэхгүй юү, хэрэг болохгүй сэн бол уу? гэж асуув.

	Обломов хариуд нь

	— Дуулгасанд баярлалаа гэж хааш хэрэг дуугараад, эзэгтэйн тохой руу харах ч бодол төрсөнгүй, — Ажил ихтэй байна, уучилна уу гэлээ. Тэгээд зуны бүх явдлыг нэг нэггүй дурсан санаж, мод бүр, бут бүгдийг хэлж ярилцсан үг бүхнийг эргүүлж санаад, тэр жаргалыг эдэлж байсан цагийнхаасаа илүү ихээр таалан үнэлэв.

	Өөрийн эрхгүй биеэ барьж чадахаа болиод дуу дуулж Анисьятай яриа үүсгэн, хүүхэд үгүй гэж тоглоом хийгээд хүүхэд төрмөгц нь өөрөө загалмай зүүж өгнө гэж ам өгөв. Машатай бөөн шуугиан үймээн дэгдээсэнд, эзэгтэй шагайгаад Машаг хүний ажилд бүү саад хийгээд бай гэж хөөж гаргалаа.

	Өдрийн үлдсэн хагаст сэтгэл нь улам ч их сэргэж хөөрлөө. Ольга хачин их зугаа наргиантай, дуу дуулж байлаа.

	Дараа явж дуурь дуулахыг үзэв, дараа нь Ольгагийнд цай ууж бэйл, Ольга, Ольгагийн эгчтэй дөрвүүлээ яриа дэлгэж дотно сайхан юм ярилцаад Обломов өөрийгөө чухам нэг энэ гэр бүлийн хүн гэж мэдэрч байв. Ганцаараа хохийж яваад юу хийх вэ, одоо өөрт нь ирж байх газар байна амьдралаа, овоо урагштай болгож байна, сэтгэл тэжээх, баяр баясгалан болсон хүн бий, ийм байна гэдэг ер яасан сайхан юм бэ?

	Обломов шөнөдөө бага унтаж, Ольгагийн өгүүлсэн номыг уншсаар бүтэн хагас ном уншиж орхижээ. «Маргааш тосгоноос захидал ирэх ёстой» гэж бодоод зүрх нь цохилов. Ашгүй нэг зүрх нь цохилох боллоо.

	 

	 

	VIII

	Маргааш нь Захар өрөө цэвэрлэж байгаад бичгийн ширээн дээрээс жижигхэн бээлий олоод, удтал эргэцүүлэн үзэж байснаа инээвхийлэн Обломовт өглөө.

	— Янз нь Ильинская авхай мартчихжээ дээ гэв.

	— Муу чөтгөр! гэж Илья Ильич хашхираад бээлийг угз татан авч, — Худлаа бүү ярь! Юуны чинь Ильинская авхай! Тэр чинь дэлгүүрийн үйлчин хүүхэн цамц тааруулж үзэх гэж ирсэн юм. Чи ийм дэмий юм зохиож яаж зүрхлэв, хө! гэхэд Захар хариуд нь:

	— Юу чөтгөр гэж? Юу би тэгж зохиогоод орхив оо? Тэр эгзэгтэйхэн яриа болоод л байна шүү дээ... гэв.

	— Юу гэж ярьж байна аа? гэж Обломов асуув.

	— Яах вэ, Ильинская авхай нэг хүүхэнтэй ирсэн л гэж байна билээ.

	Обломов үүнд маш хэлмэгдэн, 

	— Бурхан минь, тэд нар Ильинская авхайг яаж таньдаг юм бэ? Чи юм уу, Анисья л дэмий юм донгоссон байна... гэв.

	Гэнэт Анисья хаалганы завсраар бүсэлхийгээ хүртэл шагайгаад:

	— Захар Трофимович, таны ингэж дэмий юм ярьдаг чинь нүгэл шүү. Эзэн та үүний үгийг бүү сонс, хэн ч юу ч ярьсан юм байхгүй шүү. Бурхан гэрч байна... гэлээ.

	— За, за, за! гэж Захар өөдөөс нь шивгэнэн зандраад, тохойгоороо цээж рүү нь ёврон, — Чи бас л хэрэгтэй хэрэггүй юманд оролцох санаатай байна уу? гэв. Анисья алга боллоо. Обломов хоёр гараа зангидан Захарыг занаад, эзэгтэйн суух өрөөний үүдийг яаран онгойлгов. Агафья Матвеевна шалан дээр суугаад хуучин авдар доторх элдэв новш янзалж байв. Эзэгтэйн хажууд бөөн даавууны өөдөс, хөвөн, хуучин хувцас, товч, ангийн үсний өөдөс овоолоостой харагдана.

	Обломов догдолсон боловч эелдэг дуугаар, 

	— Ингэхэд манай эд нар элдэв дэмий юм чалчдаг юм. Та битгий итгэж үзээрэй дээ гэж гуйв.

	— Би ер юм дуулаагүй шүү, юү тэгж дэмий яриад байгаа юм бэ? гэхэд нь Обломов хариуд нь:

	— Өчигдөр манайд ирсэн хүний тухай. Нэг авхай ирсэн болгож ярьсан байна... гэвэл эзэгтэй өөдөөс нь

	— Хөлсөөр сууж байгаа хүн дээр хэн нь ирнэ, бидэнд ямар хамаатай байх билээ гэлээ.

	— Үгүй, та үүнд битгий үнэмшиж үзээрэй. Оргүй дэмий гүтгэлэг. Ямар ч авхай ирсэн явдал байхгүй. Зүгээр л цамц оёдог оёдолчин бүсгүй ирсэн юм. Өмсүүлж үзэх гэж ирсэн юм... 

	Эзэгтэй үгийг нь даруй тосон авч, 

	— Та хаана цамц захиалж оёулдаг юм бэ? Танд ямар хүн цамц оёж өгдөг юм? гэж асуув.

	— Франц дэлгүүрт... 

	— Та аваад ирэхээр нь надад үзүүлээрэй. Миний танил нэг хоёр бүсгүй ямар ч францчуудын оёж чадахгүй сайхан цамц оёдог юм. Тэдний оёсныг үзсэн. Метлинск гүнд авчирч үзүүлж байсан юм даг. Өөр тэгж оёх хүн ер үгүй. Таны энэ өмсөөд байгаа... юу ч биш

	— За би мартахгүй ээ. Ганцхан та үнэхээр авхай хүн ирсэн гэж бүү үнэмшиж үзээрэй.

	— Айлын хүн дээр хэн ирнэ вэ, бидэнд ямар хамаа байна даа. Авхай хүн ч байлаа гэсэн тэр дээ.

	Обломов үүнийг няцаан, 

	— Үгүй үгүй! Хаанаас даа, та минь Захарын ярианд байгаа тэр авхай чинь лут том биетэй, бүдүүн дуутай хүн байхгүй юу. Тэгэхэд энэ оёдолчин бүсгүйн ярихыг та дуул аа биз дээ? Нарийхан аятайхан дуутай хүн байсан. Бүү л тийм дэмий юм бодож үзээрэй.

	Ингээд гарахад нь эзэгтэй, 

	— Бидэнд ямар хамаа байх вэ. Та тэгээд цамц оёулах хэрэг гарахаараа надад марталгүй хэлж үзээрэй, манай хоёр танил хэнээс ч илүү сайхан цамц оёдог юм... Тэдний нэр нь Лизавета Николаевна, Марья Николаевна гэдэг юм гэв.

	— Тэгье тэгье, би огт мартахгүй, ганцхан та л битгий үнэмшиж үзээрэй дээ.

	Ингээд Обломов өрөөндөө орж хувцсаа өмсөөд Ольгагийнх руу явлаа.

	Орой гэртээ иртэл, тосгон дахь нөгөө ажил төрлөө итгэмжлэн даалгасан хөршөөс нь ирсэн захидал ширээн дээр байж байв.

	Обломов дэн рүү ухасхийж очиж захидлыг уншиж үзээд урам нь хугарчихлаа.

	Ажил төрлөө өөр хүнд итгэмжлэн даалгахыг гуйя, би өөрөө бөөн ажилд дарагдаж орхиод үнэндээ танай эдлэнг сайн харж чадахгүй байна. Уул нь та өөрөө ирвэл дээр санж, ирж эндээ суух юм бол бүр ч сайн байх сан. Уул эдлэн чинь аятайхан боловч ажил төрөл нь их задгайрчээ. Юуны өмнө алба татварыг нарийн сайн хуваарилж оногдуулбал зохих авч эзэнгүй болохоор тэгэхийн арга алга. Тариачид нь эх захгүй болж гүйцсэн ахлагчид нь шинэ захирагчийн үгэнд ордоггүй, хуучин нь баахан овжин бололтой, сайн харж байхгүй бол горьгүй хүн байна. Орлогын хэмжээг тодорхойлж болохгүй байна. Одоогийн энэ замбараагүй байдалд, та биеэрээ байж гэмээ нь гурван мянган рублийн орлого олж чадах болов уу. Би ургацыг л тооцон бодож байна, татварт бол найдлага бага, тариачдыг захиргаатай болгоод, татварын дутууг ялган тогтоох хэрэгтэй байна. Эд бүгдийг хийхэд гурван сар хэрэгтэй. Ургац сайн гарсан, худалдах үед нь та өөрөө харж хянаж байвал овоо үнэ хүргэж, хаврын эхэн, дунд сарын үеэр мөнгөтэй болох болов уу. Одоогоор бол бэлэн мөнгө юу ч байхгүй. Верхлевоор дайруулж зам тавих, гүүр барих гэж байсны тухайд гэвэл танаас би удтал хариу авалгүй байгаад өөрөө Одонцов, Беловодов нартай нийлэн эндээсээ Нелька хүртэл зам тавих болсон. Тэгэхлээр Обломовка, замаас хол зайдуу үлдэнэ. Эцэст нь гуйхад, та түргэхэн л ирж үз. Гурван сар хэртэй хугацааны дотор ирэх жилд хэр орлого олж болохыг мэдэж болох вий. Жич одоо сонгууль болж байна, та хошууны шүүгчээр сонгогдохоор нэрээ дэвшүүлэх юм биш үү? Даруйхан ирж үз. Танай байшин их мууджээ. (Захидлын сүүлч рүү нэмж бичсэн байв)... тэнд хүн суухад аюултай болсон байхлаар нь мал адуулагч нэг бүсгүй, хөгшин хөтөч, мөн хоёр ганц бие бүсгүйг эндээс гарч жижиг байшинд ор гэсэн» гэж хөршийн хүн бичжээ.

	Захидалд, хэдий хэр ургац авч хэдий хэрийг нь нөөцөлж хэдий хэрийг нь худалдахаар зэхсэн зэрэг аж ахуйн тооцоо бүхий зурвас хавсаргажээ.

	«Бэлэн мөнгө юү ч байхгүй, гурван сар, өөрөө ир, тариачдын учрыг олох, хэр зэрэг орлого орохыг мэдэх, сонгуулиар алба хаах» гэсэн бөөн юм Обломовыг хий юм шиг тойроод авлаа. Чухамхүү харанхуй шөнө ой дотор орчхоод мод бүрийн цаана, бут бүхний ард араатан, дээрэмчин, үхдэл хүүр нуугдаад байх шиг санагдан айдас хүрдэгтэй адил болчихлоо.

	— Үгүй энэ чинь шившгийн хэрэг болж байна, би ингэж чадуулахгүй шүү! гэж Обломов амандаа үглэн тэр хий юмнуудын учрыг олох гэж мэрийнэ. 

	Гэвч аймхай хүн дутуу аньсан нүдээрээ хий юмыг олж харах гээд чадахгүй улам айж гол руу нь хүйтэн оргин гар хөл нь сулраад явчихдагтай адил болоод байв.

	Обломов ер нь юу гэж найдаж байсан хүн бэ? гэвэл, захидал дотор хэдий хэр орлого авахыг нь тодорхой бичсэн байна тэгэхдээ нэлээд их, зургаа... долоон мянгын дайтай юм байх, байшин нь овоо зүгээр, арга тасрахад шинэ байшин барьтал суучхаж болохоор байгаа гэх байх; эцэст нь итгэмжилсэн хүн гурав дөрвөн мянган рубль ирүүлэх байх гэж найдаж байжээ. Ер нь гэхэд л захидал дотор, Ольгагийн зурвастай адил баяр баясгалан, инээд хайр дурлал байх юм боджээ.

	Өрөөн дотуур хөл газар хүрэхгүй хөөрөн холхихоо больж, Анисьятай тоглоом тохуу хийхээ зогсож, хэтийн сайхан жаргалаа бодон сэтгэл догдлохоо нэгэнт байжээ. Эд бүхнийг гурван сарын хугацаагаар хойшлуулах ёстой байлаа. Үгүй! Гурван сарын дотор зөвхөн ажил төрлийнхөө учрыг олж эдлэнтэйгээ танилцана. Хурим тэгэхэд... 

	— Хуримын тухай жилээс наана бодохын ч хэрэг алга. Тийм ээ, тийм, жилийн дараа, наана нь яах ч үгүй гэж хирдхийн дуугарав. Төлөвлөгөөгөө бичиж дуусгах хэрэгтэй, уран барилгачинтай тохиролцох учиртай, дараа нь... дараа нь... гээд бодохоос санаа алдав.

	«Зээлье» гэдэг бодол гялсхийн орж ирсэн боловч тэр санааг орхив.

	— Яаж болох вэ! Хугацаанд нь өгч чадахгүй бол яана? Ажил төрөл урагштай болж өгөхгүй бол өрийн хэрэгт ороод, өнөө хүртэл цэвэр ариун байсан Обломовынхны нэрийг гутаана... Бурхны аврал! Тэгвэл хамаг нэр төр амгалан тайван байдал бүрмөсөн алдагдана... үгүй, болохгүй. Бусад улс л тэгж өр тавьчхаад, сүүлд нь үйлээ үзэж, чөтгөрт хөөгдсөн юм шиг ажиллаж байг. Өр гэдэг чинь үнэхээр мөнгөнөөс өөр юугаар ч хөөж тонилгож болдоггүй ад чөтгөр мөн дөө!

	Насан туршаа хүний юмаар хүүдгэнэж явдаг золиг эрчүүл байдаг, баруун солгойгүй баахан хүний юм авч орхиод, ажрах ч үгүй явдаг юм тэд ер нь яаж тайван унтаж, хоолой руу нь юм орж байдаг юм бэ, бүү мэд. Өр гэдэг хэцүү. Өр тавьсны эцэст нэг бол ялтны адил зогсоо чөлөөгүй хөдлөх, үгүй бол нэр төрөө алдахад хүрнэ.

	Тосгоноо барьцаанд өгдөг юм бил үү? Үгүй энэ чинь мөн л ялгаагүй хойшлуулж, аргалж болшгүй өр шүү дээ. Жил болгон өр төлөх болно, аягүй бол амин тэжээлд юм үлдэхгүй байх аа.

	Жаргах цаг дахиад бүтэн жилээр холдов. Обломов гаслан, орон дээрээ унаад өгөх шахсанаа гэнэт санаа аваад босов. Үгүй Ольга юу гэж ярилаа? Эр хүн шиг байхыг гуйж, хүч чадалд минь найдсан биш бил үү? Намайг биеэ татаж аван өөдөө гараад, өөрийгөө мөн өөд татах, замыг нь заалгаж, урагш нь хөтлөх хань болно гэж хүлээж байгаа шүү дээ! Тийм шүү, үнэн! Тэгэхлээр юунаас эхлэх вэ? гэж бодлоо.

	Ийнхүү бодол болж, гэнэт духаа алгадаад, эзэгтэйн өрөө рүү орж, 

	— Танай ах гэртээ байгаа болов уу? гэж асуув.

	— Гэртээ бий, унтахаар хэвтчихсэн шүү дээ.

	— Тэгвэл маргааш манайд орно уу гэх үгүй юү, надад уулзах хэрэг байна гэж Обломов хэлэв.

	 

	 

	IX

	Байрны эзэгтэйн ах түрүүчийн адил хулгасхийн орж ирээд сандал дээр болгоомжтойёо сууж, гараа ханцуйндаа нуугаад Илья Ильичийн юу гэхийг хүлээв.

	— Түрүүн нэг итгэмжилсэн бичиг явуулсан шүү дээ түүний хариуд би тосгоноос аягүй захидал авлаа. Та уншиж үзэхгүй юү гэж Обломов хэллээ.

	Иван Матвеевич захидлыг аваад сурмагаар гүйлгэн уншихад гар нь үл мэдэг чичрэх ажээ. Уншиж гүйцэн захидлыг ширээн дээр тавиад гараа ардаа нуучхав.

	— Одоо юу хийвэл дээр байх гэж та бодож байна? гэж Обломовыг асуухад:

	— Тэр хүн таныг биеэр ир гэсэн байна шүү дээ, гэж Иван Матвеев дуугараад, — Яах вэ, мянга хоёр зуун мод гэдэг ч бас гайгүй. Долоо хоногийн дараа замтай болно, тэгэхлээр явахгүй юу даа гэв.

	— Би зам явахгүй байсаар бүр төсөөрч орхисон. Явж сураагүй, дээр нь бас өвлийн цагт, үнэнээ хэлэхэд надад хүнд л байх сан. Би юу яамаар л... байх юм. Тэгээд ч тосгонд ганцаараа байна гэдэг сүрхий уйтгартай шүү дээ.

	— Танайд татвар төлөх өрх олон бий юү? гэж Иван Матвеевич асуулаа.

	— Үгүй мэдэхгүй, тосгонд очоогүй байсаар удаж байна.

	— Мэдэж байлгүй болохгүй, тэгэхгүй бол яаж болох вэ? Хэдий хэр орлого орохыг мэдэж болохгүй шүү дээ.

	— Тийм ээ, мэдэж л байгууштай. Хөршийн хүн ч мөн тэгж бичсэн байна. Ганцхан энэ чинь одоо өвөл болоод ирлээ шүү дээ гэж Обломов хэлэв.

	— Та ер хэдий хэр татвар авна байх гэж бодож байгаа юм бэ? гэхэд:

	— Татвар уу? Ер нь... үгүй надад энд нэг газрын хуваарь байсан юм сан... дээр үед Штольц хийж өгсөн юм. Одоо болоход хэцүү болчихсон байх аа. Захар нэг юм руу шургуулчихсан байж таарна. Би сүүлд үзүүлье, нэг өрхөөс гучин рубль шиг санагдаж байна гэв.

	— Таны тариачид чинь ямаршуу вэ дээ? Амьдрал нь хэр зэрэг вэ? Баян уу ядуу юу, хоосорч гүйцсэн улс уу? Эзний ажилд хэр вэ? гэж Иван Матвеевич асуув.

	— Ингэхэд байна шүү... гээд Обломов түүн рүү ойртож очин, албаны хүрмийнх нь энгэрээс итгэмжилсэн байртай барихад, Иван МаТвеевич годхийн бослоо.

	Гэвч Обломов түүнийг дахин суулгалаа.

	— Ингэхэд эзний ажил гэж юу юм, хөдөөгийн ажил төрөл ер нь ямаршуу байдаг юм, баян тариачин, ядуу тариачин гэж ямар байдгийг мэддэггүй. Тариа будааны хэмжээ, үнэ цэнэ, аль сард чухам юуг нь тарьдаг, хураадаг, хэдийд худалддаг, би баян хүн үү, ядуу хүн үү, жилийн дараа би хоолтой байх юм уу, бадар барихад хүрэх юм уу ер мэдэхгүй гэж Обломов гутрангуй дуугараад, Иван Матвеевичийн албаны хүрмийн энгэрийг тавиад, хойшоо ухран, — Иймд та намайг хүүхэд шиг бодоод л зааж зөвлөж өгөөч... гэж шивгэнэн учирлав.

	Иван Матвеевич өндийж, нэг гараа ардаа, нөгөө гараа энгэрийнхээ цаагуур хийгээд инээмсэглэх янзтай болон, 

	— Яаж болох вэ, мэдэж байх хэрэгтэй. Газрын эзэн хүн эдлэнгээ сайн мэдэж, захирч чаддаг байх ёстой... гэж сургамжлан өгүүлэв.

	— Аа би үүнийг мэддэггүй юм. Болбол та надад заагаад өгөөч гэхэд

	— Би энэ талаар оролдож яваагүй, учир мэдсэн улстай зөвлөх хэрэгтэй юм... Харин захидалд чинь... гээд Иван Матвеевич дунд хуруугаараа хумсыг нь доош харуулан захидлын мөрийг зааж, — Таныг сонгуулиар алба хаахгүй юу гэсэн байна шүү дээ. Тун таатай ажил! Тэндээ сууж хошууны шүүхэд алба хааж тэр зуур ажил төрөлтэйгөө танилцаад авах сан гэв.

	Обломов Иван Матвеевич рүү бүр тулж очоод, дахин бараг шивнэх шахуугаар, 

	— Хошууны шүүх гэж юү байдаг юм, тэнд юү хийдэг, яаж алба хаадгийг би мэдэхгүй шүү дээ гэж нухацтай хэлэв.

	— Дороо сурчихна. Та энд албан газарт алба хааж байсан шүү дээ. Аль ч газрын ажил, хэлбэр нь л жаахан ялгаатай болохоос, ерөнхийдөө адилхан. Хаана чиг л эх зохионо, тодорхойлолт тогтоол бичнэ. Нарийн бичгийн дарга л олигтойхон байвал боллоо, танд сэтгэл зовох юм байхгүй шүү дээ. Эндхийн албан газарт ажил төрөл яаж явуулдгийг л мэддэг бол... гэхэд Обломов нэгэн аяар:

	— Эндхийн албан газарт ажил төрөл яаж явуулдгийг би мэдэхгүй шүү дээ гэв.

	Иван Матвеевич Обломов өөд нөгөө овжин айхавтар харцаа чулуудаад, дуугүй болов.

	— Дандаа ном уншсаар байгаад л тэр биз дээ гэж түрүүчийнх шигээ хүлцэнгүйгээр инээмсэглэв.

	— Ном гэнэ шүү! гэж Обломов дургүйцэн гутрах байртай дуугараад дуугүй болчхов.

	Энэ жижиг түшмэлийн өмнө сэтгэлийнхээ гүнийг уудлан гаргая гэвэл нэгд зүрхлэхгүйн дээр эвгүй байлаа. «Би ном ч уншсан юм байхгүй» гэж дотор нь бодогдсон боловч амнаас нь гарсангүй, гүнээ санаа алдана.

	Обломов дотроо номын тухай бодсон хариуг Иван Матвеевич гадарлах шиг болж, 

	— Нэг юм хийхгүй... юу яавал... ч болохгүй шүү дээ гэв.

	— Юу ч хийхгүй байж болдог юм. Үүний амьд нотолгоо нь би биеэрээ байж байна даа. Иван Матвеевич! Би гэдэг хүн ер нь хэн юм бэ? Юу юм? Та Захараас очоод асуувал «эзэн» л гэх байх. Үнэхээр ч би эзэн хүн, хийж чаддаг ажил надад байхгүй. Та хийж мэддэг бол хийгээд өгөөч, чадвал тус болж үзээч, хөлс шанд нь юу дуртайгаа аваарай. Эрдэмтэй байхын хэрэг ийм юм чинь! гээд Обломов өрөөн дотуур холхиж гарлаа. 

	Иван Матвеевич байрандаа зогсоод, Обломовын явсан булан руу бүхий биеэрээ даган эргэнэ. Хоёулаа хэсэг зуур дуугүй байлаа.

	Обломов дахин түшмэлийн өмнө ирж зогсоод, 

	— Та хаана сургууль хийсэн хүн бэ? гэж асуув.

	— Уул нь дунд сургуулиас эхэлсэн. Тэгтэл эцэг маань зургаадугаар ангиас гаргаж аваад албанд оруулчихсан юм. Нэг их сүрхий эрдэмсээд байх юм бидэнд юу байх вэ дээ. Унших, бичих, хэлний зүй, дөрвөн аргын тоо, энэ л шүү дээ. Цаашаа үзсэн юм үгүй. Арай чарай хийж энэ ажил төрлийн баримжааг олоод л аргацаасан болж байна. Та бүхэн бол өөр хэрэг, жинхэнэ шинжлэх ухаан гэгчийг үзсэн улс... гэлээ.

	Обломов үүнийг зөвшөөрч санаа алдаад, 

	— Тийм ээ. Бид үнэхээр дээд тоо, улс төрийн эдийн засгийн ухаан, хууль цаазын ухааныг үзсэн боловч, ажил төрөлд мэргэжсэнгүй. Харж байгаа биз дээ, дээд тоо үзсэн хэр нь эдлэнгээсээ авах орлогын хэмжээг мэдэхгүй сууж байна. Урьд тосгондоо очоод, гэр орон, эдлэн, ойр орчноо эргэцүүлээд харахад нөгөө заалгасан номтой ер нийцэхгүй байсан. Улс төрийн эдийн засгийн ухаан заалгасны ачаар хүний зэрэгт хүрэх санаатай наашаа ирсэн юм... тэгтэл сурсан ном маань алсдаа хөгшин болсон хойно л хэрэг болж юу магад, юуны өмнө хэргэм тушаалтай болох хэрэгтэй, үүний тулд ганцхан л бичиг бичдэг байх хэрэгтэй гэсэн. Тэгээд л би ажил төрөлд дасаж чадалгүй, зүгээр нэг баян хүн болчихсон юм. Та харин ажил төрлийн учрыг мэдэх болсон юм байна, тэгэхлээр яавал зохихыг шийдэж үз гэхэд Иван Матвеевич жаал азнаад:

	— Болно доо, гайгүй гэж эцэстээ дуугарав. Обломов өөдөөс нь харж зогсоод юу гэхийг нь хүлээнэ.

	— Энэ бүх ажлыг мэдэх сайн хүнд даалгаад, итгэмжлэх бичгийг тэр хүний нэр дээр болгож болно гэж Иван Матвеевичийг хэлэхэд, Обломов хариуд нь:

	— Тийм хүн хаанаас олох вэ гэлээ.

	— Надтай цуг ажил хийдэг Исай Фомич Затертый гэдэг нэг хүн бий. Тэр хүн хэдий ээрүү боловч ажил төрөл мэддэг, ажилсаг юм. Гурван жил нэг том эдлэн захирч байсан юм гэтэл эзэн нь ээрүү гээд халчихсан юм гэнэ билээ. Тэгээд манайд орж алба хааж байгаа юм.

	— Итгэж болохоор хүн үү дээ?

	— Бүү сэтгэл зов, дээд зэргийн шударга хүн! Итгэмжилсэн хүнийхээ таалалд нийцүүлэх гэж өөрийнхөө юу байдгийг ч гэсэн үрчихээс буцахгүй хүн. Манайд арван хоёр дахь жилдээ алба хааж байгаа юм.

	— Тэгээд алба хааж байгаа юм бол яаж явах хүн бэ?

	— Зүгээр, дөрвөн сарын чөлөө авна биз. Та шийдэж л үз, тэгвэл би тэр хүнийг дагуулаад ирнэ. Тэр ямар зүгээр явах гэж байгаа биш дээ.

	— Хаанаас даа гэж Обломов мөн батлав.

	— Та түүнд замын зардал, хоногийн хоол хүнсний зардал олгоод, ажил төрөл дуусмагц олгох шагналаа мөн ярилцаад тохирч орхи, зүгээр, явалгүй яадаг юм.

	— Би танд их баярлалаа, намайг та бөөн бэрхшээлээс гаргаж өглөө гээд Обломов түүнтэй гар барьж, — Хэн гэдэг билээ тэр хүнийг чинь? гэв.

	— Исай Фомич Затертый. Би маргааш тэр хүнтэй ярина гээд Иван Матвеевич гараа нөгөө талынхаа ханцуйны нударгаар яаран арчаад, Обломовын гарыг барьснаа яаравчлан ханцуйндаа нуучхав.

	— Тэгж үз, ирж хоол ид, тэгээд ярилцъя. Танд тун их гялайлаа! гээд Иван Матвеевичийг Обломов үүд хүртэл гаргаж өгөв.

	 

	 

	X

	Мөн өдрийн орой, нэг тал нь Обломовын суудаг гудамж руу, нөгөө нь голын эрэг рүү харсан, хоёр давхар байшингийн, дээд давхрын нэг өрөөнд Иван Матвеевич, Тарантьев хоёр сууж байлаа. Энэ байшин буудал нэртэй бөгөөд үүдэн дээр нь цаг ямагт хэдэн хоосон тэрэг зогсож, хөтөч нар доод давхарт цай ууж суудаг билээ. Дээд давхар нь Выборгийн хавийн «Ихэст» зориулагдсан юм байжээ.

	Иван Матвеевич, Тарантьев хоёрын өмнө цай, шил дарс тавиастай байна.

	— Жинхэнэ ямайскийн дарс гээд Иван Матвеевич чичгэнэн байж өөртөө дарс аягалаад, — Түнш минь, гололгүй ууж үз гэв.

	Тарантьев хариуд нь, 

	— Үнэнээ хэлбэл дайлахаас ч өөр аргагүй шүү, тийм биз? Байшинг өмхрөөд унатал ийм сайн хүн ирж суухгүй байсан шүү дээ гэлээ.

	Иван Матвеевич үүнд, 

	— Үнэн, үнэн. Хэрэв ажил хэрэг бүтээд, Затертыг тосгон руу явдаг юм бол наргих цаг ирнэ ээ! гэлээ.

	— Түнш чи жаахан гар чангатай юм байна шүү. Ийм амар хүнээс тавин рубль авна гэдэг. Жаал чангаахаас өөр арга алга аа гэж Тарантьев хэлэхэд, 

	— Айгаад байна шүү. Өөр газар нүүнэ гэж айлгасан гэж Иван Матвеевич хэлэв.

	— За боль доо чи, иймэрхүү юманд лут гэгддэг хүн шүү дээ! Тэр хаашаа явдаг юм бэ? Түүний чинь одоо хөөгөөд ч гаргахгүй байх аа.

	— Хурим болох гээд байгаа шүү дээ? Гэрлэх л гэж байгаа юм гэнэ гэхэд Тарантьев тачигнатал хөхрөв.

	— Обломов гэрлэх юм гэнэ! Гэрлэхгүй гээд мөрийцөх үү? Унтахдаа хүртэл тэр чинь Захараар туслалцуулдаг хүн шүү дээ, гэрлэх шүү бас!.. Өнөө хүртэл би дандаа л түүнд ач тус болсоор ирсэн. Үгүй намайг байгаагүй бол тэр чинь, найз минь өлсөөд үхэх юм уу, шоронд орчих байсан хүн. Харгалзагч ороод ирэх юм уу,  байрны эзэн юм асуух зэрэгт ер даан ч хариугүй, бүгдийг би л хийнэ. Мэдэх юм ер гүй дээ... гэхэд

	— Огт байхгүй юм. Хошууны шүүхэд юү хийдгийг мэдэхгүй, мөн албан газарт яадгийг мэдэхгүй гэнэ. Тариачид нь ямаршуу байдалтайг ч мэдэхгүй юм. Ухаан нь хаашаа орчихсон хүн бэ? Бүр инээд хүрсэн шүү... 

	— Үгүй нөгөө гэрээ, ямаршуу гэрээ байгууллаа? Ээ дээ, Иван Матвеевич цаас цоохорлохдоо чи ч мөн чадамгай юм даа хө, нээрээ шүү! Талийгаач эцэг л санаанд орох юм! Би ч бас яггүй байсан юм сан, одоо больжээ, аргагүй л нэг барилаа алдчихаж. Юм бичих гээд суухаар нүднээс нулимс гоожоод эхлэх юм. Уншилгүй гарын үсэг тавиад орхисон шүү дээ, тэгсэн чинь түүн дотор ногооны газар, морины саравч, агуулах газрууд хүртэл орсон байж байдаг.

	Тийм ээ, түнш минь, бичиг цаас уншилгүй гарын үсэг зурдаг тэнэгүүд орос оронд үгүй болчхоогүй цагт бид аятайхан амь зууж болно. Одоо ч тэгээд бас л тун бэрх болж дээ. Өвгөдийн үгийг дуулахад огт өөр байж шүү. Олны дунд үзэгдэлгүй Выборгийн энэ талд суугаад байвал, яах вэ, амь зуулга хүрээд, идэх талх хүрэлцээтэй л байх болно. Харин Литейнын гудамжинд сууж, хивс мэвстэй, баян тарган бүсгүйтэй сууж, үр хүүхдээ ихэс дээдсийн зэрэгт хүргэнэ гэдэг цаг ч нэгэнт өнгөрчээ. Нүүр царай чинь өөдтэй биш, хуруу хумс чинь улаан, архи юунд уудаг юм гэх болжээ... үгүй архи уухгүй яаж байх юм бэ? Уухгүй байгаад үз л дээ! Зарц нараас дор байна, одоо цагийн зарц ч ийм гутал өмсдөггүй, цамцаа өдөр болгон сольдог гэх юм. Хүмүүжил нь өөр, дандаа муусайн жулдрай жаалууд дээгүүр гарчхаад маяглаж, францаар ном уншиж, францаар ярих болжээ... гэхэд Тарантьев:

	— Тэгээд ажил төрөл мэдэх юм байхгүй... гэж үг нэмэрлэв.

	— Үгүй найз минь, мэдэж байна. Ажил төрлийг одоо өөрөөр явуулах болж. Алив бүхнийг амар хялбар болгох гэж оролдоод биднийг хөөдөх болж. Ингэж бичсэний хэрэггүй, дэмий л хуулж цаг үрж байна, хялбараар хийчхэж болохтой байна... гээд л хорлоод байх болжээ.

	— Үгүй гэрээнд гарын үсэг зурсан шүү дээ. Учрыг нь олоогүй! гэж Тарантьев хэлэхэд найз нь:

	— Тэр ч цэвэрхэн бүтсэн юм аа, уучихъя, түнш минь! Затертыг Обломовка эдлэн рүү явуулъя, жаал ээрүүтээд орхиг, тэгээд өвлөх улсад нь яах вэ юү үлдэнэ... гэв.

	— Юу л үлдвэл үлдэг, өвлөх улс нь ч тэгээд хаа хамаагүй холын ураг төрөл байх юм чинь! гэж Тарантьев хэлэв.

	— Ганцхан тэр хуримаас л айгаад байна даа! гэж Иван Матвеевичийг хэлэхэд:

	— Бүү ай гэж байна шүү, чамд. Миний хэлснийг хараад л байгаарай гайгүй гэв.

	Иван Матвеевич үүнд хөгжилтэйгөөр хариу марган, 

	— Тийм үү дээ, ер? Үгүй тэр чинь манай дүүгээс бас нүдээ салгахгүй болчихсон байдаг шүү... гэж шивнэв.

	Тарантьев ихэд гайхаж, 

	— Юу гэнэ ээ, чи? гэв.

	— Дуугүй л байж үз! Яахын аргагүй үнэн шүү... 

	Тарантьев арайхийн сэхээ авч, 

	— За найз минь, энэ чинь миний зүүдэнд ч орохооргүй хэрэг байна. Дүү чинь тэгээд яаж байх юм?

	— Дүү яах вэ. Чи өөрөө түүнийг мэднэ хойно доо гээд ширээ шаав.

	— Өөрийнхөө ашиг хонжоог бодож чадахаар амьтан биш. Ердөө л үхэр шиг хүн шүү дээ. Овьёосонд тавьчихсан морь шиг цохиод ч авсан, тэврээд ч авсан таалж л байх юм чинь. Өөр бүсгүй байсан бол уу, хөөрхий! Яах вэ, бид нүд алдалгүй ажиглана, энэ юү болох шинжтэй байгааг чи мэдэж байна уу ер! гэв.

	 

	 

	XI

	«Дахиад дөрвөн сар, бүтэн дөрвөн сарын турш хавчлагад байж, нууц далдуур уулзаж учран, бусдын сэжиглэсэн царай, инээмсэглэлийг тэсвэрлэх хэрэгтэй болж байна. Бурхан минь! Энэ ер хэзээ нэг дуусдаг юм бол? Ольга тэгэхэд өнөө маргааш гэж яаруулж сандруулах болно. Тун ч эршүүд, чигээрээ хүн юм даа. Ольгад юм үнэмшүүлэх гэдэг бэрх...» гэж Обломов Ольгагийнд шатаар өгсөж явах зуураа бодож явав.

	Ольгагийн өрөөнд бараг хүртлээ ер хүнтэй дайралдсангүй. Ольга унтлагынхаа өрөөний наадах зочдын жижиг өрөөнд суугаад нэг ном их л шохоорхон уншиж сууна.

	Обломов гэнэт өмнө нь очсонд Ольга цочсон боловч эелдгээр инээмсэглэж өөдөөс нь гараа сарвайлаа. Гэхдээ нүдний нь харц номоо гүйцээн уншиж байгаа мэт хайнгуут байв.

	— Чи ганцаараа байгаа юм уу? гэж Обломовыг асуухад;

	— Тийм ээ. Эгч, Хааны суурин руу явчихсан. Намайг цуг явъя гэсэн. Бид бараг л хоёулхнаа үдийн хоол иднэ. Ганцхан Марья Семеновна ирнэ, тэргүй бол би чамайг хүлээж авч чадахгүйд хүрэх байсан. Өнөөдөр чи эгчтэй ярьж чадахгүй, харин маргааш... гээд инээмсэглэснээ, — Би өнөөдөр Хааны суурин руу явчихвал яах байсан бэ? гэж тоглоомоор асуув.

	Обломов юм дуугарсангүй.

	— Чи юунд сэтгэл зов оо вэ? гэж Ольгаг дахин асуухад;

	— Би тосгоноос захидал авлаа гэж Обломов уруу царайлан дуугарав.

	— Захидал чинь хаана байна. Наана чинь байна уу? гэхэд Обломов захидлыг гаргаж өгөв.

	Ольга захидлыг авч үзсэнээ, 

	— Би юү ч гаргахгүй юм байна гэсэнд Обломов захиаг аваад дуудаж өгөв. 

	Ольга бодол болж жаал дуугүй байснаа:

	— Одоо тэгээд яах вэ? гэлээ.

	— Өнөөдөр би байрныхаа эзэгтэйн ахтай ярилцсан. Исай Фомич Затертый гэдэг нэг хүнийг итгэмжил гэж зөвлөж байна. Энэ ажлыг би тэр хүнд л даалгахаас даа... гэхэд Ольга гайхаж:

	— Үл таних, хүний хүнд үү? Алба татвар авах, тариачдын учрыг олох, тариа, будаа худалдах ажлыг харж хянах... ер нь... гэж дургүйцэхэд, Обломов өөдөөс нь:

	— Эзэгтэйн ах тэр хүнийг тун шударга цагаан, арван хоёр жил цуг алба хааж байгаа хүн гэсэн... ганцхан л жаахан ээрдэг юм гэнэ.

	— Таны тэр байрны эзэгтэйн чинь ах өөрөө ямар хүн юм дээ? Тэр хүнийг чи мэдэх юм уу?

	— Үгүй. Их л ажил төрөлч, тохитой хүн шиг санагдах юм. Тэгээд ч би гэрт нь сууж байна, хуурч мэхлэхээс зовох юм байгаа биз дээ гэв.

	Ольга дуугүй болж, доош харан сууна.

	— Үгүй бол өөрөө явж болох юм. Үнэнээ хэлэхэд би явах дургүй байна. Би хол явахаас бүр хойргошиж орхисон. Ялангуяа өвлийн цагт... ерөөсөө явж үзээгүй шүү дээ, гэж Обломов хэллээ.

	Ольга доош харсан хэвээрээ л шаахайныхаа хошууг л хөдөлгөнө.

	Обломов цаашаа, 

	— Би явлаа ч гэсэн урагштай юм ерөөсөө болохгүй. Би ажил бүтээж чадахгүй. Тариачид намайг мэхэлчихнэ, ахлагч юу дуртайгаа л хэлнэ, би яах вэ, тэр бүгдэд итгэх л ёстой болно. Мөнгө ч мөн өөрсдийнхөө дураар л өгнө. Андрей энд байхаа ч яав даа, бүгдийг бүтээгээд өгөх сөн гэв.

	Ольга инээвхийлэв. Чухамдаа ганц уруул нь инээвхийлэх төлөвтэй болсноос биш, сэтгэл нь, дотор нь аягүй байв. Өрөөсөн нүдээ ялихгүй жийхайлган цонхоор харж, гадуур өнгөрч буй сүйх тэрэг нэг бүрийг ажиглана.

	— Ингэхэд тэр итгэмжлэх хүн маань, урьд нэг том эдлэн захирч байсан юм гэнэ. Тэгтэл эдлэнгийн эзэн нь түүнийг ердөө л ээрүү гээд халчихсан юм байх. Би тэр хүнд итгэмжлэх бичиг, нөгөө төлөвлөгөөгөө өгнө, тэр хүн байшин барихад орох юмыг худалдаж аваад, тариачдаас татвар цуглуулж, тариа буудайг худалдаад, мөнгө авч ирэг, тэгэхээр... ингээд чамайг орхиж явах хэрэггүйд би хэчнээн их баярлаж байна вэ, хонгор Ольга минь гээд гарыг нь үнссэнээ, — Холдоод явбал би чадахгүй байсан шүү. Чамгүйгээр ганцаараа тосгонд байх гэдэг чинь аюул шүү. Ганцхан одоо бид тун болгоомжтой байлгүй горьгүй шүү дээ гэлээ.

	Үүнд Ольга өөдөөс нь томоор хараад, юу гэхийг нь хүлээв.

	— Тийм шүү, нээрэн гэж Обломов алгуураар, бараг ээрэх шахан хэлсэн нь, — Хааяа нэг л уулзаж байя; өчигдөр манайд дахиад яриа гарсан, бүр эзэгтэйнд тэр шүү... үүнд би дургүй байна... хамаг ажил төрөл бүтэж, итгэмжилсэн хүн байшин бариулах болж, мөнгө аваад ирэхийн хамтад эд бүгд ганц жилийн дотор дуусна биз... тэгэхэд л хагацаж холдох гэж байхгүй болно, хоёулаа хамаг учраа эгчид чинь хэлээд л... тэгээд л... 

	Гэнэт хартал, Ольга ухаан алдчихсан, толгой нь хажуу тийшээ унжаад, хөхөрсөн уруулын нь цаанаас шүд нь ил гарсан байлаа.

	«Ажил төрөл бүтээд, итгэмжилсэн хүн байшин бариулах болж...» гэхэд Ольгагийн царай зэвхийрээд, үгний нь сүүлийг эс дуулсныг Обломов хэт санаашран баярласандаа болоод ажсангүй тул

	— Ольга!.. Бурхан минь, дотор нь муухай болчихжээ! гээд хонхны сэжмээс татав.

	Катяг гүйж ирэхэд, 

	— Авхайн бие муу байна. Бушуухан ус, спирт авч ир!.. гэв.

	— Бурхан минь, өглөөний турш хэчнээн сайхан ааштай байсан юм сан... юу болж орхив доо? гэж Катя эгчийн нь ширээн дээрээс спирт авч ирээд, авхайдаа ус уулгах гэж сандчих зуураа үглэнэ.

	Ольга ухаан орж, зөөлөн сандлаасаа Катя, Обломов хоёроор түшүүлэн босож, унтах өрөө рүүгээ гуйвсаар оров.

	— Сэтгэл үймэрчихлээ, одоохон зүгээр болно гайгүй. Катя чи үүд хаа, та хүлээж бай, би дотроо жаал онгойхоор гарч ирье гэв.

	Обломов ганцаараа үлдээд үүдэнд чихээ нааж үзээд, мөн цоожны нүхээр шагайсан боловч үзэж сонссон юмгүй.

	Хагас цагийн дараа хонгилоор явж, зарц охидын өрөө рүү очоод Катягаас авхай нь ямар байгааг асуув.

	Катя үүнд, 

	— Гайгүй, авхайтан хажуулсан. Намайг гарч бай гэнэ билээ. Дахиад ороход авхайтан зөөлөн сандал дээр сууж байсан.

	Обломов зочдын өрөөнд эргэж ирээд дахин үүдээр чагнаж, завсраар нь шагайсан боловч юм олж сонссонгүй.

	Хуруугаараа аяархан тогшоод үзвэл, хариу юм дуугарсангүй.

	Тэгээд сууж бодолд автлаа. 

	Энэ бүтэн хагас цагийн дотор Обломов их юм эргэцүүлэн бодож, санаа бодолд нь их эргэлт гаран, ажил төрлөө шинээр шийдлээ. Эцсийн эцэст өөрөө итгэмжилсэн хүнийхээ хамт тосгон руу явах, түүнээсээ урьд Ольгагийн эгчтэй ярьж, Ольгатай ханилан суух зөвшөөрөл гуйж, ёс төрөө хийчхээд явахаар шийдэв. Иван Герасимовичийг гуйж байр олуулах, хурим хийхэд орох цөөн мөнгө хүнээс зээлэх юм бил үү гэж бодов.

	Тэр өрийг талх тариа худалдаад орох орлогоос төлж болох юм. Би ер юундаа ингэтэл гутарчхав аа. Юмны байр ганцхан л минутад яасан их өөрөөр тусгагдах болно вэ. Тосгонд очоод, итгэмжилсэн хүнтэйгээ хоёул тариачдаас татвар хураана. Эцэст нь Штольцод захидал бичнэ. Штольц мөнгө өгнө. Дараа нь өөрөө ирээд Обломовкийг үүнээс цаашгүй сайхан янзалж өгнө. Газар сайгүй зам гүүр тавьж, сургууль соёл байгуулна... тэнд Ольга бид хоёр... бурхан минь, жаргал гэдэг чинь энэ шүү дээ!.. эд бүгд ер яагаад толгойд минь орж ирсэнгүй вэ.

	Дотор гэнэт онгойж хөгжилтэй сайхан болоод, өрөөний нэг булангаас, нөгөө булан хүртэл холхин, хөөрсөндөө золтой л хашхирчихсангүй. Ольгагийн үүд рүү очоод сэргэж хөгжсөн дуугаар:

	— Ольга, Ольга! Намайг та одоо юу хэлнэ гэж бодож байна! Таны санаанд яасан ч орохгүй дээ... гэж уруулаа цоожны нүхэнд наалдуулан аяархан дуудав.

	Өнөөдөр ч Ольгагийнхаас явалгүй байж эгчийг нь хүлээгээд «Өнөөдөртөө эгчид нь дуулгаад, эндээс сүй тавьсан хүн нь болчхоод явъя» гэж шийдэв.

	Үүд алгуур нээгдэн Ольга орж ирлээ. Обломов өөдөөс нь нэг хараад л баярлаж хөөрсөн сэтгэл дээр нь ус асгарсан мэт дотор нь палхийгээд явчхав. Ольга жаахан хөгширсөн ч юм шиг харагдана. Царай нь цонхигор боловч нүд нь гялалзана. Тас жимийсэн уруул царай, нүүрний нь байдлыг харвал дотоод сэтгэлийнхээ үймрээг өнгөний хүйтэн төв, амгалан байраар далдалсан нь илт ажээ.

	Харц нь нэг юмыг хатуу шийдсэн байртай, чухам юу болохыг Обломов мэдээгүй хэдий боловч, зүрх нь урьд хожид цохилж байгаагүйгээрээ цохилов. Иймэрхүү минут Обломовын амьдралд тохиолдож явсангүй ажээ.

	— Ингэхэд, үгүй над руу битгий ингэж хар даа Ольга, аймаар байна. Би өөрөөр шийдлээ. Ажил төрлөө огт ондоогоор хийх хэрэгтэй юм байна... гээд ярьснаа, Ольгагийн харц, уруул, хөмсөгний хөдөлгөөн сэлтийн цаад шинэ санааг ухах гэж дотроо оролдон, дуу нь алгуур намдав, — Би өөрөө итгэмжилсэн хүнтэйгээ цуг тосгон руу явж... юу яахаар... шийдлээ... гэж дуулдах төдий шивнэв.

	Ольга өөдөөс нь хий юм шиг таг дуугүй, гөлрөн ширтэнэ.

	Ямаршуу үг дуулах болсноо Обломов бүүр түүр гадарлаад, малгайгаа барьж авсан боловч асууя гэхээс зүрхлэхгүй, эцсийн муухай үг, магадгүй эргэж буцалтгүй үг дуулна вий гэхээс дотор нь харлаж байв. 

	Эцэстээ биеэ хүчлэн байж, хоолой нь зангиран:

	— Одоо өөр болж байна уу, тийм үү? гэж асуулаа.

	Ольга тийм гэж хүлцэнгүй царайтай толгойгоо алгуур дохив. Обломов санааг нь үүнээс түрүүнд гадарласан хэдий боловч царай нь айхтар цонхийчхоод, өмнө нь зогссоор л байлаа.

	Ольгагийн царай гуниглангуй боловч, тун амгалан, хөдөлгөөнгүй нь чулуун хөшөөтэй адил харагдана. Хүний сэтгэл санаа гэнэт ихэд гутрах юм уу, нэг зүйл дээр төвлөрөх үед хүн хоромхон зуур л ийнхүү ер бусын амгалан болж чаддаг билээ. Ольгагийн байдал нь шархаа цусыг нь тогтоон базаж байгаад, хэлэх юмаа гүйцээж хэлээд үхэх гэж байгаа хүнтэй төстэй байв.

	— Чи намайг үзэн ядах болохгүй биз? гэж Обломовыг асуухад:

	— Яалаа гэж тэр бил ээ? гэж Ольга сулхан дуугарав.

	— Чамд өдий их гай зовлон учруулсанд... 

	— Чи ямар гай зовлон учруулсан юм бэ?

	— Чамд хайр сэтгэлтэй байсан. Энэ чинь чухамдаа доромжлол шүү дээ! гэхэд Ольга өрөвдөх байртай инээмсэглэв.

	Обломов уруугаа харчхаад, 

	— Мөн өөрөө эндүүрч байсандаа... гэхдээ хожим сэхээ ороод чамайг ичих, харамсах болно гэдгийг урьдчилан сануулж байсныг минь бодоод намайг чи уучилж болох болов уу... гэв.

	— Надад харамсаж байгаа юм алга: Ганцхан надад тун, тун ч хүнд байна... гээд үгээ таслан амьсгаа авав.

	Обломов хариуд нь:

	— Надад улам ч хүнд байна. Гэхдээ яах вэ, энэ бол миний өөрийн хохь, харин чи юунд ингэж шанална вэ? гэв.

	— Би бардам зантайнхаа төлөөсийг эдэлж байна. Өөрийнхөө хүчинд хэтэрхий итгэжээ. Би үүнд л алдсанаас биш, чиний бодож байгаа тэр талаар алдсан юмгүй. Би идэрхэн залуу, гуа сайхан хүний тухай санааширдаггүй хүн. Чамайг сэргээж чадна, миний төлөө амьдраад, цовоо сэргэлэн явах болно гэж би боддог байсан. Гэтэл чи аль эрт үхчихсэн хүн юм байж. Би ингэж эндүүрнэ гэж бодолгүй горьдож, найдсаар яваа юм... тэгтэл ийм байдаг байжээ!.. арайхийн үгээ гүйцээгээд хүндээр санаа алдлаа.

	Ольга дуугүй болоод суув. Цааш нь гутрангуй дуугаар:

	— Би зогсож чадахгүй нь ээ, хөл чичрээд байна. Миний ингэж оролдож чармайхад бул чулуу ч билээ амь ормоор болсон. Одоо юу ч хийхгүй, ганц ч алхам хийхгүй. Зуны цэцэрлэгт ч хүртэл очихгүй. Юу ч хийсэн хэрэг алга, чи нэгэнт үхчихжээ!.. Илья чи мөн ингэж бодож байгаа биз дээ? гэж жаахан азнасхийснээ асуугаад, — Намайг бардам зангаасаа болоод юм уу, маяг ааш гаргаад өөрөөсөө холдсон гэж чи хэдийд ч зэмлэхгүй биз? гэв.

	Обломов үүнд толгой сэгсэрлээ.

	— Бидэнд үүнээс өөр арга зам үлдсэнгүй, ямар ч найдлага алга гэдэгт чи үнэмшиж байна уу? гэж Ольгаг асуухад;

	— Тийм ээ, энэ үнэн... гэхдээ юу байж болох юм аа... нэг жилийн дараа... гээд амьдын жаргал эдлэх хамаг горьдлогоо бүрмөсөн тас цохиж шийдэхгүй түгдчив.

	— Нэг жилийн дараа чи ажил төрөл, амьдралаа цэгцэлж чадна гэж бодож байна гэж үү? Сайн бод л доо! гэж Ольга хэллээ.

	Обломов үүнд санаа алдаад дотроо элдвийг бодон эргэлзэв. Ийнхүү эргэлзэж байгааг нь Ольга царайгаар нь мэдээд:

	— Чи дуулж бай, сая би ээжийнхээ зургийг удтал ширтээд, ээжийнхээ харцнаас хүч чадал, зөвлөгөө авах шиг боллоо. Хэрэв чи одоо шударга журамт хүний хуваарь... Илья минь, бид тоглож байгаа хүүхдүүд биш, бүхэл бүтэн амьдралын хэрэг гэдгийг санаж үзээрэй! Чи дотроо, чин сэтгэлээсээ нэг сайхан тунгаагаад үз. Тэгээд бүхэл бүтэн амьдралын туршид хүн болоод явж чадах нь уу, үгүй юү гэдгээ хэл, чамайг би сайн мэднэ, чиний үгэнд итгэе. Чи миний хэрэгтэй хүн болж чадах юм уу? Чиний намайг сайн мэдэх болохоор миний юү гэх гэж байгааг мэдэж байгаа шүү дээ. Чи сайн бодож үзээд зоригтойгоор чадна гэж хэлбэл би саяныхаа шийдвэрийг буцааж авъя, май миний гар энэ байна, хаана дуртай газарт чинь очъё. Гадаадад, тосгонд, Выборгийн тэндэх байранд чинь чиг хамаагүй цуг явъя! гэхэд Обломов дуугүй байв.

	— Өөрт чинь хэчнээн хайртай сайн байдгийг чи мэддэг сэн бол... гэхэд Ольга үгийг нь тасалж, бараг хүйтнээр: — Би хайр сэтгэлийн тухай ам андгай тавихыг чинь дуулъя гээгүй, товчхон шулуухан хариу хүлээж байна гэлээ.

	— Намайг бүү шаналаа даа, Ольга! гэж Обломов гутрангуй дуугаар гуйлаа.

	— За тэгээд Илья, миний зөв үү, буруу юу? гэхэд Обломов зориг шийдэж:

	— Тийм ээ, чиний зөв! гэж тод дуугарав.

	— За тэгвэл чамайг энд байгааг чинь, миний ингэж гутарсныг хүн үзээгүй нь дээр, чи явбал дээр болжээ гэж Ольга хэлсэн боловч Обломов зогссоор л байлаа.

	— Чи ингээд гэрлэчихлээ гэвэл дараа нь яах байсан бэ? гэж асуухад нь Обломов юм дуугарсангүй.

	— Чи нойрмог байдалдаа өдрөөс өдөрт л улам гүнзгий автагдах болно, тийм биз? Би тэгэхэд яах вэ? Миний сэтгэл санаа хөгширч өгөхгүй, би өөрөө хэдийд ч зүг амгалан суух сан гэхгүй хүн. Чи бид хоёр бол өдөр хоног л өнгөрөөж, төдийд бурхан багшийн мэндэлсний баяр, дараа нь тийм баяр болно гэж л хүлээдэг, айлд хааяа айлчилдаг, бүжиг хийдэг, бодох санах юмгүй, орой унтахдаа энэ өдөр амгалан өнгөрлөө гэж бурханд залбираад, өглөө босохдоо өнөөдөр л өчигдөртэй адил байгаасай гэж хүсдэг... иймэрхүү л янзаар хорвоог элээх улс шүү дээ, тийм биз? Энэ чинь тэгээд амьдарч байгаа хэрэг үү дээ? Би үүнд чинь хатаад үхчихнэ ээ... юуны тулд тэр вэ, Илья? Чи өөрөө тэгээд жаргалтай байх юм уу... 

	Обломов машид шаналсан байраар адар өөд хараад, зайлах, зугтаахыг мэрийвч хөл нь хөдөлж болсонгүй. Юм хэлье гэтэл ам нь хачин хатаж, хэл нь хөшчихөөд, хоолой нь зангирчихжээ. Ольгагийн өөдөөс гараа сунгаад:

	— За тэгэхлээр... гэж дорой дуугаар эхэлснээ гүйцээж чадалгүй «уучлаарай» гэсэн байртай харав.

	Ольга ч мөн нэг юм хэлэх гэснээ юү ч хэлсэнгүй, сунгасан гар нь Обломовт хүрэлгүй уначхав. Өөрөө мөн «ингээд хагацъя» гэж хэлэх гэсэн боловч хоолой нь хэлж дуусаагүй байхад зангираад муухай дуугарчхав. Царай нь хачин болж ирээд Обломовын мөрөн дээр гараа тавьж, толгойгоо наагаад асгартал уйлчхав. Ольгагийн сэтгэлээ чангалан байсан юмсыг гараас нь булаагаад авчих мэт, цэцэрхэж байсан авхай үгүй болоод, зовлондоо өөрийн эрхгүй автсан ердийн нэг бүсгүй болчхов.

	Уйлах зуураа, 

	— Хагацъя даа ингээд, хагацъя... гэж хүчлэн дуугарлаа.

	Обломов дуугүй зогсож Ольгагийн уйлахыг чагнан, тайтгаруулж зүрхлэхгүй байв. Өөрийгөө ч, Ольгаг ч өрөвдөх сэтгэл дотор нь төрсөнгүй, өөрөө л чухамдаа өрөвдмөөр амьтан болжээ. Ольга зөөлөн сандал дээр ойчоод, алчуураар нүүрээ таглаж, ширээ тохойлдоод гашуунаар уйлна. Энэ нь зун тэр нэг цэцэрлэг доторх шиг түргэн өнгөрөх, цаг зуурын зовлонгоос болсон гэнэтийн халуун нулимстай адилгүй, намрын цаг тариалангийн талбайг хайр найргүй услах хүйтэн борооны дусал мэт гутралын нулимс ажээ.

	Обломов эцэстээ ам нээж, 

	— Ольга, чи юунд биеэ ингэж зовооно вэ? Надад чи сайн юм, чи хагацахын хүнд зовлонг даахгүй! Намайг энэ байгаа чигээр минь хань нөхрөө болгон аваад, миний өөдтэй сайн талыг бодон хайрлаж яваач гэхэд, Ольга толгойгоо өндийлгөлгүй хэвээр сэгсрэв.

	Дараа хүчлэн байж, 

	— Үгүй... үгүй... миний төлөө... миний энэ зовлонгийн тухайд санаа бүү зов. Би энэ зовлонгоо нэг сайн уйлж гаргаад, дахиж ер уйлахгүй. Одоо харин уйлахад бүү саад бол... явж үз... үгүй, байз, жаахан азна!.. бурхан намайг цээрлүүлж байна!.. Миний дотор яасан их харлана вэ, зүрхний энүүхэнд, гол харлаад байх юм... гээд дахин эхэр татан уйлчихлаа.

	— Наад зовлон чинь арилахгүй байгаад бие чинь муудвал яана? Иймэрхүү нулимс хүнд хортой байдаг. Ольга, ариун дагина минь, бүү уйл... эд бүгдийг мартаж үз... гэхэд:

	— Үгүй, би зүгээр уйлъя! Би ирээдүйг бодож уйлаагүй, өнгөрсөнд харамсан уйлж байна. Тэр маань «гандаад өнгөрчихлөө...» Энэ чинь би биш түрүүчийн явдлын дуртгал ийнхүү уйлж байгаа хэрэг!.. зун цаг... цэцэрлэг... чи санаж байна уу? Манай нөгөө зам, голт борын цэцэг... сэлт надад хайран байна. Эд бүгд сэтгэлд минь нэгэнт хадагдаж орхисон юм, хуу татаад хаяхад хэцүү байна!.. гэж Ольга арайхийн дуугараад, цөхрөн гашуудаж толгой сэгсрэн, сэгсрэн уйлна.

	— Үгүй яасан хэцүү юм бэ? Дотор ямар их шаналах юм бэ! гэж дахин давтан гашуудахад, Обломов гэнэт хирдхийж:

	— Чи үхчихвэл яах юм бэ? Ольга минь, бодож үзээч... гэтэл, Ольга толгойгоо өргөж, нулимсныхаа цаанаас Обломов руу эгцлэн харахыг хичээн байж үгийг нь таслан, 

	— Үгүй. Чамайг өөрийнхөө санасан шигээ хүн болно гээд, Штольцын ярьдаг шиг, бид хоёрын санаанаасаа зохиосон хүн шиг болно гэж бодчихоод, түүнд чинь л сайн байжээ гэдгээ би саяхан ойлгосон юм. Би ирээдүйн Обломовт хайртай сайн байсан юм бил ээ! Илья, чи номхон, шударга, хонгор зөөлөн сэтгэлтэй хүн. Тагтаа шиг толгойгоо далавчин дороо хийчхээд, өөр бодох хүсэх юм юу ч үгүй, нэгэн дээврийн дор насан туршаа янаглалцан суухыг хүсэх хүн... би тийм хүн биш, энэ чинь надад чамлалтай, надад өөр бус юм бас хэрэгтэй, чухам юу вэ гэвэл би өөрөө ч мэдэхгүй! Чухам юу ингэж надад дутагдаад байгааг хэлж зааж ярьж өгөөд, тэр бүгдийг надад өгч намайг... юу яаж чадах уу?.. хонгор сэтгэл ч яах вэ... тийм сэтгэлгүй хүн хаана байх билээ гэв.

	Энэ үгийг сонсоод Обломовын хөл чичирч, зөөлөн сандал дээр суугаад гар, духаа алчуураар арчлаа. Үг үнэхээр хатуу байсан бөгөөд Обломовын тухайд айхтар оносон болохоор дотор нь халуун оргиж, нуруу руу нь хүйт даах шиг болжээ. Үгийн хариуд Обломов өрөвдөлтэй хачин инээмсэглэсэн нь хувцас хунаргүйгээрээ хүнд дайруулсан гуйлгачин адил эмзэглэж ичсэн байртай ажээ. Ийнхүү яах ч чадалгүй дэмий инээмсэглэсэн болж, сэтгэл ихэд догдолсон, гомдож гутарсандаа бие нь сулбайн суухдаа, «Тийм ээ тийм, би ядуу, өрөвдөлтэй, гуйлгачин... хэл, хэл намайг сайн хэл!..» гэсэн байртай харна.

	Ольга тун айхтар хорон үг хэлчихсэнээ гэнэт мэдээд, Обломовыг ухасхийн тэвэрч аваад!

	— Намайг уучилж үз найз минь! гэж үнэн голоосоо, энхрийлэн дуугараад, — Би юү хэлж байгаагаа мэдэхгүй байна. Тэнэг амьтан! Саяны хэлсэн бүхнийг март, бүх юм хуучнаараа байг, түрүүчийнхээрээ л үлдэг... гэтэл Обломов гэнэт босоод, гараа шийдэмгийгээр дохиж сэтгэлийн нь үгийг таслаад:

	— Үгүй, хэвээрээ үлдээд юү хийх вэ. Үнэн үг хэлсэндээ сэтгэл бүү зов, би үүнийг чинь дуулах ёстой хүн... гэж гутрангуй дуугарав.

	— Би ер хий юм бодож, хоосон санаашрагч этгээд юм. Бусад хүн, Сонечка яагаад жаргалтай байдаг юм бэ... гээд Ольга уйлчхав.

	Нойтон алчуураа гартаа үнгэж сууснаа гэнэт шийдэж, 

	— Яв, яв! Би тэсэхгүй нь ээ, өнгөрсөн явдал маань надад одоогоор чухаг сайхан санагдсан хэвээрээ байгаа юм шүү гээд дахин эхэр татан уйлснаа нуух гэж алчуураар нүүрээ таглав.

	— Юунаас болж хамаг юм ингэж балрав аа? гэж Ольга толгойгоо өргөн асуув. — Илья, чамд хэний хараал хүрчихсэн юм бэ? Чи юү хийсэн хүн бэ? Чи санаа сайнтай, ухаалаг, хонгор зөөлөн сэтгэлтэй сайн хүн атлаа ... ингээд дуусаж байдаг! Юу чамайг ингэж алав аа? Энэ гай зовлонг нэрлэх нэр алга аа... гэхэд

	Обломов дуулдах төдийгөөр

	— Нэртэй юм аа! гэв.

	Ольга нулимс дүүрэн мэлтгэнэсэн нүдээрээ өөдөөс нь гайхаж асуух байртай харлаа.

	— Үүний нэр нь Обломовжих! гэдэг юм гэж шивнээд, Ольгагийн гарыг авч үнсэх гэсэн боловч чадсангүй, уруулдаа чанга наахад, халуун нулимс нь авхайн гар дээр дусав. Ингээд дээшээ харалгүй, Ольгагаас царайгаа буруулсаар эргээд гарч одов.

	 

	 

	XII

	Обломов өдөржин хаагуур тэнэж юү хийснийг бүү мэд, гэртээ шөнө болсон хойно сая ирлээ. Гадаа хаалга цохиж нохой хуцахыг эзэгтэй түрүүлж дуулаад, Анисья, Захар хоёрыг татаж сэрээж, эзэн тань ирлээ гэв.

	Захар хувцсыг нь тайлж, гутлыг нь суга татан аваад халаад нөмрүүлж байгааг Обломов бараг анзаарахгүй байлаа.

	Халаадыг сая хараад л, 

	— Энэ чинь юү вэ? гэж асуувал Захар хариуд нь:

	— Эзэгтэй өнөөдөр авчирсан юм. Угаагаад сайхан болчихсон байна билээ гэв.

	Обломов зөөлөн сандал дээр суусан чигээрээ сууна.

	Орчны нь юм бүхэн бүүдийн нойронд автлаа. Обломов шанаагаа тулж суугаад харанхуй болж байгаа, цагны цохиж байгааг ч анзааралгүй суусаар байх бөгөөд, толгойд нь элдвийн бүүр түүр санаа бодол орж, тэнгэрийн үүл мэт зорилго, уялдаа авцалдаагүй үймрэх боловч нэг нь ч ухаанд нь тогтож өгөхгүй ажээ.

	Сэтгэл зүрх нь харлаж гүйцээд, хэсэг зууртаа хов хоосон болжээ. Санаа бодол нь цэгцэрч, амьдрал хэв журамдаа орон, хурж хуримталсан амьдралын хүчин хэвийн журмаар үргэлжлэн явах болтол нэлээд цаг орохоор болжээ.

	Энэ явдал Обломовт үнэхээр хүнд цохилт болсон тул өөрийн нь бие бялдар, ядарч зүдэрсэн эсэхээ мэдрэхийг болиод, юу ч бодогдож шаардагдахгүй байлаа. Өдөр хоногоор чулуу шиг хөдлөлгүй хэвтэх юм уу, өдөр хоногоор машин шиг явж, хөдөлж чадахаар байв.

	Зовлонд учирсан хүн нэг бол шаналан шаналсаар зовлондоо дасан дааж гарахтай болоход, бие махбод нь ч мөн алгуураар хэвийнхээ байдалд эргэж ордог, үгүй бол зовлондоо автан нуга дарагдаад, сэргэж чадахгүй болдог. Гэхдээ энэ нь уул учирсан гай зовлонгийн хэр байдал, хүний өөрийн нь зан төрхөөс хамаардаг билээ.

	Обломов хаана сууж байгаа, ер нь сууж ч байгаа юм уу, үгүй юү гэдгээ мэдэхгүй, хий гөлрөн байхдаа, аажмаар гэгээ гарахыг ч ажсангүй: мөн эмгэний хуурай ханиах, гадаа хашаанд, хашаа харгалзагч мод хагалах, гэр дотор хөл хөдөлгөөн болж эхлэх чимээ дуулдавч ой тойнд нь хүрэхгүй, байрны эзэгтэй, Акулина хоёр зах руу яваад өгөх, цонхон доогуур цагаан дугтуй гялсхийгээд өнгөрөх зэрэг нүдэнд нь өртөвч, үл анзаарах ажээ.

	Хэдий тахиа дуугарч, нохой хуцаж, үүд хаалга чахравч Обломов энэ хөшчихсөн байдлаасаа гарахгүй байлаа. Аяга шаазан дуугарч, халуун тогоотой цай буцлав.

	Тэгж байтал арван цагийн алдад Захар тавиурынхаа үзүүрээр үүд түлхэж орж ирээд, сурсан зангаараа хөлөөрөө хойш нь тийрэн хаачих гэсэн авч, аанай л хий өшиглөчхөв. Гэхдээ удаан жилийн туршлага, мөн Анисья араас нь харж байгаа, нэг л юм унагаад орхивол гүйж ирж ичээх болно гэж зовсондоо болоод юм унагаалгүй шүү өнгөрлөө.

	Сахлаа тавиуртаа хүргэн тонгойж тас тэврэн гэтсээр эзнийхээ оронд тулж очоод, орны дэргэдэх ширээн дээр аягыг нь тавиад, эзнийгээ сэрээе гэтэл ор хураалттай янзаараа, эзэн нь алга байдаг юм байж.

	Захар цочин зогтустал аяга шалан дээр тасхийж, хойноос нь чихрийн сав яваад өглөө. Унасан юмыг замд нь шүүрч авах санаатай оролдсонд тавиур нь улам хазайж, бусад юм уналаа. Тавиур дээрээ ганц халбага л тогтоон үлдээж чадлаа.

	Анисья сахар, шаазангийн хагархай сэлтийг түүж байгааг харан, 

	— Үгүй энэ юун хачин юм болчих оо вэ! Эзэн хаана байна? гэв.

	Эзэн нь тэгэхэд зөөлөн сандал дээр сууж байх бөгөөд царай зүс нь хачин муухай болчихжээ. Захар эзнийхээ өөдөөс мэл гайхан ангайж хараад:

	— Илья Ильич, та юунд шөнөжингөө зөөлөн сандал дээр суугаад, хэвтэж унтсангүй вэ? гэж асуув.

	Обломов толгойгоо алгуур эргүүлж, Захарыг асгарсан кофе цай, хивсэн дээгүүр тарчихсан сахрыг хараад:

	— Чи аяга юунд хагал аа вэ? гэснээ цонх руу очив.

	Том ширхэгтэй цас лавшин орж газрыг хучна.

	Гадаа хашаа, сараалж, ногооны газрыг зузаан дарж байгаа цасыг хий гөлрөн, 

	— Цас, цас... гэж дэмий үглэж байснаа, — Хамаг юм дарчихжээ! гэж цөхрөн шивнээд, гунигтайгаар орондоо орж хэвтэн бөх гэгчээр унтчихав.

	Эзэгтэйн суудаг талын өрөөний үүд чахран Обломовыг сэрээхэд нэгэнт үд өнгөрчихсөн байсан бөгөөд, үүдний цаанаас таваг барьсан нүцгэн гар цухуйж, таваг дээр нь байгаа амтат боовноос нь уур савсах ажээ.

	— Өнөөдөр ням гараг, бид боов жигнэсэн юм, та амсаж үзэхгүй юү? гэж эелдэг дуу гарав.

	Гэвч Обломов хариу дуугарсангүй, халуун өвчинд автагдчихсан байжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

